Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κατ' αρχάς, θα ήθελα να σας ανακοινώσω ότι για ένα μικρό χρονικό διάστημα το κανάλι της Βουλή δείχνει τα εγκαίνια απ' έξω. Θα μαγνητοσκοπηθεί η συνεδρίαση και θα επαναληφθεί ολόκληρη. Απλά, μόλις τελειώσουν τα εγκαίνια, θα συνεχίσει την απευθείας μετάδοση από την Ολομέλεια, εδώ, με τις επίκαιρες ερωτήσεις. Με ενημέρωσαν τώρα για να το ξέρουμε, μη δημιουργηθεί καμμία παρεξήγηση. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν πάμε στις επτά επίκαιρες που θα συζητηθούν, να ανακοινώσω ότι δεν θα συζητηθούν λόγω απουσίας των αρμοδίων Υπουργών στο εξωτερικό κάποιες ερωτήσεις. Μέσα σε αυτές είναι και ερωτήσεις προς τον κ. Τσακαλώτο, που όλοι ξέρουμε ότι είναι στο Eurogroup. Επομένως η πέμπτη με αριθμό 561/6-3-2017 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις «προτάσεις και αιτήματα των Δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελευθέριος Βενιζέλος» με το Ελληνικό Δημόσιο για την περίοδο 2025-2055», δεν θα συζητηθεί λόγω απουσίας του αρμοδίου Υπουργού στο εξωτερικό. Η όγδοη με αριθμό 414/30-1-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού, δεν θα συζητηθεί λόγω απουσίας του αρμοδίου Υπουργού στο εξωτερικό. Η ένατη με αριθμό 409/30-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής», δεν θα συζητηθεί λόγω απουσίας του αρμοδίου Υπουργού στο εξωτερικό. Η δέκατη με αριθμό 400/27-1-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια, δεν θα συζητηθεί λόγω απουσίας του αρμοδίου Υπουργού στο εξωτερικό. Επίσης, η κ. Έφη Αχτσιόγλου λείπει στο εξωτερικό. Επομένως, η δεύτερη με αριθμό 604/14-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί λόγω απουσίας της αρμόδιας Υπουργού στο εξωτερικό. Ο κ. Ξανθός, ο Υπουργός Υγείας, λείπει στο εξωτερικό. Επομένως η έβδομη με αριθμό 534/24-2-2017 επίκαιρη ερώτηση δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποδυνάμωση του Κέντρου Υγείας Καστορείου του Δήμου Σπάρτης, δεν θα συζητηθεί λόγω συνεννόησης του Υπουργού με τον Βουλευτή. Η πρώτη με αριθμό 592/13-3-2017 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τη χορήγηση επιδόματος σε Πυροσβέστη Πενταετούς Υποχρέωσης, δεν θα συζητηθεί λόγω συνεννόησης του Υπουργού με τον Βουλευτή. Η πρώτη με αριθμό 593/13-3-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με τον σχεδιασμό για την κατάργηση της Εφορείας Αρχαιοτήτων Κιλκίς, δεν θα συζητηθεί λόγω κωλύματος της κυρίας Υπουργού, με αιτιολογία «ανειλημμένες υποχρεώσεις». Θα επαναπροσδιοριστεί για συζήτηση. Η τέταρτη με αριθμό 564/6-3-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων σχετικά με τα «αντισυνταγματικά και εξωακαδημαϊκά κριτήρια επιλογής των υποψηφίων Μελών ΣΕΠ στο Ελληνικό Ανοιχτό Πανεπιστήμιο», δεν θα συζητηθεί λόγω κωλύματος του κυρίου Υπουργού. Ο Υπουργός Παιδείας, ο κ. Γαβρόγλου βρίσκεται εκτός Αθηνών. Ομοίως, η ενδέκατη με αριθμό 572/7-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την «έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ», δεν θα συζητηθεί λόγω κωλύματος του κυρίου Υπουργού. Επίσης, η δέκατη τρίτη με αριθμό 504/20-2-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους», δεν θα συζητηθεί λόγω κωλύματος του κυρίου Υπουργού. Η δέκατη τέταρτη με αριθμό 530/24-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ», δεν θα συζητηθεί λόγω κωλύματος του κυρίου Υπουργού, με αιτιολογία «ανειλημμένες υποχρεώσεις». Ομοίως, η δεύτερη με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες, δεν θα συζητηθεί λόγω κωλύματος του κυρίου Υπουργού. Η δέκατη πέμπτη με αριθμό 552/3-3-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας, δεν θα συζητηθεί λόγω κωλύματος του κυρίου Αναπληρωτή Υπουργού, του κ. Πολάκη, με αιτιολογία «φόρτος εργασίας». Η πρώτη με αριθμό 3223/7-2-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανακοίνωση των αποτελεσμάτων για το Πρόγραμμα Κοινωνικού Τουρισμού για εργαζόμενους, άνεργους και τις οικογένειές τους, δεν θα συζητηθεί λόγω κωλύματος της κυρίας Αναπληρώτριας Υπουργού Εργασίας, της κ. Ουρανίας Αντωνοπούλου, με αιτιολογία «έκτακτη υποχρέωση». Για όλες τις αναβολές με τις αιτιολογίες που ακούσατε υπάρχει επιστολή του Γραμματέα της Κυβέρνησης προς το Προεδρείο. Κυρίες και κύριοι συνάδελφοι, τώρα θα συζητηθεί η έκτη με αριθμό 575/7-3-2017 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με την «προκλητική μείωση της ειδικής εισφοράς αλληλεγγύης για πολιτικά πρόσωπα». Θα απαντήσει η Υφυπουργός Οικονομικών κ. Αικατερίνη Παπανάτσιου. Κύριε Κασιδιάρη, έχετε τον λόγο.
Κατ' αρχάς καταγγέλλω το φαινόμενο αυτό, το απαράδεκτο, να προβάλλεται ζωντανά μία έκθεση - δεν ξέρω το περιεχόμενό της και δεν με ενδιαφέρει - την ώρα που υπάρχει συνεδρίαση της Ολομέλειας της Βουλής. Αυτή τη στιγμή ασκώ κοινοβουλευτικό έλεγχο, ασκώ κριτική στην εξουσία και ο πολίτης έχει το δικαίωμα να παρακολουθήσει τα γεγονότα αυτά σε ζωντανή μετάδοση και όχι να παρακολουθεί εκθέσεις που δεν ενδιαφέρουν κανέναν. Αλλά αυτό είναι ένα φαινόμενο γενικότερο να μην πατάνε το πόδι τους οι Υπουργοί κατά τη διάρκεια του κοινοβουλευτικού ελέγχου. Το έχουμε καταγγείλει επανειλημμένως. Είναι απορίας άξιο πώς ήρθε σήμερα Υπουργός να απαντήσει σε ερώτηση της Χρυσής Αυγής, την οποία έχω καταθέσει από τις 7 Μαρτίου, όταν ξέσπασε αυτό το μείζον ζήτημα και πολιτικό και ηθικό, όχι τόσο οικονομικό, για τη μειωμένη εισφορά αλληλεγγύης που καλούνται να πληρώσουν οι Βουλευτές. Πέρασαν δεκατέσσερις ημέρες, έχει 20 ο μήνας σήμερα και θέλω να πω στην Υπουργό ότι ήδη γνωρίζω την απάντησή της γιατί έσπευσε και ο Πρόεδρος της Βουλής να πει κάποιες δικαιολογίες για τα κανάλια και το αρμόδιο Υπουργείο Οικονομικών βγήκε να εκθέσει κάποιες ιδέες, κάποιες απόψεις, του στυλ «τα ίδια και χειρότερα έκανε και ο Σαμαράς και ο Βενιζέλος». Δηλαδή σε μία περίοδο που κυριολεκτικά πένονται οι Έλληνες πολίτες, έχουν στοχοποιηθεί όλα τα λαϊκά στρώματα, όλοι οι φτωχοί Έλληνες είναι στοχοποιημένοι από τη μνημονιακή Κυβέρνηση της Αριστεράς, η δικαιολογία σας είναι ότι τα ίδια έκανε και ο Σαμαράς με τον Βενιζέλο. Αυτό που λέω με την παρούσα ερώτηση είναι ότι η κοινωνία απαιτεί επιτέλους να καταργηθούν όλα αυτά τα προνόμια του πολιτικού συστήματος. Δεν ερωτώ τι έχετε σκοπό να κάνετε. Γνωρίζω πολύ καλά τι έχετε σκοπό να κάνετε. Θα συνεχίσετε να δημιουργείτε νέα προνόμια και δεν είναι μόνο η μειωμένη εισφορά αλληλεγγύης, είναι και η μειωμένη έως ανύπαρκτη φορολογία που πληρώνουν οι Βουλευτές, που έχω αποκαλύψει εδώ μέσα τα στοιχεία αυτά από το 2014 επί Νέας Δημοκρατίας, που κάνουν σήμερα την ψευτο - αντιπολίτευση και που ο ΣΥΡΙΖΑ συνεχίζει όλα αυτά τα προνόμια να τα κρατάει εν ζωή δυστυχώς, την ώρα που έχουν χτυπηθεί αλύπητα όλοι οι φτωχοί Έλληνες πολίτες. Απαιτώ, λοιπόν, με την παρούσα ερώτηση, δεν ερωτώ, την κατάργηση όλων αυτών των προνομίων που αδίκως διαθέτει σήμερα το πολιτικό σύστημα, το ίδιο πολιτικό σύστημα που ευθύνεται για τη μνημονιακή λαίλαπα σε βάρος του λαού.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Αρχικά θα πρέπει να σας πω ότι θα απαντήσω για θέματα που ανήκουν αποκλειστικά στην αρμοδιότητά μου. Ας μιλήσουμε, λοιπόν, για το θέμα της εισφοράς αλληλεγγύης. Η ειδική εισφορά αλληλεγγύης επιβλήθηκε αρχικά το 2011 και υπολογιζόταν επί του καθαρού συνολικού εισοδήματος ως εξής: Για συνολικό καθαρό εισόδημα από 12.001 έως 20.000 υπολογιζόταν με συντελεστή 1% επί ολοκλήρου του ποσού. Για συνολικό καθαρό εισόδημα από 20.001 έως 50.000 υπολογιζόταν με συντελεστή 2% επί ολοκλήρου του ποσού. Για συνολικό καθαρό εισόδημα από 50.001 έως 100.000 υπολογιζόταν με συντελεστή 3% επί ολοκλήρου του ποσού. Για συνολικό καθαρό εισόδημα από 100.001 και άνω υπολογιζόταν με συντελεστή 4% επί ολοκλήρου του ποσού. Για το συνολικό καθαρό εισόδημα των πολιτικών προσώπων εν γένει υπολογιζόταν με συντελεστή 5% επί ολοκλήρου του ποσού. Το 2014 η συγκυβέρνηση Νέας Δημοκρατίας - ΠΑΣΟΚ με τον ν.4305/2014 μείωσε όλους τους συντελεστές της ειδικής εισφοράς αλληλεγγύης κατά 30%, συμπεριλαμβανομένου και του 5% για τα πολιτικά πρόσωπα, που ήταν μέχρι τότε, τότε, το οποίο κατά συνέπεια θα γινόταν 3,5%. Η διάταξη αυτή, όμως, τροποποιήθηκε πριν την έναρξη ισχύος της από την Κυβέρνησή μας με τον ν.4334/2015 που επέβαλε το 8% στα πρόσωπα που κατέχουν τις συγκεκριμένες δημόσιες θέσεις. Με τον ίδιο νόμο, για τους απλούς φορολογούμενους ίσχυαν πολύ μικρότεροι συντελεστές ειδικής εισφοράς 0% έως συνολικό εισόδημα 12.000, 0,7% έως τις 20.000 ευρώ, 1,4% έως τις 30.000 ευρώ, 2% έως τις 50.000 ευρώ, 4% έως τις 100.000 ευρώ, 6% έως τις 500.000 ευρώ και 8% από 500.000 ευρώ και πάνω. Όπως και προηγουμένως, ο συντελεστής επιβαλλόταν στο σύνολο του εισοδήματος και όχι μόνο στο αντίστοιχο κλιμάκιο. Κατά συνέπεια, στα πολιτικά πρόσωπα επιβλήθηκε ο ανώτατος συντελεστής που ίσχυε για απλούς φορολογούμενους με συνολικό εισόδημα άνω των 500.000 ευρώ, ακόμη κι αν αυτά είχαν πολύ χαμηλότερα εισοδήματα. Εν συνεχεία, με τον ν.4387/2016 άλλαξε ριζικά η φορολογία εισοδήματος και έγινε δικαιότερη για το σύνολο των πολιτών, έστω και εντός του ασφυκτικού πλαισίου των στόχων για έσοδα. Ελαφρύνθηκαν τα χαμηλά εισοδήματα και επιβαρύνθηκαν τα υψηλότερα. Επιπλέον, η ειδική εισφορά αλληλεγγύης ενσωματώθηκε στον Κώδικα Φορολογίας Εισοδήματος. Οι κλίμακες και οι συντελεστές φορολογίας αναμορφώθηκαν με τρόπο που να λαμβάνεται υπ' όψιν η συνολική επιβάρυνση όλων των φορολογουμένων από τη φορολογία εισοδήματος και από την ειδική εισφορά αλληλεγγύης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Θα παρακαλούσα να μου δώσετε λίγο χρόνο ακόμη, κύριε Πρόεδρε. Η μεταρρύθμιση αυτή αφορά όλους τους φορολογούμενους και όχι ειδικά τα πρόσωπα που κατέχουν τις συγκεκριμένες δημόσιες θέσεις. Το προηγούμενο σύστημα υπολογισμού της ειδικής εισφοράς αλληλεγγύης, που εισήχθη με τον ν.3986/2011, ήταν άδικο για όλους τους πολίτες, γιατί ο συντελεστής εισφοράς υπολογιζόταν σε ολόκληρο το εισόδημα και όχι στο κλιμάκιο του εισοδήματος. Μία μικρή διαφορά στο εισόδημα μεταξύ δύο φορολογουμένων μπορεί να οδηγούσε σε μεγάλη διαφορά στην ειδική εισφορά αλληλεγγύης. Με τον ν.4387/2016 οι συντελεστές της ειδικής εισφοράς αλληλεγγύης επιβάλλονταν πλέον προοδευτικά ανά κλιμάκιο εισοδήματος, όπως ακριβώς συμβαίνει και με τους συντελεστές του φόρου εισοδήματος. Επιπλέον, ο ανώτατος συντελεστής της ειδικής εισφοράς αλληλεγγύης είναι πλέον 10% και όχι 8% που ήταν το 2015 ή 5% το 2014. Τονίζω και πάλι ότι η δομή των συντελεστών λαμβάνει υπ' υπόψιν τη συνολική επιβάρυνση από τον φόρο εισοδήματος και από την ειδική εισφορά αλληλεγγύης. Λόγω της νέας αυτής δομής στα πρόσωπα που κατέχουν συγκεκριμένες δημόσιες θέσεις επιβάλλεται πλέον η ειδική εισφορά αλληλεγγύης με τον ίδιο τρόπο που επιβάλλεται σε όλους τους πολίτες. Δεν υπάρχει ειδική διάταξη για τα πολιτικά πρόσωπα. Αναφορικά με τη φορολόγηση της βουλευτικής αποζημίωσης, από 1-1-2014 καταργήθηκε ο ειδικός τρόπος φορολόγησης, που οριζόταν από το άρθρο 5 του Ζ΄ Ψηφίσματος του 1975 και της Ε΄ Αναθεωρητικής Βουλής, που ίσχυε για τους Βουλευτές - Δικαστές. Δεν καταργήθηκαν τα δύο τελευταία, σύμφωνα με τα οποία κατά την εκκαθάριση του φόρου εισοδήματος από την αρμόδια ΔΟΥ αφαιρείται ποσό ίσο με το 25% του ακαθάριστου ποσού της βουλευτικής αποζημίωσης σαν τεκμαρτό ποσό για την κάλυψη των δαπανών μίσθωσης πολιτικών γραφείων και λοιπών δαπανών άσκησης του λειτουργήματος. Υπενθυμίζουμε ότι από τις πρώτες ενέργειες της Κυβέρνησής μας ήταν η μείωση των βουλευτικών αποδοχών κατά 10%. Θα καταθέσω στα Πρακτικά το αντίστοιχο ΦΕΚ, με το οποίο μειώθηκε περαιτέρω η βουλευτική αποζημίωση. Είναι το ΦΕΚ 151Α/19-11-2015, κατά το οποίο μειώθηκε περαιτέρω η βουλευτική αποζημίωση κατά 10%, με αποτέλεσμα μια συνολική μείωση 38% σε σχέση με τις αποδοχές του Προέδρου του Αρείου Πάγου. Η εισφορά αλληλεγγύης εξομοιώθηκε με εκείνην που ισχύει για όλους τους φορολογούμενους και το ίδιο θα γίνει συνολικά με τη φορολογία των εισοδημάτων τους. Όσον αφορά τη χρηματοδότηση των πολιτικών κομμάτων, αν και το συγκεκριμένο ερώτημα θα έπρεπε να απευθύνεται στο Υπουργείο Εσωτερικών λόγω αρμοδιότητας, από στοιχεία που μας εστάλησαν από το εν λόγω Υπουργείο προκύπτει σαφώς η μειούμενη χρηματοδότησή τους στο πλαίσιο του εξορθολογισμού των δαπανών του κράτους, ακριβώς λόγω της οικονομικής κρίσης και γενικότερα λόγω της δημοσιονομικής κατάστασης της χώρας. Έτσι, το 2009 συνολικά ήταν 85.135.000, το 2010 48.800.0000, το 2011 54.000.018, το 2012 45.000.000, το 2013 21.827.000, το 2014 14.978.000, το 2015 18.393.000, το 2016 13.500.000 και το 2017 7.785.000. Για το 2017 το ποσό του 1.557.000 δεν έχει καταβληθεί ακόμη.
Καταθέστε τα αυτά, όλο το κείμενο, σας παρακαλώ, κυρία Υφυπουργέ, στα Πρακτικά, παρ' ότι θα βγουν σε απομαγνητοφώνηση. Όμως, καταθέστε το χαρτί που είχατε. [[Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ορίστε, κύριε Κασιδιάρη, έχετε τον λόγο.
Να ξεκινήσω με το θέμα της χρηματοδότησης των κομμάτων που αναφέρθηκε τελευταίο. Για ποιον λόγο όλα αυτά τα εκατομμύρια που αναφέρονται από την Υπουργό να διανέμονται στα κόμματα; Το κόμμα που εκπροσωπώ, το τρίτο κόμμα της χώρας, δεν λαμβάνει χρηματοδότηση. Δεν παίρνουμε ούτε μισό ευρώ από τα δημόσια ταμεία από το 2013 μέχρι σήμερα και επιβιώνουμε - όχι απλά επιβιώνουμε - έχουμε γραφεία σε όλη την Ελλάδα, πραγματοποιούμε εκδηλώσεις σε όλη την Ελλάδα, είμαστε η ανερχόμενη πολιτική δύναμη. Μάλιστα, υπενθυμίζω ότι όταν το 2012 μπήκαμε στη Βουλή και καταθέσαμε μια πρόταση νόμου περί καταργήσεως της χρηματοδότησης των πολιτικών κομμάτων, η απάντηση τότε του Υπουργού Οικονομικών και Εσωτερικών ήταν ότι κάτι τέτοιο δεν γίνεται, γιατί έτσι ανοίγει η πόρτα για να χρηματοδοτούνται τα κόμματα από άλλες πηγές. Τώρα το γλιτώσαμε αυτό και δεν χρηματοδοτείται το πολιτικό σύστημα από άλλες πηγές, εφοπλιστές, κεφαλαιοκράτες! Η Χρυσή Αυγή απέδειξε ότι τα κόμματα μπορούν να λειτουργήσουν χωρίς να παίρνουν ευρώ από το δημόσιο και αυτή την απαίτηση εκφράζω και σήμερα, να μην παίρνουν ούτε μισό ευρώ τα κόμματα και τα χρήματα που θα εξοικονομούνται να επιδοτούν τη μητρότητα, να μοιράζονται ισομερώς σε κάθε νέο Έλληνα που γεννιέται. Όλα τα άλλα που λέτε είναι υποκριτικά. Να τα πάρω ένα, ένα: Εις ό,τι αφορά το αφορολόγητο των Βουλευτών, οι Βουλευτές παραμένουν αφορολόγητοι. Αν θέλετε μπείτε στο taxis - είναι μία πολύ απλή εφαρμογή - «χτυπήστε» - γνωρίζετε ότι το πρόσωπο του Βουλευτή έχει ένα συγκεκριμένο εισόδημα, πάνω από 50.000 ευρώ τον χρόνο - βάλτε τον φορολογικό συντελεστή που πληρώνει ένας ελεύθερος επαγγελματίας με τα ίδια εισοδήματα και θα δείτε ότι ο Βουλευτής πληρώνει όχι απλώς λιγότερα, αλλά το ποσό που πληρώνει ένας ελεύθερος επαγγελματίας σε φόρο είναι εικοσαπλάσιο από αυτό που πληρώνει ο Βουλευτής. Για να μην πάω και στις βουλευτικές συντάξεις, όπου γίνεται ντόρος σήμερα και βλέπαμε τον κ. Κατρούγκαλο στα κανάλια να δικαιολογείται ότι θα υπάρξουν περικοπές. Ποιες περικοπές; Το ερώτημα είναι γιατί υπάρχει βουλευτική σύνταξη. Είναι εδώ κανείς σε αυτή την Αίθουσα να κολλάει βαρέα και ανθυγιεινά ένσημα; Η Αίθουσα είναι άδεια, είναι μονίμως άδεια. Για ποιον λόγο; Θα μου εξηγήσετε για ποιον λόγο να υπάρχει βουλευτική σύνταξη; Δεν υπάρχει απάντηση σε αυτό το ερώτημα. Η μόνη απάντηση είναι πως το πολιτικό σύστημα θέλει να έχει καλοθρεμμένους τους δικούς του ανθρώπους, για να στηρίζουν αυτή την πορεία προς τη μνημονιακή υποταγή της χώρας. Και βέβαια, όσον αφορά το ζήτημα που έθιξα με την ερώτησή μου για την ειδική εισφορά αλληλεγγύης, όσα και να λέτε, όσες αναλύσεις και να κάνετε οικονομοτεχνικού περιεχομένου, η ερώτηση που θέτω είναι πολύ απλή και η απάντηση θα μπορούσε να είναι απλούστερη: Γιατί οι Βουλευτές πληρώνουν 2.000 ευρώ λιγότερο από ό,τι τους αντιστοιχεί; Και 2.000 ευρώ επί τριακόσιους Βουλευτές μας κάνουν 600.000 ευρώ τον χρόνο. Αυτό είναι σημαντικό για τα έσοδα του κράτους, αυτό θεωρώ. Από εκεί και πέρα, για το ύψος της βουλευτικής αποζημίωσης - το οποίο μου είπατε μόλις ότι μειώσατε - είναι δυνατόν να μιλάτε για μειώσεις, την ώρα που η βουλευτική αποζημίωση ξεπερνά τις 6.000 ευρώ; Αυτά τα στοιχεία τα είχα βγάλει από το 2012 στο δεύτερο μνημόνιο και τα έλεγα από αυτό εδώ το Βήμα. Ήταν η Νέα Δημοκρατία τότε κυβέρνηση και τσίριζαν και έλεγαν κάποιοι από κάτω ότι έλεγα ψέματα. Δεν έλεγα ψέματα ούτε τότε ούτε και σήμερα. Η ίδια πολιτική ασκείται και σήμερα. Παχυλότατες αποδοχές για τους Βουλευτές, προνόμια για τους Βουλευτές, εκατομμύρια χρηματοδοτήσεις για τα κόμματα από μία αριστερή κυβέρνηση που δεν έχει αλλάξει σε τίποτα από όλες τις προηγούμενες μνημονιακές κυβερνήσεις του παλαιού πολιτικού συστήματος. Κλείνω, λοιπόν, όχι με ερώτηση, διότι ποτέ σε αυτή την Αίθουσα δεν έχω λάβει μια ουσιαστική απάντηση, αλλά εκφράζοντας το λαϊκό αίτημα επιτέλους να καταργηθούν όλα αυτά τα προνόμια του πολιτικού συστήματος.
Ορίστε, κυρία Υπουργέ, έχετε τον λόγο.
Κύριε Πρόεδρε, γνωρίζουμε όλοι ότι στο ζήτημα του κοινοβουλευτισμού ο ΣΥΡΙΖΑ και η Χρυσή Αυγή βρισκόμαστε εντελώς απέναντι ο ένας στον άλλο. Ξέρουμε όλοι τη στάση της Χρυσής Αυγής για τον κοινοβουλευτισμό και τη Δημοκρατία. Ξέρουμε όλοι ποιες σκοτεινές εποχές νοσταλγεί. Τα στοιχεία που έχουν παρουσιαστεί στη δίκη όπου δικάζεται η Χρυσή Αυγή σαν εγκληματική οργάνωση είναι γνωστά πλέον σε όλους, όσο και να θέλει τώρα να τα κρύψει, ενώ κάποτε τα διαφήμιζε.
...
…
Όπως δεν λογόκρινα εσάς, έτσι δεν πρόκειται να λογοκρίνω την κυρία Υπουργό. Να μη γράφεται τίποτα από όσα λέει ο κ. Κασιδιάρης! Δώσατε το σόου σας! Στο καλό τώρα! [[Στο σημείο αυτό αποχωρούν από την Αίθουσα οι Βουλευτές της Χρυσής Αυγής]] Ωραία, στο καλό!
Είναι γνωστά πλέον σε όλους, όσο και να θέλει τώρα να τα κρύψει, ενώ κάποτε τα διαφήμιζε, οι ναζιστικοί χαιρετισμοί, οι σημαίες, οι στολές, ο τρόπος οργάνωσης…
Κυρία Υπουργέ, ένα λεπτό, θα σας δώσω τον λόγο. Κατ' αρχάς, δεν θα γραφτεί τίποτα από ό,τι ειπώθηκε εκτός μικρόφωνου, ιδιαίτερα η έκφραση «είσαι…» προς την κυρία Υφυπουργό, την οποία αποδοκιμάζουν όλες οι πτέρυγες της Βουλής. Το ποια είναι η σχέση της Χρυσής Αυγής με τον κοινοβουλευτισμό δεν περιμέναμε σήμερα μέσα από το συγκεκριμένο παραλήρημα να τη μάθουμε. Θα γραφτεί μόνο ό,τι ειπώθηκε από μικροφώνου. Ορίστε, κυρία Υφυπουργέ, συνεχίστε.
Οι ναζιστικοί χαιρετισμοί και οι σημαίες, οι στολές, ο τρόπος οργάνωσης και ο τρόπος δράσης της Χρυσής Αυγής παραπέμπουν στις χειρότερες στιγμές της ιστορίας όχι μόνο της χώρας μας αλλά και ολόκληρου του κόσμου. Ξέρουμε ότι δεν έχει επιχειρήματα για να πείσει, παρά μόνο με μαχαίρια και λοστούς, τη βία και τον τρόμο. Η Χρυσή Αυγή θα ήθελε όχι μόνο να μην υπάρχει βουλευτική αποζημίωση, θα ήθελε να μην υπάρχουν Βουλή και Βουλευτές. Αντίθετα, η Αριστερά στην Ευρώπη έχει δώσει μεγάλη μάχη για την υπεράσπιση του κοινοβουλευτισμού και τη διεύρυνσή του, ώστε να αντιπροσωπεύει τη μεγάλη μάζα των λαϊκών και εργατικών τάξεων. Στην κοιτίδα του κοινοβουλευτισμού, στη Βρετανία, οι εργάτες ψήφισαν για πρώτη φορά μόλις μετά τον Α΄ Παγκόσμιο πόλεμο. Τα μέλη του κοινοβουλίου έπρεπε να διαθέτουν ένα ορισμένο επίπεδο περιουσίας, για να εκλεγούν. Ήταν το εργατικό κίνημα και η Αριστερά που διεκδίκησαν και πέτυχαν το δικαίωμα του εκλέγειν και εκλέγεσθαι για όλους. Ήταν το εργατικό κίνημα και η Αριστερά που διεκδίκησαν και απαίτησαν να υπάρχει βουλευτική αποζημίωση, ώστε να κερδηθεί το δικαίωμα του εκλέγεσθαι στην πράξη και όχι μόνο στα χαρτιά, γιατί αλλιώς μόνον οι έχοντες και οι κατέχοντες θα μπορούσαν να γίνουν Βουλευτές, μόνο όσοι έχουν περιουσία, μόνο όσοι έχουν μεγάλα εισοδήματα που τους επιτρέπουν να χρηματοδοτούν τη βουλευτική ιδιότητα. Στην Ελλάδα η Αριστερά έχει δώσει κυριολεκτικά το αίμα της για τον κοινοβουλευτισμό. Μόνο ένα όνομα χρειάζεται να πω: Γρηγόρης Λαμπράκης. Η Αριστερά έχει δώσει σκληρούς αγώνες για τη δημοκρατία και τον κοινοβουλευτισμό. Οι αγώνες της Αριστεράς σε αυτήν τη χώρα διεύρυναν τη δημοκρατία και τον κοινοβουλευτισμό, παρ' όλο που δίνονταν πάντα με άνισους όρους. Για εμάς, για τους ανθρώπους της Αριστεράς και του ΣΥΡΙΖΑ, η ιδιότητα του Βουλευτή δεν είναι επάγγελμα. Οι Βουλευτές του ΣΥΡΙΖΑ, αγαπητοί συνάδελφοι, δεν γίνονται πλούσιοι από τη βουλευτική αποζημίωση, που πράγματι φαντάζει μεγάλη στη σημερινή οικονομική κατάσταση του λαού μας.
Τώρα, μην πάτε να τους αντιγράψετε στο εκτός θέματος. Μαζέψτε το και κλείστε το θέμα. Δεν θα κάνουμε τώρα φιλολογική κουβέντα.
Τελειώνω, κύριε Πρόεδρε. Δεν κάνουμε εμείς τη μεγάλη ζωή - και ο κόσμος το ξέρει - παρά τα όσα λέγονται και γράφονται από τα μέσα ενημέρωσης. Δεν μας ενδιαφέρει τι κάνουν οι άλλοι. Εμείς τη βουλευτική αποζημίωση την ξοδεύουμε, για να κάνουμε τη δουλειά μας, για να πληρώνουμε τα γραφεία μας, για να λειτουργούν οι οργανώσεις μας. Άλλωστε, έχουμε συμφωνήσει και κατευθείαν το 40% το παραχωρούμε στο κόμμα μας για να μπορέσει στοιχειωδώς να λειτουργήσει. Ο ΣΥΡΙΖΑ δεν έχει πάρει τα εκατοντάδες εκατομμύρια ευρώ - δανεικά και αγύριστα - , που πήραν από τις τράπεζες κάποια άλλα κόμματα.
Κυρία Υφυπουργέ, θα σας σταματήσω και γιατί έχετε περάσει τον χρόνο σας και γιατί είστε εκτός θέματος.
Τελειώνω, κύριε Πρόεδρε.
Ναι. Ας είναι η τελευταία φορά που ακούω το «τελειώνω».
Συνάδελφοι, ο αντικοινοβουλευτικός κιτρινισμός που υποθάλπεται στις μέρες μας από συγκεκριμένους κύκλους, στόχο έχει να αποδυναμώσει τη Βουλή, να αποδυναμώσει τη δημοκρατία, να αποκλείσει την εκπροσώπηση των λαϊκών τάξεων. Εμείς δεν θέλουμε μία Βουλή της αριστοκρατίας. Εμείς δεν θέλουμε μία Βουλή από επαγγελματίες πολιτικούς, αλλά μία Βουλή στην οποία εκπροσωπούνται πλήρως και άμεσα οι λαϊκές τάξεις. Γι' αυτό χρειάζεται να το ξανασκεφτούν όσοι συντάσσονται με αυτόν τον κιτρινισμό, μήπως ρίχνουν νερό σε άλλον μύλο από αυτόν που νομίζουν. Ευχαριστώ.
Εάν δεν ήμουν στην Έδρα, θα σας απαντούσα σε όσα είπατε, αλλά δεν μπορώ να το κάνω. Προχωρούμε στη συζήτηση της δεύτερης με αριθμό 603/14-3-2017 επίκαιρης ερώτησης πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη λήψη μέτρων, ώστε να σταματήσει η κατάσταση να πληρώνουν εισφορές για το 2017 οι ασφαλισμένοι του ΟΓΑ που από 1-1-2017 έχει διακοπεί η ασφάλισή τους λόγω συνταξιοδότησης. Στην ερώτηση του κ. Βαρδαλή θα απαντήσει ο αρμόδιος Υφυπουργός κ. Αναστάσιος Πετρόπουλος. Κύριε Βαρδαλή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, γνωρίζετε ότι οι ασφαλισμένοι στον ΟΓΑ, όσοι έχουν γεννηθεί το 1950, από 1-1-2017 έχουν δικαίωμα να καταθέσουν αίτηση συνταξιοδότησης. Τι συνέβαινε μέχρι τώρα; Πλήρωναν τις εισφορές τους μέχρι το τέλος της προηγούμενης χρονιάς - στη συγκεκριμένη περίπτωση, δηλαδή, μέχρι τον Δεκέμβρη του 2016- και από την 1η Ιανουαρίου του επόμενους έτους κατέθεταν αίτηση συνταξιοδότησης και έπαιρναν σύνταξη του καλοκαίρι, τον Ιούλιο, δηλαδή, της χρονιάς που κατέθεσαν αίτηση, τον Ιούλιο του 2017 στη συγκεκριμένη περίπτωση. Ο ΟΓΑ έστελνε επιστολές για να ζητήσει τις εισφορές της προηγούμενης χρονιάς. Αυτό έκανε και φέτος. Οι αγρότες πλήρωσαν όλες τους τις εισφορές και κατέθεσαν αίτηση συνταξιοδότησης. Επίσης, φαντάζομαι ότι γνωρίζετε ότι από 1-1-2017 έχει διακοπεί η ασφάλιση των συγκεκριμένων ασφαλισμένων στον ΟΓΑ, με βάση και το μηχανογραφικό σύστημα του ΟΓΑ και περίμεναν τη σύνταξή τους τον Ιούλιο του 2017. Τι συνέβη τώρα; Με βάση τον αντιασφαλιστικό νόμο που περάσατε και τη λειτουργία του ΕΦΚΑ από 1-1-2017, σε αυτούς τους ασφαλισμένους συνεχίζει να στέλνει ο ΕΦΚΑ επιστολές για να πληρώσουν εισφορές τον Ιανουάριο και τον Φεβρουάριο, φαντάζομαι και τους επόμενους μήνες μέχρι να πάρουν σύνταξη, ενώ σύμφωνα με το προηγούμενο καθεστώς θα έπρεπε η τελευταία εισφορά να ήταν στο τέλος του 2016. Το ερώτημα είναι συγκεκριμένο. Τι μέτρα πρόκειται να πάρετε για να μην πληρώσουν ασφάλιστρα αυτοί που έχουν σταματήσει την ασφάλισή τους από 1-1-2017, με βάση το μηχανογραφικό σύστημα του ΟΓΑ και έχουν καταθέσει αίτηση για να πάρουν σύνταξη; Ευχαριστώ, κύριε Πρόεδρε.
Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε Βαρδαλή, από το σύστημα του OPS ΟΓΑ δεν διατίθενται πλέον στοιχεία, γιατί λειτουργεί το σύστημα του Ενιαίου Φορέα Κοινωνικής Ασφάλισης από 1-1-2017. Γι' αυτό δεν εμφανίζεται κάτι στο σύστημα του ΟΓΑ. Δεν υπάρχει πλέον σύστημα του ΟΓΑ, υπάρχει σύστημα του Ενιαίου Φορέα Κοινωνικής Ασφάλισης. Θα σας πω ότι με βάση τις προηγούμενες διατάξεις, κάποιος που συμπλήρωνε το 66ο έτος της ηλικίας του την 1η Ιανουαρίου 2017, θα έπρεπε να πληρώσει για όλο το 2017 και μετά να περιμένει και επτά μήνες από το 2018 για να πάρει τη σύνταξή του. Αυτό σήμαινε καθυστέρηση εξασφάλισης του δικαιώματος της σύνταξης, με πολλές συνέπειες, με την πιθανότητα έλευσης θανάτου και μια σειρά άλλων θεμάτων που μπορούσαν να προκύψουν, όταν ο ασφαλισμένος αγρότης ή αγρότισσα, κτηνοτρόφος ή αλιεύς δεν συμπλήρωναν τις προϋποθέσεις γιατί αυτές υπήρχαν, όπως το είπατε εσείς, από τον Ιούλιο και μετά. Αυτό οδηγούσε στο παράδοξο να έχει συμπληρώσει το 67ο έτος της ηλικίας μέσα σε ένα έτος και να μην μπορεί να πάρει σύνταξη. Ήταν αίτημα των αγροτών, των κτηνοτρόφων και των αλιέων, οι οποίοι διαπίστωναν αυτό το παράδοξο να έχουν με τη συμπλήρωση του 67ου έτους της ηλικίας το δικαίωμα να λαμβάνουν σύνταξη. Αυτό γίνεται τώρα με τον ν.4387. Επομένως, είναι μία εντύπωση που δημιουργείται με έναν τρόπο που δεν αποδίδει το πραγματικό δικαίωμα των ασφαλισμένων στον πρώην ΟΓΑ. Είναι μία βελτιωμένη παραδοχή στον νόμο και αποδίδει το δικαίωμα ακριβώς, όπως και σε όλους τους ασφαλισμένους, όπως ορίζει ο Αστικός Κώδικας στα άρθρα 241 και 242 που λέει πότε συμπληρώνεται το όριο ηλικίας. Θα μπορούσατε, λοιπόν, να το δείτε ως θετικό, ότι δηλαδή δεν υπάρχει χρονοτριβή ή καθυστέρηση στην απονομή των συντάξεων των πρώην ασφαλισμένων του ΟΓΑ και έχουν όλοι το ίδιο δικαίωμα έναρξης καταβολής της σύνταξης από την ημέρα που συμπληρώνουν το όριο ηλικίας. Σας ευχαριστώ.
Κύριε Βαρδαλή, έχετε τον λόγο για τη δευτερολογία σας.
Κύριε Υπουργέ, σας άκουσα με προσοχή. Προσπάθησα να ακολουθήσω το συλλογισμό σας. Εδώ έχουμε μία συγκεκριμένη περίπτωση. Ασφαλισμένοι του ΟΓΑ έχουν κλείσει το όριο και μπορούν να πάρουν σύνταξη. Έχουν καταθέσει αίτηση και έχουν πληρώσει τα ασφάλιστρα μέχρι και την προηγούμενη χρονιά. Στην πράξη αυτό που μου είπατε είναι το εξής: Αυτός δηλαδή που θα έπρεπε, συμπληρώνοντας τα χρόνια τον Δεκέμβρη του 2016, να πάρει τη σύνταξή του, θα την πάρει το καλοκαίρι, τον Ιούνιο. Δεν έχετε προσθέσει κάτι, δεν θα την πάρει δηλαδή τον Δεκέμβρη του 2016 γιατί έχει περάσει. Πρόκειται για μία συγκεκριμένη κατηγορία ασφαλισμένων του ΟΓΑ. Αυτό που μου είπατε εσείς, στην ουσία, προσθέτει από δύο έως δώδεκα μήνες επιπλέον εισφορές, γιατί κάποιος μπορεί να κλείσει τον Φεβρουάριο του 2017 τα 67 του χρόνια και κάποιος τον Δεκέμβρη. Σε κάθε περίπτωση, όμως, πριν από τρεις μήνες, πριν υλοποιηθεί δηλαδή ο «αντιασφαλιστικός» νόμος, δημιουργηθεί ο ΕΦΚΑ και αρχίσει να λειτουργεί από 1-1-2017, αυτός δεν θα πλήρωνε περισσότερες εισφορές από τον Δεκέμβρη του 2016. Άρα, δηλαδή, στην πράξη, για μια κατηγορία ασφαλισμένων, τους προσθέτετε από έναν, δύο ως και δώδεκα μήνες εισφορές. Αυτό είναι το πρόβλημα. Και το πρόβλημα δεν είναι πέντε, δέκα ή δώδεκα μήνες επιπρόσθετες εισφορές σε κάποιους ασφαλισμένους του ΟΓΑ. Αυτά θα πρέπει να τα δείτε σωρευτικά. Τους πήγατε τις εισφορές στο 27% και πλέον. Για την υγεία αυξήσατε τις εισφορές από 2% που πλήρωναν, στο 6,95%, αν θυμάμαι καλά. Άρα, λοιπόν, συνολικά, αυτό που περάσατε φορτώνει νέα βάρη, πέραν από το ότι δίνει και συντάξεις φτώχειας στους αγρότες. Νομίζω ότι και οι ίδιοι οι αγρότες και από αυτή την περίπτωση, γιατί απ' ό,τι καταλαβαίνω δεν πρόκειται να πάρετε κανένα μέτρο για να ελαφρυνθούν οι συγκεκριμένοι ασφαλισμένοι - τουλάχιστον έτσι κατάλαβα από την απάντηση που δώσατε - θα πρέπει να βγάλουν τα δικά τους συμπεράσματα και να αντιπαλέψουν όχι μόνο την αντιασφαλιστική σας πολιτική, αλλά συνολικά την πολιτική σας, γιατί τους οδηγεί στη φτώχεια και την εξαθλίωση και τελικά, στο ξεκλήρισμα από το χωράφι. Ευχαριστώ, κύριε Πρόεδρε.
Κι εγώ. Ο κύριος Υφυπουργός έχει τον λόγο.
Κύριε Βαρδαλή, το θετικό από τη ρύθμιση είναι ότι κάποιος αντί να πάρει από τον Ιούλιο και μετά σύνταξη, μπορεί να πάρει από τον Γενάρη, εφόσον έχει συμπληρώσει το όριο ηλικίας. Αυτό είναι θετικό. Σας είπα το προηγούμενο παράδειγμα, αν κάποιος συμπληρώνει το 66ο έτος της ηλικίας μέσα στον Ιανουάριο. Παίρνω αυτή την εκδοχή. Και μιλάμε για έξι μήνες έτσι κι αλλιώς.
Αυτό είναι κατανοητό.
Γιατί δεν διαβάζετε από την άλλη πλευρά το παράδειγμά σας, ότι κάποιος θα καθυστερούσε να πάρει σύνταξη μέχρι και έξι μήνες και λέτε ότι θα κάποιος θα πληρώνει παραπάνω εισφορές μέχρι και έξι μήνες; Το παράδειγμα που σας που είπα στην πρωτομιλία μου αποδεικνύει ότι υπάρχει ένας κανόνας δίκαιος για όλους που καταβάλλουν εισφορές και λαμβάνουν τη σύνταξη μέχρι την ημέρα που θα συμπληρώσουν το 67ο έτος, δηλαδή την προηγούμενη ακριβώς ημέρα της γενέθλιας ημέρας για τον καθένα - αυτή είναι η συμπλήρωση, σύμφωνα με τον Αστικό Κώδικα - και ισχύει για όλους τους ασφαλισμένους. Και παίρνουν και οι αγρότες, οι πρώην ασφαλισμένοι του ΟΓΑ, στην ώρα τους τη σύνταξη. Διαφορετικά, αυτό που συνέβαινε οδηγούσε στο εξής παράδοξο. Να πληρώνουν κάποιοι περισσότερο από άλλους. Το ανάποδο γινόταν. Ενώ τώρα δεν πληρώνει κανείς περισσότερο από άλλους. Όλοι πληρώνουν το ίδιο ακριβώς μέχρι και την ημέρα που δημιουργείται το δικαίωμα για συνταξιοδότηση. Θετικό είναι. Δείτε το. Είναι μαθηματικό το πρόβλημα. Νομίζω ότι θα συμφωνήσετε ότι είναι δικαιότερο αυτό που κάνουμε και πιο δίκαιο για τους ίδιους τους ασφαλισμένους. Όσον αφορά τις αυξημένες εισφορές, το έχω ξαναπεί. Δεν θα επαναλάβω για άλλη μια φορά τις λεπτομέρειες. Το 90% των αγροτών πληρώνει το ελάχιστο που αντιστοιχεί στην ασφαλιστική κατηγορία στη βάση της ασφαλιστικής εισφοράς την οποία καλούνται να πληρώσουν. Σας ευχαριστώ.
Κι εγώ. Στη συνέχεια, έχουμε δύο ερωτήσεις στις οποίες θα απαντήσει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης. Η πρώτη εκ των δύο είναι η δωδέκατη με αριθμό 537/24-2-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας και Ανάπτυξης, σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης. Κύριε Μπουκώρο, έχετε τον λόγο.
Κύριε Πρόεδρε, θα μου επιτρέψετε, παρ' ότι νέος κοινοβουλευτικός, μια κουβέντα μόνο για όσα διαδραματίστηκαν προηγουμένως. Καλό θα είναι κάποια στιγμή το Κοινοβούλιο, με φωνή ξεκάθαρη και στεντόρεια, να πει σε όσους βυσσοδομούν εναντίον του κοινοβουλευτισμού και της δημοκρατίας, ότι δεν υπάρχουν πλέον συντάξεις βουλευτών. Έχουν καταργηθεί από την προηγούμενη κυβέρνηση. Και με δεδομένο ότι η σύνθεση του σημερινού Κοινοβουλίου, στην πλειοψηφία του, αποτελείται από νέους Βουλευτές, ουδείς από όλους αυτούς δικαιούται σύνταξη. Πρέπει να το μάθει ο ελληνικός λαός επιτέλους αυτό και να το μάθει κυρίως για τους ανθρώπους που προέρχονται από τον ιδιωτικό τομέα και έχουν εργαστεί πάρα πολύ σκληρά και έχουν να αντιμετωπίσουν μετά την κοινοβουλευτική τους πορεία, όποια και αν είναι αυτή, μικρή ή μεγάλη, το άδηλο επαγγελματικό τους μέλλον. Έρχομαι στην ερώτηση αμέσως τώρα. Κύριε Υπουργέ, τα ξέρετε τα στοιχεία, μας κάνατε την τιμή να παρευρίσκεστε στη Γενική Συνέλευση του Συνδέσμου Βιομηχανιών Θεσσαλίας και Κεντρικής Ελλάδας και πραγματικά, νομίζω ότι εκεί σχηματίσατε μια εικόνα ξεκάθαρη για το τι γίνεται στην Κεντρική Ελλάδα και κυρίως τι γίνεται στον Βόλο και στη Μαγνησία. Με στοιχεία του 2015 η ανεργία ήταν στο 33,4% στον Νομό Μαγνησίας, όταν η Κυβέρνηση επαίρεται ότι έχει ρίξει το ποσοστό της ανεργίας στο 23%. Σήμερα, βεβαίως, ήρθαν τα στοιχεία της ΕΛΣΤΑΤ να αποδείξουν ότι μόνο τον μήνα Φεβρουάριο η ανεργία αυξήθηκε κατά 0,77%, με έξι χιλιάδες χαμένες θέσεις εργασίας ακόμη. Ιδιαίτερα στον Βόλο, η σύνθεση και τα αίτια της ανεργίας είναι κάπως ξεχωριστά, με την έννοια ότι ζούμε ένα νέο κύμα αποβιομηχάνισης. Έχει περάσει η περιοχή μας, το άλλοτε αστικό και βιομηχανικό κέντρο του Βόλου, πολλά κύματα αποβιομηχάνισης, αλλά πάντα έβρισκε τον τρόπο να ορθοποδήσει. Τώρα φαίνεται ότι βρισκόμαστε στο ναδίρ. Μάλιστα, επί των ημερών της δικής σας Κυβέρνησης, τρεις μεγάλες βιομηχανίες, ένα τμήμα της «ΒΙΣ», η «Coca - Cola» και ο «ΙΜΑΝΤΑΣ» με εκατοντάδες θέσεις εργασίας έκλεισαν. Αν συνυπολογιστούν δεκάδες μικρές μεταποιητικές επιχειρήσεις που έχουν κλείσει και μικρομεσαίες επιχειρήσεις οι οποίες συνολικά ανά τη χώρα αυτές που έβαλαν λουκέτο το 2016 ήταν δέκα χιλιάδες περισσότερες σε σχέση με το 2015, αντιλαμβάνεστε το σκηνικό το οποίο δημιουργείται. Σας ρωτώ ευθέως, κύριε Υπουργέ. Τα χρηματοδοτικά εργαλεία που υπάρχουν σήμερα, το ΕΣΠΑ, ο αναπτυξιακός νόμος, το αγροτικό ΕΣΠΑ, το Πρόγραμμα Παραγωγικής Ανασυγκρότησης, Αγροτικής Ανάπτυξης, δεν επαρκούν, δεν φαίνονται ικανά να αντιστρέψουν την εικόνα. Σας το ρωτώ πολύ απλά, γιατί σύμφωνα με πληροφορίες μου από τον ΟΑΕΔ του Βόλου, στο πολεοδομικό συγκρότημα αυτή την εποχή η ανεργία στον Βόλο αγγίζει το 37%. Αντιλαμβάνεστε ότι μιλάμε για κοινωνική μάστιγα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι θα κάνετε, κύριε Υπουργέ; Αυτό ρωτάει ένας Βουλευτής της Μαγνησίας. Έχετε υπ' όψιν σας κάποια άλλα προγράμματα, κάποια άλλα χρηματοδοτικά εργαλεία τα οποία βρίσκονται στον σχεδιασμό…
Κρατήστε κάτι για τη δευτερολογία.
Βεβαίως, κύριε Πρόεδρε. Ολοκλήρωσα, ρωτώντας πώς θα αντιμετωπιστεί αυτή η κοινωνική λαίλαπα, την οποία η Κυβέρνησή σας δεν έχει αναχαιτίσει ούτε στο ελάχιστο.
Κατανοητή η ερώτηση. Μην την επαναλαμβάνετε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, θα ήθελα να ευχαριστήσω τον Βουλευτή για την ερώτηση, γιατί πράγματι έχει πολύ μεγάλο ενδιαφέρον. Είχαμε και την ευκαιρία πρόσφατα και στον Βόλο να έχουμε μια ενδιαφέρουσα, νομίζω, συζήτηση. Θα μου επιτρέψετε, όμως, να πω ότι, βεβαίως, η ανεργία αποτελεί, όπως είπατε και εσείς, μια μάστιγα. Τα δύο τελευταία χρόνια, σύμφωνα με τα επίσημα στοιχεία, η ανεργία έχει μειωθεί κατά τέσσερις περίπου ποσοστιαίες μονάδες. Αυτό, βεβαίως, σε καμμία περίπτωση δεν συνιστά λόγο για να επαίρεται κάποιος και η Κυβέρνηση δεν επαίρεται για το γεγονός ότι η ανεργία, πράγματι, παραμένει σε πολύ υψηλά επίπεδα. Κύριε Μπουκώρε, νομίζω ότι συμφωνούμε ότι η αποβιομηχάνιση, μιας και μιλάμε για την περιοχή του Βόλου και της Μαγνησίας - και βεβαίως, αντίστοιχη εικόνα παρουσιάζεται και σε άλλες περιοχές της Ελλάδας - είναι μια εξέλιξη η οποία προϋπάρχει της δημοσιονομικής κρίσης. Θα έλεγα, μάλιστα, ότι είναι και μια εξέλιξη η οποία πολλές φορές αποτέλεσε και την αιτία της κρίσης, η οποία επήλθε στη συνέχεια. Με αυτή την έννοια θα πρέπει να δούμε και τα αίτια τα οποία προϋπάρχουν εδώ και δέκα και δεκαπέντε πολλές φορές χρόνια και ειδικά στη δική σας περιοχή - το γνωρίζετε καλύτερα από μένα - για αυτή την αποβιομηχάνιση. Εκεί θα πρέπει να δούμε τι έγινε και στην περίοδο, λοιπόν, πριν από την κρίση, την οποία πολλές φορές ονομάζουμε και περίοδο των παχιών αγελάδων, κατά πόσον οι πόροι - ήταν διαθέσιμοι τότε - αξιοποιήθηκαν, έτσι ώστε να αλλάξει το παραγωγικό μοντέλο, για να μην οδηγηθούμε σε συρρίκνωση παραγωγικής βάσης και να έχουμε μια οικονομία η οποία θα μπορέσει να αντέξει και στους τριγμούς της κρίσης που ερχόταν. Αυτό, δυστυχώς, δεν έγινε. Η ελληνική οικονομία παρέμεινε μια οικονομία εσωστρεφής, η οποία είχε στραφεί προς τον τριτογενή τομέα και τις υπηρεσίες, με πολύ χαμηλές προσδοκίες και δυνατότητες και χωρίς επενδύσεις εκεί που πραγματικά έπρεπε, δηλαδή στην έρευνα και την καινοτομία, στο ανθρώπινο δυναμικό, το οποίο αποτελεί και το βασικό συγκριτικό της πλεονέκτημα. Έχοντας υπ' όψιν, λοιπόν, όλο αυτό το ιστορικό, για να δούμε από πού ξεκινάμε και πώς πάμε στην επόμενη ημέρα, προτεραιότητα είναι ακριβώς η ενίσχυση της βιομηχανίας και της μεταποίησης του δευτερογενούς τομέα, γιατί πράγματι συμφωνώ ότι χωρίς αυτούς τους τομείς δεν μπορούμε να μιλάμε για βιώσιμη ανάπτυξη. Με αυτή την έννοια, στα νέα προγράμματα, όπως για παράδειγμα του ΕΣΠΑ, υπάρχει ειδική στόχευση για προγράμματα τα οποία θα ενισχύσουν τη βιομηχανική και μεταποιητική δραστηριότητα. Αναφέρω εντελώς ενδεικτικά και ονομαστικά πέντε μόνο δράσεις, οι οποίες το αμέσως επόμενο διάστημα θα βρίσκονται στη διάθεση της βιομηχανίας. Είναι η δράση για τη σύγχρονη μεταποίηση, που στοχεύει στη χρηματοδότηση μεσαίου μεγέθους επιχειρήσεων, η δράση για την εξωστρέφεια και τη διεθνοποίηση των μικρομεσαίων επιχειρήσεων - βασικό πρόβλημα της ελληνικής οικονομίας είναι το ότι αποτελεί μία τόσο εσωστρεφή οικονομία και δεν έχει τη δυνατότητα να απευθυνθεί σε ξένες αγορές - , η δράση για την ενίσχυση της περιβαλλοντικής οικονομίας, η οποία κυρίως στοχεύει στη μείωση του ενεργειακού κόστους της ελληνικής βιομηχανίας, που είναι από τις πλέον ενεργοβόρες στην Ευρώπη, η ενίσχυση των αλυσίδων προστιθέμενης αξίας και η ανάπτυξη επιχειρηματικών πάρκων τοπικής εμβέλειας για τη μεταποίηση ή την εφοδιαστική αλυσίδα, έτσι ώστε να έχουμε τη δυνατότητα να δημιουργήσουμε συνέργειες μεταξύ των επιχειρήσεων. Γνωρίζετε πάρα πολύ καλά ότι η ελληνική επιχείρηση έχει πολύ μικρό μέσο μέγεθος και αυτό δεν της δίνει τη δυνατότητα να σταθεί στον διεθνή ανταγωνισμό. Συνολικά, για την τόνωση της επιχειρηματικής δραστηριότητας και την αντιμετώπιση της ανεργίας, μέσα από τα προγράμματα του ΕΠΑΝΕΚ, του Επιχειρησιακού Προγράμματος «Ανταγωνιστικότητα, Επιχειρηματικότητα και Καινοτομία» του νέου ΕΣΠΑ, έχουν προκηρυχθεί έργα συνολικού ύψους 1,56 δισεκατομμυρίων ευρώ. Ειδικά για την περιοχή του Βόλου, μία περιοχή η οποία έχει το προνόμιο να συνδέεται και με ένα πανεπιστήμιο, στο οποίο γίνεται πολύ σοβαρή δουλειά, θα μου επιτρέψετε να πω ότι η στροφή σε δράσεις από το νέο ΕΣΠΑ, οι οποίες συνδέουν την επιχειρηματικότητα με την έρευνα και την καινοτομία, αποτελεί μία καλή ευκαιρία - ειδικά για τη συγκεκριμένη περιοχή - για να μπορέσει να αλλάξει σε τοπικό επίπεδο το παραγωγικό μοντέλο.
Ολοκληρώστε με αυτό, κύριε Υπουργέ. Κρατήστε και για τη δευτερολογία σας.
Ολοκληρώνω με αυτό πολύ σύντομα, κύριε Πρόεδρε. Δώστε μου μισό λεπτό, αν επιτρέπετε. Πέρα απ' αυτό, για μας σημαντική πρωτοβουλία είναι ο νέος αναπτυξιακός νόμος. Γνωρίζετε ότι γίνεται μία πολύ σημαντική προσπάθεια για στροφή ακριβώς στον δευτερογενή τομέα, στη βιομηχανία και τη μεταποίηση. Τα πρώτα στοιχεία που έχουμε στη διάθεσή μας επιβεβαιώνουν ότι συμβαίνει αυτή η στροφή, σταδιακά, αλλά σταθερά. Το 65% των αιτήσεων που έχουμε δεχθεί τους τέσσερις πρώτους μήνες λειτουργίας του νέου νόμου, αφορούν στη μεταποίηση και τη βιομηχανία. Η περιοχή της Θεσσαλίας και της Μαγνησίας έχει και αυτή σημαντική συνεισφορά σ' αυτές τις αιτήσεις, σ' αυτά τα νέα επενδυτικά σχέδια. Δημιουργούνται, λοιπόν, χρηματοδοτικές προϋποθέσεις, έτσι ώστε να μπορέσουμε να ανατάξουμε την ελληνική οικονομία και να αντιστρέψουμε αυτή την εικόνα η οποία έχει δημιουργηθεί όλα τα προηγούμενα χρόνια και η οποία πράγματι είχε οδηγήσει την παραγωγική βάση σε μεγάλη συρρίκνωση και τη βιομηχανική δραστηριότητα στη χώρα μας σε μεγάλη απίσχναση.
Ορίστε, κύριε Μπουκώρο, έχετε τον λόγο.
Κύριε Υπουργέ, ο ισχυρισμός της Κυβέρνησης ότι η ανεργία μειώθηκε κατά τέσσερις μονάδες είναι μαγική εικόνα. Αυτό σας το λέω, διότι, αν δείτε τα στοιχεία των συμβάσεων μερικής απασχόλησης, θα παρατηρήσετε ότι ξεπέρασαν για πρώτη φορά το 54% του συνόλου των συμβάσεων. Τι σημαίνει αυτό; Σημαίνει ότι μετατρέψαμε τα οκτάωρα σε τετράωρα. Μοιράζουμε τη φτώχεια. Γνωρίζω ότι κατέχετε πολύ καλά το ζήτημα της υπανάπτυξης και της ύφεσης, αλλά δεν βλέπω τις δράσεις εκείνες που θα αντιστρέψουν το όλο κλίμα. Καλοδεχούμενες οι δράσεις που εξαγγείλατε, αλλά εκτιμώ ότι δεν είναι ικανές να αντιστρέψουν την εικόνα. Αυτό το λέω, κύριε Υπουργέ, γιατί η δική μας περιοχή - ο Βόλος και η Μαγνησία - αντιμετωπίζει ιδιαίτερα προβλήματα, τα οποία σας εξήγησα στην πρωτολογία μου. Είναι ανάγκη να εκπονηθούν και ιδιαίτερα προγράμματα, να βρεθούν και ιδιαίτερα χρηματοδοτικά εργαλεία, αλλά και τα συναρμόδια Υπουργεία, όπως το Υπουργείο Εργασίας, «να τρέξουν» περισσότερα και ευρύτερα προγράμματα για την καταπολέμηση της ανεργίας σε μία περιοχή, σε ένα πολεοδομικό συγκρότημα, σε ένα αστικό κέντρο, όπως είναι ο Βόλος, που γράφει δείκτες ανεργίας 37%! Σας εξήγησα ότι το ΕΣΠΑ δεν αρκεί. Η Κυβέρνηση επαίρεται ότι η χώρα μας είναι πρώτη σε απορροφητικότητα ως προς το ΕΣΠΑ. Ταυτοχρόνως, αποκρύπτει το γεγονός ότι από το 2014 η χώρα μας ήταν στην τρίτη θέση. Άρα είχε αποκτήσει μία δυναμική το ζήτημα της απορροφητικότητας στο ΕΣΠΑ. Ξεχνάμε, κύριε Υπουργέ, ότι το συναρμόδιο Υπουργείο σας Αγροτικής Ανάπτυξης δεν έχει κατορθώσει τίποτα με το λεγόμενο «αγροτικό ΕΣΠΑ». Ξέρετε, κύριε Υπουργέ, η χώρα μας είναι εικοστή έβδομη στις είκοσι οκτώ χώρες. Μας λέτε για τον αναπτυξιακό νόμο. Ο αναπτυξιακός νόμος προσφέρει οικονομικούς πόρους 500 εκατομμυρίων ευρώ για την επόμενη πενταετία. Αλήθεια, πιστεύετε ότι τέτοιοι οικονομικοί πόροι μπορούν να αντιστρέψουν την κατάσταση στη χώρα και ιδιαίτερα στη δική μας περιοχή, στον Νομό Μαγνησίας και στον Βόλο; Δίνετε κάποια φορολογικά κίνητρα. Έχουν γίνει προτάσεις 2 δισεκατομμυρίων ευρώ. Κάποιες θα εγκριθούν. Για να αλλάξει η γενική κατάσταση χρειάζονται πλέον άλλες λύσεις, κύριε Υπουργέ, δεδομένου ότι κινδυνεύουν να κλείσουν επιχειρήσεις λόγω του τραπεζικού συστήματος της χώρας. Δεν έχει τραπεζικό σύστημα η χώρα. Εδώ και δύο χρόνια περίπου ισχύουν τα capital controls. Δεν γίνεται κουβέντα. Δεν συζητάει κανένας. Με αυτές, λοιπόν, τις συνθήκες πιστεύετε ειλικρινά ότι μπορούμε να αντιστρέψουμε την κατάσταση; Για αυτό σας μεταφέρω την κραυγή αγωνίας της κοινωνίας του Βόλου και της Μαγνησίας να εκπονηθούν εκτάκτως προγράμματα, μέτρα, να ανευρεθούν χρηματοδοτικά εργαλεία που θα μπορέσουν να φέρουν την ανεργία και σε αυτή την περιοχή τουλάχιστον στα επίπεδα των υπολοίπων περιοχών της χώρας. Είναι δικαίωμα της τοπικής κοινωνίας να ζητάει επιπλέον μέτρα για την αντιμετώπιση αυτής της κοινωνικής μάστιγας. Εγώ δεν λέω ότι ευθύνεται η Κυβέρνησή σας 100%. Εγώ λέω ότι προσλαμβάνει χαρακτηριστικά στασιμότητας η υψηλότατη ανεργία στη δική μας περιοχή και την αντιμετωπίζετε όπως όλες τις υπόλοιπες. Δεν είναι έτσι, κατά την άποψή μου, κύριε Υπουργέ. Σας ευχαριστώ.
Κύριε Χαρίτση, έχετε τον λόγο.
Ευχαριστώ, κύριε Πρόεδρε. Κατ' αρχάς, κύριε Μπουκώρε, μιλήσατε για τη μερική απασχόληση. Ειλικρινά, επειδή θέλω να έχουμε μια παραγωγική συζήτηση και συνεργασία, πείτε μου: Ποιος ευθύνεται για το γεγονός ότι την πενταετία 2010-2014 διαλύθηκαν πλήρως οι εργασιακές σχέσεις σε αυτή τη χώρα και τώρα καλείται η ελληνική Κυβέρνηση, η Κυβέρνησή μας, να διαπραγματευθεί την επαναφορά των συλλογικών συμβάσεων, ακριβώς για να μπορέσει να αντιμετωπίσει αυτά τα οποία εσείς επικαλεστήκατε - και ορθά - ότι έγιναν τα προηγούμενα χρόνια; Θα μου επιτρέψετε να κάνω και το εξής σχόλιο: Καλό θα ήταν και αυτά τα οποία είπατε τώρα εδώ να τα μεταφέρετε και στην ηγεσία του κόμματός σας, έτσι ώστε να υποστηρίξει αυτή την προσπάθεια που γίνεται από την ελληνική Κυβέρνηση για την επαναφορά των εργασιακών σχέσεων στα προ κρίσης επίπεδα. Τώρα, σε σχέση με το ΕΣΠΑ, προφανώς και δεν θέλουμε να παραμυθιάζουμε τον κόσμο. Δεν λέει κανείς ότι ένα εργαλείο από μόνο του αρκεί. Ακόμα και το ΕΣΠΑ, που είναι ένα πολύ σημαντικό χρηματοδοτικό εργαλείο για τη χώρα, δεν αρκεί. Δεν αποτελεί πανάκεια για την αντιμετώπιση όλων των προβλημάτων τα οποία συσσωρεύτηκαν όλες τις προηγούμενες δεκαετίες στην παραγωγική βάση αυτής της χώρας. Αυτό το οποίο λέμε είναι ότι με στοχευμένες παρεμβάσεις, όπως αυτές τις οποίες περιέγραψα στην πρωτολογία μου, μπορούμε να αντιμετωπίσουμε μέρος των προβλημάτων τα οποία έχουν συσσωρευτεί όλα τα προηγούμενα χρόνια. Τώρα θα μιλήσω σε σχέση με τον αναπτυξιακό νόμο. Θα πρέπει να γνωρίζετε - και νομίζω ότι το γνωρίζετε εσείς προσωπικά αρκετά καλά, μιας και ασχολείστε με αυτά τα θέματα - ότι ο νέος αναπτυξιακός νόμος, πέρα από το να ενισχύσει νέα επενδυτικά σχέδια, έρχεται να καλύψει και τις αμαρτίες του παρελθόντος. Έρχεται, δηλαδή, να βρει έναν τρόπο, έναν μηχανισμό, έτσι ώστε να μπορέσει να δώσει τις ενισχύσεις οι οποίες είχαν προβλεφθεί για επενδυτικά σχέδια, τα οποία είχαν μπει στους δύο προηγούμενους αναπτυξιακούς νόμους του 2004 και του 2011, χωρίς όμως να υπάρχουν τα σχετικά κονδύλια. Άρα όταν μιλάμε για πόρους από τον νέο αναπτυξιακό νόμο οι οποίοι δεν είναι αρκετοί για νέα επενδυτικά σχέδια, πρέπει να έχουμε υπ' όψιν μας και το τι είχε γίνει όλα τα προηγούμενα χρόνια και ποιες ακριβώς, αν θέλετε, εκκρεμότητες, οι οποίες αθροίζονται σε πολλά δισεκατομμύρια, ερχόμαστε να καλύψουμε. Βεβαίως, επειδή εκεί πράγματι το ζητούμενο είναι να ενισχύσουμε και νέες επενδύσεις, κάνουμε δύο βασικά πράγματα: Πρώτον, αυξάνουμε τους πόρους του εθνικού Προγράμματος Δημοσίων Επενδύσεων για πρώτη φορά μετά από μία δεκαετία, έτσι ώστε μέσα από το εθνικό Πρόγραμμα Δημοσίων Επενδύσεων να μπορέσουμε να ενισχύσουμε νέα επενδυτικά σχέδια του νέου αναπτυξιακού νόμου, ο οποίος δείχνει από τα πρώτα στοιχεία, τα οποία σας περιέγραψα στην αρχή, ότι παρουσιάζει πολύ μεγάλο ενδιαφέρον. Δεύτερον, πέρα από την απευθείας ενίσχυση, η οποία δυστυχώς τα προηγούμενα χρόνια σε πολλές περιπτώσεις πήρε και προκλητική έκταση - το να δίνονται, δηλαδή, προκαταβολές 100% σε επενδυτικά σχέδια, τα οποία δεν υλοποιήθηκαν ποτέ και γέμισαν τη χώρα με κουφάρια - , προχωρούμε και στην υλοποίηση του νέου αναπτυξιακού νόμου και με τη χρησιμοποίηση νέων χρηματοδοτικών εργαλείων, νέων φοροελαφρύνσεων και φοροαπαλλαγών, έτσι ώστε να μπορέσουμε να ενισχύσουμε επενδυτικά σχέδια χωρίς άμεση χρηματική ενίσχυση. Πέρα από αυτό, και επειδή έχετε δίκιο ότι οι πόροι τους οποίους έχουμε στη διάθεσή μας δεν επαρκούν για να καλύψουν όλη αυτή την αποεπένδυση, η οποία υπήρξε στην ελληνική οικονομία τα προηγούμενα χρόνια και κυρίως την πενταετία 2010-2014, προχωρούμε στη δημιουργία νέων χρηματοοικονομικών εργαλείων, όπως είναι, για παράδειγμα, το Ταμείο Επιχειρηματικότητας, το οποίο δίνει ρευστότητα στη ελληνική μικρομεσαία επιχείρηση, παρέχοντας εγγυήσεις και δάνεια τα οποία δεν μπορεί να βρει από το τραπεζικό σύστημα. Γνωρίζετε ότι, επειδή θέλουμε να υπάρχει και μια περιφερειακή στόχευση σε αυτά τα νέα εργαλεία, πολύ πρόσφατα προχωρήσαμε στην υλοποίηση και ενός ειδικού εργαλείου για την Περιφέρεια της Δυτικής Μακεδονίας, σε συνεργασία με την τοπική περιφέρεια και τα τοπικά επιμελητήρια. Αντίστοιχα εργαλεία φιλοδοξούμε να υλοποιήσουμε σε όλες τις περιοχές της χώρας - βεβαίως οι περιοχές της Θεσσαλίας και του Βόλου, που έχουν την παραγωγική βάση που θα μπορούσε να ανταποκριθεί σε μια τέτοια ζήτηση, θα είναι στις πρώτες προτεραιότητες - , όπως βεβαίως και το σημαντικό νέο εργαλείο του Ταμείου Συνεπενδύσεων, το οποίο δίνει τη δυνατότητα για ενίσχυση ελληνικών μικρομεσαίων επιχειρήσεων με τη μορφή του equifund, της συνεπένδυσης δηλαδή, με πολύ σημαντικούς πόρους που έρχονται και από την Ευρώπη και από την Ευρωπαϊκή Τράπεζα Επενδύσεων, συνολικού ύψους 1 δισεκατομμυρίου ευρώ. Τα πράγματα είναι δύσκολα και κανείς δεν πανηγυρίζει. Γνωρίζουμε πάρα πολύ καλά τι έχουμε κληρονομήσει από τις προηγούμενες κυβερνήσεις. Επίσης γνωρίζουμε ότι πρέπει να γίνει μια πάρα πολύ μεγάλη, συντονισμένη, προσπάθεια όχι μόνο από τη μεριά της Κυβέρνησης, αλλά σε συνεργασία και με τους παραγωγικούς φορείς. Αυτή την προσπάθεια προσπαθούμε να κάνουμε, λοιπόν, και νομίζουμε ότι τουλάχιστον μέχρι σήμερα τα αποτελέσματα μας δικαιώνουν. Σας ευχαριστώ.
Κύριε Υπουργέ, επειδή ο κ. Μπουκώρος δεν μπορεί να σας απαντήσει - γιατί εκ του Κανονισμού δεν μπορεί να το κάνει - , θα κάνω μια μικρή παρέκκλιση, για να σας πω για τελευταία φορά - γιατί μάλλον κάνετε ότι δεν το έχετε ακούσει ποτέ - ότι η επίσημη θέση της Νέας Δημοκρατίας είναι υπέρ των συλλογικών διαπραγματεύσεων. Εάν δεν το ξέρετε, σας το λέω επισήμως από την Έδρα αυτή και δεν θα το επαναλάβω. Δεν είστε υποχρεωμένοι να παρακολουθείτε τις θέσεις ούτε τις ομιλίες του Μητσοτάκη, αλλά σας το λέω. Υποθέτω ότι και το ΠΑΣΟΚ θα είναι το ίδιο - θα σας τα πει ο κ. Κωνσταντινόπουλος - , αλλά και όλα τα υπόλοιπα κόμματα.
Θα παρατηρήσατε, κύριε Πρόεδρε, ότι το σχόλιό μου αφορούσε τις συλλογικές διαπραγματεύσεις και την τοποθέτηση της Αξιωματικής Αντιπολίτευσης κατά τη διάρκεια της συζήτησης για τη διαπραγμάτευση.
Και σας απαντώ ότι εδώ και μήνες την έχουμε καταθέσει. Σας την έχουμε κάνει δημοσίως.
Δεν μίλησα για επίσημες θέσεις. Ήμουν πάρα πολύ σαφής. Αφορούσε τη διαπραγμάτευση και τη στάση που έχει κρατήσει η Αξιωματική Αντιπολίτευση σε αυτό το θέμα. Σας ευχαριστώ.
Ξέρετε, εμείς δεν κάνουμε αλά καρτ. Δεν επιτρέπεται τώρα. Άλλη φορά θα σας την επαναλάβω εγώ την ερώτηση, για να έρθετε και τότε θα τα πούμε.
Βεβαίως! Στη διάθεσή σας.
Τώρα δεν μπορώ να πω τίποτα παραπάνω. Όταν ένα κόμμα λέει τη θέση του δημοσίως, τη λέει για πάντοτε και για παντού. Προχωρούμε στη δέκατη έκτη υπ' αριθμόν 531/24-2-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας. Ορίστε, κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Πρώτα απ' όλα, θέλω να ξεκινήσω με το εξής: Νομίζω ότι είναι ο πέμπτος μήνας που ο κ. Τσακαλώτος δεν έρχεται στη Βουλή να μου απαντήσει για το θέμα του Ελληνικού. Είναι πέμπτος μήνας!
Είναι στο Eurogroup. Τι να κάνουμε;
Κύριε Χαρίτση, αυτό που καταλαβαίνω είναι ότι δεν ήταν στο Eurogroup πέντε μήνες!
Σήμερα βρήκατε…
Καταλαβαίνω. Μα, χθες…
Κύριε Χαρίτση, το λέει κάθε φορά ο κ. Κωνσταντινόπουλος και, κατά την άποψή μου, εν πολλοίς δικαιολογημένα, γιατί μιλάμε για πέντε μήνες!
Ειδικά σήμερα, όμως, νομίζω ότι δεν έπρεπε να το επικαλεστεί.
Σήμερα είπα εγώ ότι ο κ. Τσακαλώτος λείπει στο εξωτερικό. Δεν εννοεί για σήμερα ο κ. Κωνσταντινόπουλος.
Κύριε Χαρίτση, εσείς μου ζητήσατε να έρθετε μετά από δύο εβδομάδες. Κατανοούμε ότι έχετε δουλειές και δεν μπορείτε να έρθετε. Πολύ σωστά και γι' αυτό το αποδεχόμαστε. Όμως, μιλάμε για πέντε μήνες! Σε πέντε μήνες, αντί να πηγαίνεις μια μέρα στην ΕΡΤ και, ενώ έχεις ερώτηση, να λες ότι έχεις φόρτο εργασίας και την άλλη μέρα να βλέπεις την αγαπημένη σου ομάδα, υπάρχει πρόβλημα. Δεύτερον, κύριε Χαρίτση, ως Δημοκρατική Συμπαράταξη σας έχουμε κάνει ερώτηση για τα θέματα της ανάπτυξης. Την έχουμε καταθέσει στον κ. Παπαδημητρίου εδώ και ενάμιση μήνα. Μιλάω για επίκαιρη ερώτηση της Κοινοβουλευτικής μας Ομάδας.
Όχι αυτή που συζητάμε σήμερα.
Όχι, όχι. Πιστεύω ότι κάποια στιγμή θα αποφασίσει το Υπουργείο, λόγω του Κανονισμού, να τη θέσει, ώστε να έρθει και να συζητήσουμε για όλα αυτά τα θέματα. Για να μη χάνουμε, όμως, τον χρόνο μας, θα πάω στο συγκεκριμένο θέμα, για να απαντήσετε. Έχω κάνει πάρα πολλές φορές αυτή την ερώτηση, που αφορά τα θέματα του αποχετευτικού δικτύου επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας. Όσον αφορά τα μεν δύο πρώτα, πρόκειται για δήμους οι οποίοι το χρειάζονται για περιβαλλοντικούς, αναπτυξιακούς και τουριστικούς λόγους, ενώ το άλλο, του Καλλιανίου, είναι ένα έργο το οποίο έχει ξεκινήσει και χρειαζόταν την προένταξη - όπως και έγινε - για να προχωρήσει και να ολοκληρωθεί όλη αυτή η διαδικασία. Αυτά, πριν από το 2014, είχαν ενταχθεί με δυνητική πράξη στο Πρόγραμμα Δημοσίων Επενδύσεων, με στόχο την ωρίμανση του έργου, υπό την προϋπόθεση να μην ολοκληρωθεί η διαδικασία πριν από την οριστική ένταξή του στο ΕΣΠΑ 2014-2020. Είχαμε απαντήσεις από τον κ. Κορκολή, ο οποίος είναι γενικός γραμματέας, ο οποίος μας έλεγε τότε, στις 20-11-2015, ότι περιμένει να προχωρήσει όλη αυτή η διαδικασία και με ευθύνη της διαχειριστικής αρχής να γίνει η τυπική διαδικασία της πρόσκλησης, υποβολής, αξιολόγησης, επιλογής και ένταξης των υποψηφίων έργων προς ένταξη στη νέα περίοδο. Και για τα τρία έργα είναι ίδια η απάντηση του κ. Κορκολή. Θέλω, λοιπόν, να σας ρωτήσω πού βρίσκεται αυτή η διαδικασία και ποιες είναι οι σκέψεις του Υπουργείου. Σας ευχαριστώ πάρα πολύ.
Σας ευχαριστώ, κύριε Κωνσταντινόπουλε. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Κωνσταντινόπουλε, ειλικρινά εκπλήσσομαι διαβάζοντας να λέτε στην αρχή του κειμένου της γραπτής ερώτησής σας ότι το 2014 κατά τη θητεία σας ως Υφυπουργού Ανάπτυξης τα συγκεκριμένα έργα - δεν τα αναφέρω τώρα, για να μην χάνουμε χρόνο - εντάχθηκαν με την τάδε απόφαση στο Πρόγραμμα Δημοσίων Επενδύσεων ως έργα προς εμπροσθοβαρή ένταξη στο νέο ΕΣΠΑ 2014-2020. Τα έργα που επικαλείστε ότι εντάχθηκαν τότε στο Πρόγραμμα Δημοσίων Επενδύσεων εντάχθηκαν - όπως και δεκάδες, εκατοντάδες άλλα έργα εκείνη την περίοδο, στα τέλη του 2014 και πριν τις εκλογές του Ιανουαρίου του 2015- με μηδενικές πιστώσεις στο Πρόγραμμα Δημοσίων Επενδύσεων, χωρίς δηλαδή την παραμικρή χρηματοδοτική δέσμευση για το πώς αυτά τα έργα τελικά θα αποπληρωθούν, πώς αυτά τα έργα θα χρηματοδοτηθούν. Άρα δεν έχει νόημα να μιλάμε για έργα τα οποία είναι ενταγμένα στα προγράμματα, για να δημιουργούμε και στην τοπική κοινωνία τη στρεβλή εικόνα ότι τα έργα τα έβαλε τότε - θα μου επιτρέψετε να πω - ο «καλός» Κωνσταντινόπουλος και τώρα δεν τα προχωράει ο «κακός» Χαρίτσης ή ο «κακός» Κορκολής. Αυτή είναι μια στρεβλή εικόνα της πραγματικότητας. Η πραγματικότητα είναι ότι τα έργα αυτά ποτέ δεν εντάχθηκαν με εγκεκριμένες πιστώσεις, ποτέ δεν υπήρχε δηλαδή η χρηματοδοτική δέσμευση για το πώς θα υλοποιηθούν. Και βεβαίως αυτό δεν αναιρεί σε τίποτα - και εκεί θα συμφωνήσω - τη σκοπιμότητα των συγκεκριμένων έργων. Θα περίμενα, όμως, και από εσάς, αντί να συζητάμε για το τι έγινε το 2014- που επί της ουσίας για τα συγκεκριμένα έργα δεν έγινε απολύτως τίποτα - να δούμε πώς μπορούμε να προχωρήσουμε αυτά τα έργα από εδώ και πέρα. Υπάρχει και ένα δεύτερο στοιχείο, που είναι πάρα πολύ σημαντικό και θα πρέπει να το γνωρίζει και η τοπική κοινωνία, για τα συγκεκριμένα έργα. Και αναφέρομαι στα δύο από τα τρία έργα: της Κοντοβάζαινας και του Καλλιανίου Αρκαδίας. Τα έργα αυτά δεν ανήκουν στις πληθυσμιακές κατηγορίες άνω των δύο χιλιάδων κατοίκων, δηλαδή κατηγορίας τύπου Γ΄ όπως λέμε, στις οποίες δίνεται στη νέα προγραμματική περίοδο απόλυτη προτεραιότητα για να υλοποιηθούν, ακριβώς γιατί η χώρα μας πληρώνει για αυτή την κατηγορία έργων υπέρογκα πρόστιμα λόγω μη συμμόρφωσης με το ενωσιακό πλαίσιο και την οδηγία 91/271. Σε ό,τι αφορά τον οικισμό του Λεβιδίου, το τρίτο από τα έργα αυτά, δεν είναι επιλέξιμο στις δύο δράσεις του ΥΜΕΠΕΡΑΑ, οι οποίες έχουν προκηρυχθεί μέχρι σήμερα. Θα ακολουθήσει και τρίτη δράση, στην οποία το συγκεκριμένο έργο θα μπορούσε να είναι επιλέξιμο. Επιτρέψτε μου, όμως, να πω ειδικά για το συγκεκριμένο έργο ότι είναι ένα έργο, το οποίο κάλλιστα θα μπορούσε να έχει ενταχθεί και στο Περιφερειακό Επιχειρησιακό Πρόγραμμα (ΠΕΠ) της Πελοποννήσου. Γνωρίζετε πάρα πολύ καλά ότι στη νέα προγραμματική περίοδο του ΕΣΠΑ έχουν εκχωρηθεί στις περιφέρειες σημαντικοί πόροι για τις δράσεις επεξεργασίας λυμάτων. Συγκεκριμένα για την Περιφέρεια Πελοποννήσου έχουν εκχωρηθεί 17 εκατομμύρια ευρώ. Έχουμε λοιπόν, να αντιμετωπίσουμε μια κατάσταση που παραλάβαμε με υπέρογκες υπερδεσμεύσεις, τις οποίες πρέπει να αντιμετωπίσουμε. Αυτά τα έργα είναι χαρακτηριστικές περιπτώσεις αυτών των υπερδεσμεύσεων και τα συγκεκριμένα είναι έργα τα οποία έχουν σκοπιμότητα. Πρόθεσή μας είναι να πραγματοποιηθούν και τα τρία αυτά έργα εντός της συγκεκριμένης προγραμματικής περιόδου. Θα βρούμε τον τρόπο είτε από το ΥΜΕΠΕΡΑΑ, το τομεακό επιχειρησιακό πρόγραμμα, είτε από το περιφερειακό πρόγραμμα, είτε από εθνικούς πόρους να υλοποιήσουμε αυτά τα τρία έργα. Αυτό όμως πρέπει να γίνει με σοβαρότητα και σχεδιασμό και όχι με «πυροτεχνήματα», όπως έγινε στο παρελθόν - θα μου επιτρέψετε να πω - , τα οποία δεν εξυπηρετούσαν ούτε την ορθή ενημέρωση των τοπικών κοινωνιών για τις χρηματοδοτικές δυνατότητες ούτε τελικά και την ίδια την υλοποίηση των σημαντικών αυτών έργων. Ευχαριστώ.
Ορίστε, κύριε Κωνσταντινόπουλε, έχετε τον λόγο.
Τα έργα αυτά, όπως ξέρετε, έχουν - όπως εσείς οι ίδιοι λέτε και συμφωνούμε απόλυτα - …
…(δεν ακούστηκε)
Εσείς το λέτε και έτσι είναι η αλήθεια. Το γράφει ο κ. Κορκολής. Εκτός εάν δεν συμφωνείτε με τον κ. Κορκολή. Σας διαβάζω: «Το έργο…εντάχθηκε το 2014 στο εθνικό σκέλος του ΠΔΕ ως πράξη δυνητική προς ένταξη στο Επιχειρησιακό Πρόγραμμα του ΕΣΠΑ 2014-2020, με στόχο την ωρίμανση του έργου» - πολύ σωστά, δηλαδή να μη χάνουμε χρόνο, αυτή ήταν τότε η απόφαση των κυβερνώντων, «υπό την προϋπόθεση ότι δεν θα ολοκληρωθεί η διαγωνιστική διαδικασία πριν την οριστική ένταξή του κ.λπ…». Γιατί το βάζαμε αυτό και για αυτό υπογράψαμε; Για να μην - όπως το είπατε πριν, αλλά το λέω να το καταλαβαίνουμε όλοι - δημιουργούμε και βάζουμε έργα στο ΕΣΠΑ. Λέει εδώ, δηλαδή, ότι δεν θα ολοκληρωθεί η διαγωνιστική διαδικασία πριν την οριστική του ένταξη στο επιχειρησιακό πρόγραμμα. Γιατί όταν κάνεις διαγωνιστική διαδικασία και το εντάσσεις, τότε σημαίνει ότι το έχεις βάλει μέσα. Εμείς είπαμε ότι αυτό δεν θα προχωρήσει, έως ότου το εντάξουμε. Αυτή είναι και η απάντησή σας. Εσείς σε δύο αποφάσεις, ο κ. Κορκολής συγκεκριμένα, - εγώ δεν ξέρω - και το 2016 και το 2017 μου απαντάει ότι αυτά τα έργα είναι τυπική διαδικασία της πρόσκλησης, υποβολής αξιολόγησης, επιλογής και ένταξης των υποψηφίων έργων προς ένταξη στη νέα περίοδο. Μπορώ να τα καταθέσω και τα τρία. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό μου απαντάτε εσείς.
Αυτό σας απάντησα και τώρα. Δεν το καταλάβατε;
Τώρα. Πρώτον, λοιπόν, δεν υπάρχει υπερδέσμευση. Δεύτερον, υπάρχει ενδιαφέρον. Από ποια, λοιπόν, διαδικασία θα γίνει; Ή του ΥΜΕΠΕΡΑΑ ή του ΠΕΠ Πελοποννήσου. Πολύ σωστά. Άρα υπερδέσμευση δεν υπάρχει. Δεύτερον, αν το ΠΕΠ Πελοποννήσου...Τα ΠΕΠ, όπως ξέρετε, κύριε Υπουργέ, τα διαχειρίζονται με αυτονομία. Όμως, πάντα υπήρχε το προηγούμενο χρονικό διάστημα, κατά την εξυγίανση των προγραμμάτων, συνεννόηση με τους περιφερειάρχες, για να μπορούν να ενταχθούν κάποια έργα τα οποία είχαν και τη σκοπιμότητα, αλλά μπορούσαν και να γίνουν ανάμεσα στις κεντρικές δράσεις και στο περιφερειακό. Αυτό είναι και μια δική σας διαδικασία, στην οποία εσείς πρέπει να προχωρήσετε. Χαίρομαι, όμως, που στο τέλος καταλήγετε στο εξής: Είπατε αυτά που είπατε για τις τοπικές κοινωνίες και γνωρίζαμε όλοι ποιες είναι από τις δύο χιλιάδες κατοίκους και πάνω και ποιες κάτω από τους δύο χιλιάδες κατοίκους, γιατί πάλι απαντάει σε αυτά ο κ. Κορκολής, εφόσον είναι ξεχωριστά για το κάθε έργο. Απαντάει τώρα. Δεν ξέρω γιατί δεν απαντούσε διαφορετικά τότε.
Πού είναι η διαφορά σας;
Λέω το εξής: Όπως είπατε για τη β΄ φάση της τηλεθέρμανσης - και περιμένουμε τους πρώτους μήνες του '17 να τα εντάξετε - , εγώ θα πάρω την καλή διάθεσή σας, που λέτε ότι αυτά τα έργα θέλετε και μπορείτε να τα προχωρήσετε, είτε μέσα από το ΥΜΕΠΕΡΑΑ είτε μέσω άλλων διαδικασιών που θα βρείτε εσείς. Εγώ χαίρομαι και κρατώ αυτό, που αυτό νομίζω ότι είναι σημαντικό για την περιοχή μου. Από εκεί και πέρα, για τα υπόλοιπα θα έχουμε το χρονικό διάστημα για να δούμε πώς εσείς και με ποιον τρόπο θα τα προχωρήσετε. Σας ευχαριστώ πάρα πολύ.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Νομίζω ότι όταν συζητάμε, πρέπει να κάνουμε έναν ουσιαστικό διάλογο και όχι παράλληλους μονολόγους. Νομίζω ότι ήμουν πάρα πολύ σαφής στην αρχική μου τοποθέτηση. Αυτό που είπα είναι ότι όταν αυτά τα έργα - γιατί έτσι παρουσιάζονται στην τοπική κοινωνία, βλέπουμε και τα δημοσιεύματα - λέτε ότι εντάχθηκαν το 2014 και δεν έχουν υλοποιηθεί από τότε, αυτό αποτελεί παραποίηση της πραγματικότητας. Δεν έχουν ενταχθεί τα έργα. Τα έργα μπορεί να έχουν ενταχθεί. Εφόσον δεν υπάρχει νομική δέσμευση για το συγκεκριμένο έργο, δεν υπάρχει έργο ουσιαστικά. Άρα να μη λέμε ότι εντάχθηκαν. Ποτέ δεν εντάχθηκαν τα έργα. Εντάχθηκαν υπερδεσμεύσεις και όντως υπήρχαν υπερδεσμεύσεις, υπήρχαν υπέρογκες υπερδεσμεύσεις στις αρχές του 2015- το γνωρίζετε πάρα πολύ καλά - στα έργα του νέου ΕΣΠΑ, τα οποία προγράμματα προσπαθήσαμε να εξυγιάνουμε. Σας είπα ότι για τα δύο από τα τρία έργα υπάρχει ζήτημα επιλεξιμότητας, επειδή ακριβώς δεν ανήκουν στην κατηγορία των έργων τα οποία έχουν προτεραιότητα σε αυτή την προγραμματική περίοδο, έργα τα οποία θα έπρεπε να έχουν υλοποιηθεί εδώ και πάρα πολλά χρόνια - δυστυχώς δεν υλοποιήθηκαν ποτέ - της κατηγορίας Γ΄, για τα οποία πληρώνουμε πρόστιμα. Πρώτη προτεραιότητα σε αυτή τη νέα προγραμματική περίοδο, λοιπόν, είναι τα έργα για τα οποία η χώρα πληρώνει, σήμερα ακόμα που μιλάμε, πρόστιμα. Άρα τα δύο έργα δεν εμπίπτουν σε αυτή την κατηγορία και δεν μπορούσαν να είναι επιλέξιμα στις δράσεις του ΥΜΕΠΕΡΑΑ. Θα μπορέσουμε, βεβαίως, εφόσον καλύψουμε όλες αυτές τις εκκρεμότητες του παρελθόντος και κλείσουμε την κατηγορία Γ΄, να δούμε νέες προσκλήσεις, οι οποίες θα αφορούν και έργα όπως αυτά τα δύο τα οποία συζητάμε, τα οποία δεν είναι κατηγορίας Γ΄ και εκεί θα μπορέσουν ενδεχομένως και τα συγκεκριμένα έργα να είναι επιλέξιμα. Όπως γνωρίζετε πάρα πολύ καλά, η διαδικασία είναι πάρα πολύ σαφής. Με την αίτηση η οποία γίνεται και με τη διαδικασία της αξιολόγησης όλων των προγραμμάτων κάποιες προκρίνονται και κάποιες όχι. Κατά τη γνώμη μας - και αυτό είναι μια μεθοδολογία, την οποία ακολουθούμε σε όλα τα προγράμματα - , τρία είναι τα βασικά κριτήρια: η σκοπιμότητα των έργων, η ωριμότητα των έργων - γι' αυτό μιλήσαμε πριν για το κατά πόσον τα συγκεκριμένα έργα είναι ώριμα για να υλοποιηθούν - και βεβαίως, η χρηματοδοτική δυνατότητα από τα προγράμματα, για να υλοποιήσουμε αυτά τα έργα. Επαναλαμβάνω αυτό που είπα και στην πρωτολογία μου: και τα τρία έργα είναι σημαντικά και για τα τρία έργα θα πρέπει να βρεθεί τρόπος χρηματοδότησης, έτσι ώστε να υλοποιηθούν εντός της τρέχουσας προγραμματικής περιόδου. Αυτό, όμως, δεν μπορεί να γίνει με κάποιο μαγικό τρόπο από προγράμματα τα οποία είναι ήδη υπερδεσμευμένα για την νέα περίοδο. Αυτό θα πρέπει να γίνει σε συνεργασία και με την περιφέρεια, με το περιφερειακό επιχειρησιακό πρόγραμμα, το οποίο έχει αντίστοιχους πόρους - σας είπα και στην πρωτολογία μου - , δεσμευμένους για τέτοιου τύπου έργα και βεβαίως, με τους εθνικούς πόρους τους οποίους έχουμε στη διάθεσή μας και οι οποίοι για πρώτη φορά από φέτος και στο εξής θα είναι αυξημένοι, σε σχέση με όλη την προηγούμενη δεκαετία. Σας ευχαριστώ.
Για να σας απεγκλωβίσουμε, όταν λέτε «τρέχουσα προγραμματική περίοδος» τι εννοείτε χρονικά, συγκεκριμένα;
Τρέχουσα προγραμματική περίοδος από το 2014 έως το 2020. Η προγραμματική περίοδος του ΕΣΠΑ είναι μέχρι το 2020.
Άρα μέχρι το 2020 θα έχουν γίνει τα έργα.
Μέχρι το 2020 είναι η τρέχουσα προγραμματική περίοδος.
Θα έχουν γίνει τα έργα. Μάλιστα. Σας ευχαριστούμε πολύ, κύριε Υπουργέ. Θα συζητηθεί η τρίτη με αριθμό 2746/20-1-2017 ερώτηση - του κύκλου των αναφορών και ερωτήσεων - του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Εθνικής Άμυνας, σχετικά με την απαξίωση των Ελληνικών Αμυντικών Συστημάτων (ΕΑΣ) με την παραχώρηση της καταστροφής παλαιών πυρομαχικών σε ιδιώτη. Όπως σε είδα και εισέβαλες, αγαπητέ Χάρη, στη Βουλή με το σακίδιο στον ώμο, νόμιζα ότι ήλθε ο Τσακαλώτος από τις Βρυξέλλες.
Δεν μπορεί να με μπερδεύετε με τον κ. Τσακαλώτο, κύριε Πρόεδρε!
Θα απαντήσει ο ευρισκόμενος εδώ από τις πεντέμισι η ώρα Αναπληρωτής Υπουργός Εθνικής Άμυνας κ. Δημήτριος Βίτσας. Κύριε Θεοχάρη, έχετε τον λόγο.
Ζητώ συγγνώμη από τον Υπουργό. Είχαμε πει εξίμισι.
Όχι, ούτως ή άλλως η σειρά είναι αυτή. Εγώ το λέω για τον Υπουργό, που ήταν συνεπής.
Τον ευχαριστώ πάντως για την ευαισθησία που έδειξε να απαντήσει σε αυτή την ερώτηση. Κύριε Υπουργέ, με τη σημερινή επίκαιρη ερώτηση επανέρχομαι σε ένα ζήτημα, το οποίο ξέρετε πολύ καλά εσείς, το ζήτημα της συστηματικής απαξίωσης εκ μέρους του Υπουργείου σας, των Ελληνικών Αμυντικών Συστημάτων με την παραχώρηση της καταστροφής παλαιών πυρομαχικών σε ιδιώτη. Τα ΕΑΣ, όπως εσείς γνωρίζετε - γιατί έχετε παρακολουθήσει το θέμα - , για περισσότερα από εκατόν σαράντα χρόνια σχεδιάζουν, αναπτύσσουν, κατασκευάζουν και προμηθεύουν με νατοϊκού τύπου όπλα, οπλικά συστήματα και πυρομαχικά τις Ελληνικές Ένοπλες Δυνάμεις, αποτελώντας την κορωνίδα της ελληνικής αμυντικής βιομηχανίας. Παρά τις αρχικές εξαγγελίες της Κυβέρνησή σας και του κόμματός σας, όταν ήταν Αντιπολίτευση, για εξυγίανση του ΕΑΣ, οι πρακτικές σας κινούνται στην αντίθετη κατεύθυνση, καθώς τα οδηγείτε με μαθηματική ακρίβεια σε μαρασμό και πλήρη απαξίωση. Η μεταφορά παλαιών πυρομαχικών από τις αποθήκες Δερβενοχωρίων στο εργοστάσιο των ΕΑΣ Λαυρίου, προκειμένου να χρησιμοποιηθούν, ώστε να πιστοποιηθεί μονάδα καταστροφής που έχει εγκαταστήσει εταιρεία - ιδιώτης, εντάσσεται στη στρατηγική της απαξίωσης που συστηματικά υιοθετείτε, έναντι της εταιρείας. Και τούτο, διότι τα ΕΑΣ διαθέτουν απόλυτα ασφαλή και πιστοποιημένη γραμμή καταστροφής πυρομαχικών. Επομένως για ποιον λόγο παραχωρείτε μια εργασία με οικονομικά οφέλη σε ιδιώτη αντί των ΕΑΣ, από τη στιγμή μάλιστα που, πρώτον, τα τελευταία έχουν περιέλθει σε δεινή οικονομική κατάσταση και δεύτερον, η καταστροφή παλαιών πυρομαχικών για την πιστοποίηση ιδιωτικής εταιρείας ανοίγει τον δρόμο, ώστε αυτή να λειτουργήσει εν ευθέτω χρόνω ως ανταγωνίστρια των ΕΑΣ που ήδη διαθέτουν πιστοποίηση καταστροφής; Για όλους αυτούς τους λόγους, ζητώ να δώσετε σαφείς απαντήσεις στα εξής ερωτήματα: Εφόσον τα ΕΑΣ έχουν τη δυνατότητα καταστροφής παλαιών πυρομαχικών, γιατί αποφασίστηκε να διατεθούν σε ιδιώτη, προκειμένου να πιστοποιηθεί αυτός στη διαδικασία καταστροφής τους; Μήπως η εν λόγω πρακτική εντάσσεται στο πλαίσιο της παντελούς απαξίωσης των ΕΑΣ, δίνοντας δουλειές σε ιδιώτες - ανταγωνιστές; Για ποιον λόγο γίνεται αυτό, τη στιγμή μάλιστα που ελλείψει παραγγελιών και εργασιών οι εργαζόμενοι παρέμειναν επί μήνες απλήρωτοι; Ποια είναι τα οφέλη του ΕΑΣ, και του ΥΕΘΑ γενικότερα, από τη διάθεση πυρομαχικών για πιστοποίηση μιας ιδιωτικής εταιρείας; Με ποια μεθοδολογία και ποιος θα επιβεβαιώσει την πιστοποίηση της ιδιωτικής εταιρείας; Θα είναι υπηρεσία του ΥΕΘΑ ή κάποιος άλλος ιδιώτης; Και τέλος, ποια είναι τα περιβαλλοντικά κριτήρια που θα τηρηθούν κατά τη διαδικασία πιστοποίησης για την καταστροφή των παλαιών πυρομαχικών; Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Θεοχάρη, μου κάνατε γραπτή ερώτηση στην οποία σας απάντησα και μάλιστα με έναν συγκεκριμένο τρόπο. Σας απάντησα μέσω διεξοδικής απάντησης της διοίκησης των ΕΑΣ γιατί, όπως καταλαβαίνετε, το να κάνουν μια συνεργασία τα ΕΑΣ με μια ιδιωτική εταιρεία, με μια ξένη εταιρεία, είναι και στοιχείο του τρόπου δουλειάς τους, αλλά υπάρχει και ο διαδικαστικός χαρακτήρας, ο διαχειριστικός χαρακτήρας. Ένας Υπουργός δεν κάθεται να λέει «θα κάνεις αυτή τη συνεργασία, δεν θα κάνεις την άλλη» κ.λπ.. Επανήλθατε, όμως, και θα είμαι πιο διεξοδικός. Όπως πιθανόν γνωρίζετε, με τη Συνθήκη της Οτάβα έχει επιβληθεί η απαγόρευση της χρήσης και η καταστροφή της χρήσης ναρκών κατά προσωπικού. Αυτό έγινε περίπου το 2008. Στην Ελλάδα τότε υπήρχαν περίπου ένα εκατομμύριο εξακόσιες χιλιάδες νάρκες κατά προσωπικού και αυτές έπρεπε να έχουν καταστραφεί, με βάση το τότε οργανόγραμμα, περίπου ως το 2012. Η αντίστοιχη υπηρεσία του Στρατού, η ΑΣΔΥΣ, έχει σύμβαση ύψους 3.700.000 ευρώ για να γίνει αυτή η καταστροφή. Θα θυμάστε ότι τότε δόθηκε η ευθύνη της καταστροφής σε μια βουλγάρικη εταιρεία, την εταιρεία «VINTEX», η οποία δεν υπάρχει πλέον. Μάλιστα, είχαμε και ένα τραγικό ατύχημα, στο οποίο σκοτώθηκαν άνθρωποι. Η εταιρεία, βεβαίως, λέει ότι έχει ήδη καταστρέψει ένα εκατομμύριο και τέλος πάντων 2.500.000 περίπου απ' αυτά τα 3.700.000 έχουν δοθεί. Άρα τα ΕΑΣ θα μπορούσαν, με βάση αυτό που έχουν, να προχωρήσουν και με τη δυνατότητα που έχουν να καταστρέφουν περίπου εξακόσιες νάρκες τη βάρδια, με την προϋπόθεση, βέβαια, να επενδύσουν 2.300.000 για τη γραμμή της παραγωγής. Με αυτή τη συνεργασία επιτυγχάνουν την καταστροφή των τριών χιλιάδων ανά βάρδια. Το γεγονός είναι ότι τα ΕΑΣ θα κερδίσουν 1.200.000 ευρώ, δηλαδή το υπόλοιπο της προηγούμενης σύμβασης. Με αυτή την έννοια, εγώ το θεωρώ αυτό, στη δύσκολη οικονομική κατάσταση και στην προσπάθεια ανάταξης συνολικά των ΕΑΣ, μια επιτυχημένη προσπάθεια. Οι συμπράξεις γενικά με εταιρείες, οι οποίες θα φέρνουν δουλειά ή θα παράγουν δουλειά είναι κάτι που το θεωρώ καλό. Δεύτερον, σωστά αλλάξατε τον χρόνο στην ερώτησή σας, γιατί φαντάζομαι ότι γνωρίζετε κι εσείς ότι η τελευταία πληρωμή στους εργαζόμενους στα ΕΑΣ έγινε στις 23 Φεβρουαρίου και αν πληρωθούν και στις 23 Μαρτίου - και έχω βάσιμες ελπίδες ότι θα πληρωθούν - δεν θα υπάρχει κανένα χρέος προς τους εργαζόμενους. Δεν χρωστάμε. Δεν χρωστάνε τα ΕΑΣ στους εργαζόμενους. Άλλα είναι τα ζητήματα. Όσον αφορά στο ποιος θα δώσει την πιστοποίηση, θα την δώσει η Picatinny Arsenal, δηλαδή η αντίστοιχη Γενική Διεύθυνση Αμυντικών Εξοπλισμών και Επενδύσεων των Ηνωμένων Πολιτειών της Αμερικής. Δεν είναι ιδιωτικός φορέας. Είναι η ΓΔΑΕ των Ηνωμένων Πολιτειών της Αμερικής. Θα τη δώσει για την εταιρεία ως καταστροφέα και για τα ΕΑΣ ως χώρο καταστροφής. Αυτό πρακτικά τι σημαίνει; Ότι αυτή η εταιρεία δεν μπορεί να κάνει καταστροφή ναρκών σε άλλο χώρο εντός της Ελλάδος. Το λέω αυτό, για να ξεκαθαρίσουμε αυτό το θέμα. Στο ΓΕΣ έχει συγκροτηθεί επιτροπή από τις 28 Φεβρουαρίου του 2017 για να αξιολογηθεί η σχετική τεχνική περιγραφή των ΕΑΣ και να επιθεωρηθούν οι διαδικασίες αποστρατικοποίησης του δείγματος των τριών χιλιάδων ναρκών, σύμφωνα με την αίτηση που έχουν κάνει τα ΕΑΣ. Στις 27 και 28 Μαρτίου θα υπάρχει από το αμερικανικό Υπουργείο επίσκεψη τεχνικών εμπειρογνωμόνων της αντίστοιχης Γενικής Διεύθυνσης, προκειμένου να γίνουν επιπλέον δοκιμές καταστροφής βομβιδίων, βλημάτων 155 χιλ., παρουσία τους. Έχουν ενημερωθεί οι πάντες. Τέλος, έχει προβλεφθεί σύστημα περιβαλλοντικής διαχείρισης και από την εταιρεία και από τα ΕΑΣ κατά ISO 9001 και κατά ISO 14001 και επιπλέον σύστημα OHSAS 18001, που είναι σύστημα διαχείρισης της υγείας και ασφάλειας στην εργασία.
Ορίστε, κύριε Θεοχάρη, έχετε τον λόγο.
Κύριε Υπουργέ, σας ευχαριστώ και πάλι, όπως σας είπα, για την απάντηση. Όμως, έχω την αίσθηση ότι δεν έχουν απαντηθεί πλήρως όλα τα ερωτήματα - για τις υποψίες, εάν θέλετε - που έχουμε ότι τα ΕΑΣ οδηγούνται, είτε από λάθη είτε από συστηματική πολιτική, στην απαξίωση. Και αυτό γιατί αφήνετε αναπάντητα κάποια καίρια ερωτήματα σε σχέση με το πλαίσιο της συνεργασίας της εταιρείας με τον ιδιώτη. Έγινε μια επιλογή ενός ιδιώτη. Πώς; Με ποιες αποφάσεις του διοικητικού συμβουλίου; Με ποιες εισηγήσεις τεχνικών; Ότι έτσι πρέπει να γίνει. Πώς πάρθηκαν αυτές οι αποφάσεις; Έγινε με διαφανή κριτήρια; Δεν είμαστε πεπεισμένοι ότι υπάρχουν οι σωστές διαδικασίες από την πλευρά των ΕΑΣ και από τη διοίκηση που έχει βάλει η Κυβέρνησή σας. Δεύτερον, υπάρχει δεσμευτική πρόβλεψη στο συμφωνητικό συνεργασίας ότι η τεχνογνωσία αλλά και η πιστοποίηση με τη νέα μέθοδο της εταιρείας ιδιώτη εξασφαλίζονται για τα ΕΑΣ; Δεν είμαστε σίγουροι και δεν έχουμε δει αποδείξεις ότι αυτό υπάρχει. Πώς διασφαλίζεται - πάλι στο σύμφωνο συνεργασίας, στη σύμβαση μεταξύ των ΕΑΣ και του ιδιώτη - ότι η σχέση με τα ΕΑΣ, με την εταιρεία αυτή, δεν θα είναι στο μέλλον ανταγωνιστική; Πρέπει να υπάρχει όρος συνεργασίας που να δεσμεύει την εν λόγω εταιρεία για την από κοινού καταστροφή πάσης φύσεως πυρομαχικών, όχι μόνο εντός της χώρας αλλά και ανά τον κόσμο. Νομίζω - το είπατε και εσείς - ότι μόνο μέσα στη χώρα είναι δεσμευμένη. Επιπρόσθετα αναφέρεται ότι τα ΕΑΣ έχουν σήμερα τη δυνατότητα καταστροφής ναρκών και χρειάζεται επένδυση προκειμένου να αυξηθεί ο αριθμός καταστροφής. Για ποιον λόγο, εφόσον θέλουμε μεγαλύτερη ταχύτητα στην καταστροφή των ναρκών, δεν λειτουργούν οι βάρδιες των ΕΑΣ, να καταστρέφουν με τον ρυθμό που μπορούν σήμερα και μόνο η περίσσεια των ναρκών που θέλουμε να γίνει με έναν ταχύτερο ρυθμό; Ενδεχομένως να δοθούν μέσω διαφόρων συνεργασιών. Εφόσον μας λέτε ότι η εταιρεία - ιδιώτης είναι εξειδικευμένη και διαθέτει τεχνογνωσία στο αντικείμενο για ποιον λόγο χρειάζεται αυτή η πιστοποίηση; Για ποιον λόγο γίνεται αυτή η διαδικασία της πιστοποίησης, εάν είναι ήδη πιστοποιημένη; Επίσης, εφόσον δεν έχει ολοκληρωθεί η διαδικασία πιστοποίησης, πώς είμαστε σίγουροι ότι η ικανότητα καταστροφής των ναρκών θα είναι της τάξης των τριών χιλιάδων ανά βάρδια; Η θέση σας που είπατε προηγουμένως, ότι δύο εταιρείες ΕΑΣ και ιδιώτης δήθεν διαθέτουν ISO 2001 για ποιότητα, ISO 14001 για περιβαλλοντική διαχείριση και 18001 για διαχείριση της υγείας και της ασφάλειας είναι μάλλον παραπλανητική. Γιατί ξέρετε ότι αυτή η εγκατάσταση δεν έχει επιθεωρηθεί από τους φορείς πιστοποίησης ως προς τα συγκεκριμένα πρότυπα. Άρα για τη συγκεκριμένη εγκατάσταση δεν ισχύουν τα πρότυπα αυτά. Και σας ρωτώ ευθέως: Έχουν απαντηθεί τα ερωτήματα του Σώματος Επιθεώρησης Εργασίας, που επιθεώρησαν την εν λόγω εγκατάσταση; Καταθέτω στα Πρακτικά έγγραφό τους με ερωτήσεις από τις 22-12-2016, τα οποία λένε μάλιστα ότι δεν πρέπει να γίνει καμμία καταστροφή εφόσον δεν έχουν δοθεί οι κατάλληλες πιστοποιήσεις και τα κατάλληλα «οκέι» από τις υπηρεσίες και του ΥΕΘΑ. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τη μεθοδολογία και πάλι σας ερωτώ: Έχει εμπλακεί επιτροπή έμπειρων τεχνικών, χημικών, μηχανικών, τεχνικών ασφαλείας των ΕΑΣ για αξιολόγησή της, όπως έχει πλειστάκις προταθεί στη διοίκηση ακόμα και από μέλη του Διοικητικού Συμβουλίου των ΕΑΣ; Ποια είναι η γνωμάτευση του τεχνικού ασφαλείας του εργοστασίου του Λαυρίου για τη συγκεκριμένη εγκατάσταση; Οι επιχειρηματικές αποφάσεις των ΕΑΣ πρέπει να προκύπτουν από τα εξουσιοδοτημένα θεσμικά όργανα της διοίκησης, κύριε Υπουργέ και, όπως εξελίσσεται σήμερα η κατάσταση, εάν τελικά το μηχάνημα της εταιρείας - ιδιώτη μετά και τις παρεμβάσεις των τεχνικών των ΕΑΣ αποδειχθεί ικανό να καταστρέφει πυρομαχικά, ικανοποιώντας παράλληλα και τις σχετικές προϋποθέσεις της νομοθεσίας, αναρωτιέμαι τι είναι αυτό που θα εμποδίσει την εταιρεία - ιδιώτη να διεκδικήσει ανταγωνιστικά προς τα ΕΑΣ νέες συμβάσεις καταστροφής με έδρα και συνεργάτη από άλλη χώρα. Μας είπατε εσείς ότι μόνο εντός της χώρας υπάρχει εμπλοκή με τη διαδικασία αυτή. Συνεπώς νομίζω ότι πρέπει να γίνουν διορθωτικές κινήσεις ή να μας αποδείξετε στην πράξη και με έγγραφα ότι υπάρχουν αυτές οι διασφαλίσεις. Σας ευχαριστώ.
Αυτή δεν ήταν ερώτηση. Αυτή ήταν επερώτηση. Δηλαδή, τι να κάνει ο κ. Βίτσας;
Ήταν δύσκολο το θέμα.
Ήταν δύσκολο, ναι. Κάντε μια επερώτηση. Μετά, όμως, μην τα βάζετε με το Προεδρείο, αν σας περιορίζει τον χρόνο. Τώρα, εντάξει, εγώ σας άφησα, επειδή σήμερα έχουμε λίγη άνεση χρόνου.
Με τον κ. Θεοχάρη μπορούμε να συνεννοούμαστε…
Όχι, κι επειδή σας άφησα κι εσάς έξι λεπτά. Μην το ξεχνάτε!
Εγώ θέλω να σας πω το εξής και πρέπει να είναι πολύ καθαρό. Ποια είναι τα βήματα, ώστε να οριστικοποιηθεί η σύμβαση; Το πρώτο βήμα είναι να δούμε αν αυτό το πράγμα και με τις δοκιμές των τριών χιλιάδων ναρκών μπορεί να δουλέψει. Αυτό είναι το βασικό. Το δεύτερο είναι να υπάρχει αυτή η σύμβαση που να αφορά όλες αυτές τις πιστοποιήσεις, τις οποίες ανέφερα. Το τρίτο κομμάτι, λέω εγώ - και σωστά το λέω - είναι ότι πρέπει να πιστοποιηθεί και ο χώρος, από την άποψη της ασφαλείας. Το τέταρτο είναι ότι εντός της σύμβασης ο χώρος και η πιστοποίηση γίνονται ένα. Το αν θα πάει η εταιρεία να βρει έναν άλλον χώρο στον Καναδά, λέω για παράδειγμα…
Στη Βουλγαρία να λέτε, όχι στον Καναδά.
Εγώ λέω για οποιαδήποτε χώρα. Σας είπα, για παράδειγμα, τον Καναδά. Διότι αυτό τώρα δεν μπορείτε να το αποτρέψετε και το ξέρετε πάρα πολύ καλά.
Η σύμβαση μπορεί να το αποτρέψει.
Ο μοναδικός τρόπος που μπορείς να το αποτρέψεις είναι να απαγορεύσεις τη δράση της εταιρείας σε οποιαδήποτε χώρα του κόσμου. Εσείς ξέρετε πάρα πολύ καλά ότι αν κάνει κανείς κάτι τέτοιο, θα πας στη «DIGICOM» και θα σου πει «τι λες;». Έτσι δεν είναι; Τα ξέρετε αυτά τα πράγματα. Αλίμονο. Δεν γίνονται αυτά τα πράγματα. Τώρα, με βάση τα στοιχεία που έχουμε, τι έχουμε; Παραγωγικότητα, που έχουμε αυτή τη στιγμή: εξακόσια. Εργατοτεχνικό προσωπικό: δεκαπέντε άτομα ανά βάρδια. Επενδύσεις: δύο εκατομμύρια τριακόσιες χιλιάδες. Εκτιμώμενος χρόνος έναρξης: οκτώ μήνες. Σας λέω τώρα τι συζητήσαμε με τη διοίκηση. Από την άλλη μεριά, παραγωγικότητα δυόμισι με τρεις χιλιάδες τεμάχια ανά ημέρα - πάντα μιλάμε για δύο βάρδιες - εργατοτεχνικό προσωπικό έξι άτομα ανά βάρδια, επενδύσεις το πολύ πενήντα χιλιάδες ευρώ και εκτιμώμενος χρόνος έναρξης από τη στιγμή της πιστοποίησης ένας μήνας. Με τη βούλα και τη σφραγίδα της πιστοποίησης - επιτρέψτε μου να το πω - του αμερικάνικου Υπουργείου Εθνικής Άμυνας. Αυτό είναι το πρώτο. Το δεύτερο, εντός των επόμενων ημερών υπογράφεται το γνωστό συμβόλαιο ανάμεσα στα ΕΑΣ και στα «Ελληνικά Πετρέλαια», ύψους είκοσι έξι εκατομμυρίων ευρώ. Διαμορφώνεται μια βάση, λοιπόν, χρηματοδοτική, η οποία θα βοηθήσει πάρα πολύ τα ΕΑΣ, και αρχίζουν κι έρχονται οι πρώτες ύλες, ώστε να επιταχυνθεί η διαδικασία και η λειτουργία και του εργοστασίου του Λαυρίου και των άλλων τριών εργοστασίων που έχουν αυτή τη στιγμή τα ΕΑΣ, δηλαδή, της Μάνδρας, του Υμηττού και του Αιγίου. Ευχαριστώ πολύ.
Ωραία. Κι εμείς ευχαριστούμε. Προχωρούμε στην τρίτη με αριθμό 560/6-3-2017 επίκαιρη ερώτηση δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εσωτερικών, σχετικά με την αποκατάσταση των ζημιών από φυσικές καταστροφές στον Δήμο Ευρώτα. Κύριε Δαβάκη, έχετε τον λόγο.
Ευχαριστώ, κύριε Πρόεδρε. Πριν από μερικούς μήνες, αλλά και πριν από δύο χρόνια σχεδόν - ενάμιση χρόνο - ο Δήμος Ευρώτα του Νομού Λακωνίας επλήγη, κύριε Υπουργέ, από δύο σοβαρά και πρωτόγνωρα καιρικά φαινόμενα και υπέστη φυσικές καταστροφές: Έναν ανεμοστρόβιλο τον Σεπτέμβριο του 2015 και μια πρωτοφανή πλημμύρα τον Σεπτέμβριο προς Οκτώβριο του 2016. Αυτό συνέβη και σε άλλες περιοχές της Πελοποννήσου, εν τω μεταξύ. Υπήρξε σύσκεψη στο Υπουργείο Εσωτερικών, στην οποία μετείχε - και λυπάμαι που έφυγε - ο απελθών Υπουργός κ. Χαρίτσης - τότε Υπουργός ήταν ο κ. Κουρουμπλής - όπου συζητήθηκαν όλα τα προβλήματα, η αποκατάσταση των υποδομών, των δρόμων, όλων εκείνων των στοιχείων τα οποία είχαν πληγεί, η διόρθωση ζητημάτων τα οποία αφορούσαν το οδικό δίκτυο, τα υδραυλικά έργα κ.λπ.. Μάλιστα, υπήρξε η διαβεβαίωση της τότε πολιτικής ηγεσίας, στην οποία μετείχε και ο κ. Χαρίτσης όπως είπα, ότι όλα θα αποκατασταθούν και θα υπάρξουν σημαντικές παρεμβάσεις της Κυβερνήσεως απέναντι σε αυτά τα ζητήματα. Ο λόγος για τον οποίο σήμερα έρχομαι να ελέγξω εσάς, ως νέο Υπουργό, αλλά, εν πάση περιπτώσει, ως τη συνέχεια της πολιτικής ηγεσίας, είναι ότι από αυτό δεν έχει γίνει τίποτα, από τα ζητήματα που αφορούν τη δημοτική αρχή, που ζητάει με πολλά έγγραφα, με πολλές παραστάσεις, με πολλή προσπάθεια, ουσιαστικά, δεν έχει ληφθεί τίποτα εκτός από 240.000 ευρώ, δηλαδή, επαρχιακή αγροτική οδοποιία. Να φανταστείτε ότι από την πλημμύρα κατεστράφη όλο το αγροτικό δίκτυο της περιοχής. Δεν μπορούν οι αγρότες να πάνε στα χωράφια τους, να μαζέψουν τις ελιές και να ασχοληθούν με τις αγροτικές εργασίες. Το περίεργο του πράγματος και αυτό αφορά τον άλλο απελθόντα, τον κ. Βίτσα, είναι ότι εμφανίστηκε, κύριε Πρόεδρε - και τελειώνω - μια μπουλντόζα από το 747 Τάγμα Μηχανικού στο Λουτράκι, η περίφημη ΜΟΜΚΑ, δήθεν για να φτιάξει και κάποιους δρόμους. Αυτό δεν σας αφορά εσάς, αλλά θα μπορούσε να το ακούσει ο κ. Βίτσας. Εν πάση περιπτώσει, ντροπή, τίποτα άλλο δεν λέω. Όσον αφορά τώρα εσάς. Αντικείμενο της ερώτησής μου είναι να υπάρξει αυτός ο συντονισμός που είπε προηγουμένως με τους περιφερειάρχες και τον δήμο, αλλά και την περιφέρεια, κυρίως εκ μέρους της Κυβερνήσεως, ούτως ώστε να απεμπλακούν ορισμένα ζητήματα, τα οποία αφορούν την αποκατάσταση των ζημιών. Θα έρθει πάλι ένας άλλος χειμώνας και, δυστυχώς, ο Ευρώτας θα ξεχειλίσει, οι χείμαρροι του Βορβά, που μπορείτε να μου πείτε ότι είναι ζήτημα αρμοδιότητας του δήμου αλλά, εν πάση περιπτώσει, πρέπει να βοηθηθούν οι δήμοι με αυτές τις λίγες υποδομές που διαθέτουν και όλα αυτά, τα οποία συνθέτουν μια εικόνα καταστροφής. Ως πότε θα συμβαίνουν αυτά; Ευχαριστώ.
Το ερώτημα, δηλαδή, προς τον κ. Σκουρλέτη είναι αν προτίθεται να αναλάβει συντονιστική δράση όλων αυτών των φορέων, προκειμένου να πάτε στο παραπέρα διά ταύτα.
Ακριβώς. Αναζητείται συντονισμός, κύριε Πρόεδρε, διότι ο ένας ρίχνει τις ευθύνες στον άλλο. Έχετε κάνει δήμαρχος και τα ξέρετε. Ρίχνει ο ένας τις ευθύνες στον άλλο και την πληρώνουν οι πολίτες.
Ναι, κύριε Δαβάκη, τα ξέρω, αλλά για τα Πρακτικά θα ήθελα να είναι σαφές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και τέσσερις εκπαιδευτικοί συνοδοί τους από το 26ο Δημοτικό Σχολείο Θεσσαλονίκης και από το Δημοτικό Σχολείο Σιναράδων Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Δαβάκη, έχω στα χέρια μου μια επιστολή με ημερομηνία 8-3-2017, πρόσφατη δηλαδή, από τον Δήμο Ευρώτα προς το Υπουργείο Εσωτερικών, που διαπιστώνει αυτά που θα σας πω αμέσως παρακάτω και μάλιστα επιβεβαιώνει πως έγιναν αυτά τα οποία είχαν συμφωνηθεί στη σύσκεψη του περασμένου Σεπτέμβρη στο Υπουργείο Εσωτερικών, στην οποία αναφερθήκατε και ότι έχουν δρομολογηθεί λύσεις. Δεν ξέρω αν την έχετε υπ' όψιν σας αυτή την επιστολή.
Απευθύνεται σε εμάς;
Προς το Υπουργείο Εσωτερικών. Λέω μήπως σας είχαν ενημερώσει.
Όχι.
Εν πάση περιπτώσει, σας λέω τα εξής. Κατ' αρχάς, από το Υπουργείο Εσωτερικών για τη συγκεκριμένη θεομηνία εγκριθήκαν ποσά της τάξης των 150.000 ευρώ. Προσέξτε, όμως. Από αυτά τα ποσά, τα οποία έχουν δεσμευθεί, έχουν εγκριθεί, έχει απορροφηθεί μόνο το ποσό των 42.984,70 ευρώ. Ξέρετε, αυτά τα λεφτά δεν δίνονται στα τυφλά. Άρα, λοιπόν, γίνονται οι αναθέσεις, επειδή η περιοχή έχει κηρυχθεί σε έκτακτη ανάγκη και εκταμιεύονται, από τη στιγμή που κατατίθενται τα αρμόδια παραστατικά έγγραφα. Υπάρχει ένα θέμα, λοιπόν, γιατί, ενώ όλα αυτά τα χρήματα έχουν δοθεί, δεν έχουν εκταμιευθεί και άρα, κατά συνέπεια, υποθέτω ίσως να μην έχουν γίνει και τα αντίστοιχα έργα στον χρόνο που θα έπρεπε να είχαν γίνει. Το Υπουργείο Εργασίας από μεριάς του έχει ενεργοποιήσει όλες τις ρυθμίσεις που προβλέπονται σε εκείνες τις περιπτώσεις των φυσικών καταστροφών και αφορούν τις ασφαλιστικές εισφορές. Δηλαδή, υπάρχει ένα θέμα αναστολής των τρεχουσών εισφορών για έξι μήνες, κεφαλαιοποίηση των μέχρι εκείνη την ημερομηνία ποσών και δυνατότητα αποπληρωμής των παραπάνω ποσών σε δώδεκα ή είκοσι τέσσερις μηνιαίες δόσεις. Έχει δρομολογηθεί, ισχύει αυτή η ρύθμιση. Επιπλέον, το Υπουργείο Εσωτερικών έχει εγκρίνει και έχει δεσμευτεί ποσό της τάξης των 169.811 ευρώ για την αποκατάσταση οικοσκευών και επιπλέον 1.000 ευρώ ανά οικοσκευή ανά νοικοκυριό. Και αυτά έχουν δρομολογηθεί. Επίσης, η Διεύθυνση Φυσικών Καταστροφών του Υπουργείου Υποδομών έχει φροντίσει έτσι ώστε να εκδοθεί κοινή υπουργική απόφαση του Υπουργείου Εσωτερικών, του Υπουργείου Οικονομικών και του Υπουργείου Υποδομών, όπου και αυτή με τη σειρά της αυτή τη στιγμή είναι σε ισχύ. Και θέλω να σας πω ότι με αφορμή την ερώτησή σας, επειδή αναφέρεστε βέβαια σε κάποιες καταστροφές, οι οποίες δεν είναι φετινές - φέτος είχαμε πολύ περισσότερες, εκτεταμένες, σε πάρα πολλές περιοχές - είναι ίσως από τις λίγες φορές…
Φετινές είναι.
Το ξέρω. Είναι από τις λίγες φορές που υπήρξε τόσο μεγάλη και γρήγορη ανταπόκριση από τον κρατικό μηχανισμό. Και αυτό το ομολογούν πλείστοι των δημάρχων. Και, μάλιστα, η κατανομή αυτής της βοήθειας, τουλάχιστον σε αυτά που γνωρίζω εγώ, από τα λίγα ποσά και τους λογαριασμούς που διαθέτει το Υπουργείο Εσωτερικών, έγινε πραγματικά με αντικειμενικά κριτήρια και γνώμονα την κατάσταση των περιοχών και τα προβλήματα κι όχι με άλλους τρόπους, όπως γινόταν στο παρελθόν, όπου χρειαζόταν μέσον για να πάρεις τα κονδύλια που προβλέπονται για φυσικές καταστροφές. Αυτή η πρακτική αποτελεί παρελθόν και μάλιστα δεν είναι κάτι που το λέω μόνο εγώ. Ρωτήστε τους ανθρώπους της αυτοδιοίκησης να σας το επιβεβαιώσουν. Ευχαριστώ.
Κύριε Δαβάκη, έχετε τον λόγο.
Κύριε Πρόεδρε, δεν ξέρω ποιο έγγραφο είναι αυτό. Το ανέφερε τώρα ο κύριος Υπουργός.
Αν θέλει, μπορεί να καταθέσει στα Πρακτικά την επιστολή του Δήμου Ευρώτα, για να την πάρετε κι εσείς.
Εγώ έχω λάβει ένα αντίστοιχο έγγραφο του αρμόδιου αντιδημάρχου του Δήμου Ευρώτα, ο οποίος αναφέρει επί λέξει τα εξής: «Ο δήμος μας τα δύο τελευταία χρόνια επλήγη από ανεμοστρόβιλο, πλημμύρες».
Τι ημερομηνία έχει το δικό σας;
Είναι στις 23 Φεβρουαρίου. Συνεχίζω: «Είναι φυσικό τα προβλήματα να είναι τεράστια και η αποκατάσταση να είναι προβληματική κ.λπ.. Παρ' όλα αυτά η Κυβέρνηση μας έδωσε το τεράστιο ποσό των 150.000 ευρώ!!!». Υπενθυμίζω ότι αυτοί οι υπάλληλοι μαζί με τη δημοτική αρχή προσπάθησαν με αυτοθυσία κ.λπ.. «Οι κυβερνώντες, όμως, τι κάνουν; Στο δημοτικό συμβούλιο θέσαμε εκ νέου το θέμα της αποκατάστασης που υπερβαίνει τα 2.000.000». Έχουν αιτηθεί 2.000.000. Μιλάμε για μεγάλη καταστροφή. Ξεχείλισε ο Ευρώτας, καταστράφηκαν. Και συνεχίζει απευθυνόμενος στον κύριο περιφερειάρχη, στην κυρία αντιπεριφερειάρχη και στους βουλευτές: «Κύριοι αναλάβατε τας ευθύνας σας. Πρέπει να σας υπενθυμίσουμε τις στοιχειώδεις υποχρεώσεις σας. Φυσικά δεν μπορούμε να αναμένουμε υποσχέσεις για τον ανεμοστρόβιλο του 2015, ούτε για τις πλημμύρες του 2016. Είμαστε, όμως, υποχρεωμένοι να ζητήσουμε και να αξιώσουμε από τα συναρμόδια Υπουργεία την κάλυψη αποκατάστασης των στοιχειωδών υποδομών, που αφορά την επαρχιακή και αγροτική οδοποιία, τον καθαρισμό ρεμάτων, με προτεραιότητα τον Βορβά ως πηγή των μεγάλων προβλημάτων - είναι ένας χείμαρρος παρακείμενος της Σκάλας του Ευρώτα - την αποκατάσταση του οικισμού των Ρομά και άλλες βασικές υποδομές που έχουν αποτυπωθεί και καταγραφεί από τις υπηρεσίες μας και ανέρχονται στα 2.000.000 ευρώ».
Μην το διαβάσετε όλο. Το καταθέτετε στα Πρακτικά.
Βεβαίως. [[Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο Δήμος Ευρώτα έχει κηρυχθεί για το 2017, με μεγάλη προσπάθεια της τοπικής δημοτικής αρχής και των συνεργατών της «Ευρωπαϊκή Πόλη για το 2017». Καταλαβαίνετε τι έχει να γίνει, όταν ξεκινήσουν να έρχονται οι αθλητές σε μια περιοχή όπως αυτή. Πιστεύω ότι δεν είστε σωστά πληροφορημένος. Είπατε, βέβαια, κάποιες φράσεις οι οποίες είναι κλειδιά, όπως «οι ατομικευμένες αποζημιώσεις των οικοσκευών έχουν αρχίσει να δρομολογούνται». Όμως εγώ πηγαίνω στον Λεήμονα, στο Αστέρι, στη Γλυκόβρυση - παρακείμενες περιοχές - και μου λένε: «Κύριε Δαβάκη, δεν έχουμε πάρει 1 δραχμή έστω εκείνα τα 600 ευρώ, τα οποία μας είχαν πει ότι θα μας δώσουν για την οικοσκευή που κατεστράφη». Επισκεφθήκαμε τις περιοχές και ο κόσμος ήταν με τα λάστιχα μέσα στα σπίτια για να βγάζουν τη λάσπη. Όμως το νόημα της ερωτήσεώς μου δεν ήταν μόνο πόσα χρήματα θα δώσετε - που είναι σημαντικό, διότι δει δη χρημάτων για όλες αυτές τις περιπτώσεις - το ζήτημά μας είναι, ως πότε θα υπάρχουν τα προβλήματα του Ευρώτα που υπερχειλίζει και καταστρέφει την περιοχή αυτή, ως πότε θα υπάρχει αυτό το οδικό δίκτυο το οποίο υπάρχει. Δεν μπορείτε να μου απαντήσετε σε αυτό. Μη μου πείτε εντάξει. Είναι συνακόλουθα, είναι παρεμπίπτοντα ζητήματα με το οδικό δίκτυο στη συγκεκριμένη περιοχή, όπως είναι και η γέφυρα του Ευρώτα, μια γέφυρα του 1926. Και τα έγγραφα τα οποία μου αποστείλατε - και σας ευχαριστώ - είναι συλλεκτικά κομμάτια - με δικές σας υπογραφές, με άλλων συναδέλφων σας Υπουργών - αντιφάσκουν μεταξύ τους. Εγώ, κύριε Υπουργέ, σας ελέγχω αυτή τη στιγμή, διότι συνεχίζεται μία κατάσταση επίρριψης ευθυνών τήδε κακείσε. Νομίζω ότι πρέπει να δοθεί η δέουσα προσοχή. Μη μου δείχνετε αυτό το έγγραφο, το οποίο δεν ξέρω πιο έγγραφο είναι. Η δημοτική αρχή κάνει μεγάλη προσπάθεια, αλλά αισθάνομαι ότι μία δημοτική αρχή δεν μπορεί αν τα κάνει όλα, όταν υπάρχουν αλληλοσυγκρουόμενες αρμοδιότητες και ζητήματα, τα οποία δεν οδηγούν στην επίλυση των ζητημάτων. Πρέπει να δοθούν χρήματα για αποκαταστάσεις, πρέπει να σκεφθούμε και το πώς θα αποκατασταθεί το υδραυλικό ζήτημα που υπάρχει στις εκβολές του Ευρώτα, που πλήττει την περιοχή μόλις υπερχειλίσει ο Ευρώτας, κι όλα αυτά τα οποία συνθέτουν ένα σκηνικό καταστροφής το οποίο δεν έχει αλλάξει. Ευχαριστώ.
Κύριε Υπουργέ, έχετε τον λόγο.
Κύριε Δαβάκη, κατανοώ την αγάπη για τον τόπο σας και με ευκαιρία την επίκαιρη ερώτηση αναδείξατε και μία σειρά ζητήματα, προβλήματα διαχρονικά. Προφανώς το θέμα των εγγειοβελτιωτικών έργων του Ευρώτα δεν μπορώ να σας το απαντήσω.
Όχι εγγειοβελτιωτικά. Υδραυλικά.
Ο δήμαρχος και η περιφέρεια γνωρίζουν τι πρέπει να κάνουν. Ούτως ή άλλως, όμως, σε περιπτώσεις σαν κι αυτές που συζητάμε, περιπτώσεις θεομηνιών, φυσικών καταστροφών κ.λπ., ενεργοποιούνται μια σειρά διαδικασίες. Πρώτα ο δήμος συστήνει επιτροπές καταγραφής των ζημιών, αμέσως μετά έρχεται σε επικοινωνία με την περιφέρεια, αυτοί έρχονται σε επαφή με το Υπουργείο Υποδομών, για να κοιτάξουν τα έργα που αφορούν αυτή την κατεύθυνση. Οι 150.000 που είπατε, δεν είναι ένα μικρό ποσό από τον λογαριασμό που έχει στη διάθεσή του το Υπουργείο Εσωτερικών, που δεν ξεπερνάει σε ετήσια βάση τα 10.000.000 για τέτοιες περιπτώσεις. Άρα με το να μου αναφέρτε εσείς ένα ποσό εδώ ύψους 2.000.000, αθροίζετε ζητήματα τα οποία απασχολούν τρία και τέσσερα Υπουργεία. Το Υπουργείο Εργασίας και Κοινωνικών Ασφαλίσεων, το Υπουργείο Εσωτερικών, το Υπουργείο Υποδομών, το Υπουργείο Οικονομικών. Ευχαριστώ πολύ. Σας είπα, όμως, αυτό πώς επιμερίζεται. Γι' αυτό σας ανέφερα και συγκεκριμένα ποσά, τα οποία έχουν αυτή τη στιγμή δεσμευθεί με αποφάσεις των αντίστοιχων Υπουργείων. Δεν έχουμε τα άπειρα χρήματα. Το γνωρίζετε. Γνωρίζετε ποια είναι η κατάσταση της χώρας. Άρα ας κοιτάξουμε στον σωστό χρόνο όσο το δυνατόν πιο γρήγορα, να ιεραρχήσουμε προτεραιότητες και να τα αξιοποιήσουμε με τον καλύτερο δυνατό τρόπο. Κι εκεί νομίζω ότι πολλά μπορούν να βελτιωθούν και από μεριάς της κεντρικής διοίκησης αλλά και από μεριάς των φορέων της αυτοδιοίκησης είτε πρώτου είτε δεύτερου βαθμού. Σας ευχαριστώ.
Το έγγραφο μπορείτε να το καταθέσετε; Γιατί δεν το έχουμε.
Βεβαίως.
Φτάνουμε στην τελευταία επίκαιρη ερώτηση, για να μπούμε μετά στην επίκαιρη επερώτηση του συναδέλφου κ. Κεγκέρογλου. Θα συζητηθεί, λοιπόν, τώρα η δέκατη έβδομη με αριθμό 538/24-2-2017 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «στον αέρα το έργο επέκτασης της Εθνικής Πινακοθήκης». Κυρία Κεφαλίδου, έχετε τον λόγο.
Ευχαριστώ, κύριε Πρόεδρε. Κυρία Υπουργέ, τα πλέον όχι και τόσο πρόσφατα δημοσιεύματα στον Τύπο σχετικά με την Εθνική Πινακοθήκη και το αίτημα της εργολήπτριας εταιρείας προς το Υπουργείο Πολιτισμού για διάλυση της εργολαβίας, δεν ήταν και μεγάλη έκπληξη. Χιλιάδες Αθηναίοι και επισκέπτες της Αθήνας βλέπουμε καθημερινά το εμβληματικό αυτό έργο πολιτισμού, να μένει στάσιμο εδώ και πολύ καιρό. Σύμφωνα, λοιπόν, με τα στοιχεία που παρουσιάζονται στα δημοσιεύματα, η εργολήπτρια εταιρεία υπέβαλε τον Φεβρουάριο του 2017 αίτημα διάλυσης της εργολαβίας λόγω έλλειψης αντικειμένου και ολιγωρίας του Υπουργείου. Τι σημαίνει αυτό; Αυτό σε απλά ελληνικά σημαίνει ότι οι υπηρεσίες του Υπουργείου στο οποίο προΐστασθε, δεν έκαναν στοιχειωδώς τη δουλειά τους με αποτέλεσμα ο εργολάβος, χωρίς τις απαιτούμενες οδηγίες χωρίς τις απαραίτητες κατευθύνσεις, να μην μπορεί να εκτελέσει το έργο και άρα να κάθεται και να περιμένει. Αυτό όπως καταλαβαίνετε, υποθέτω, δεν είναι τζάμπα. Κι όπως λέει και ο Πρωθυπουργός μας, «ο τζάμπας πέθανε». Κι αυτό ισχύει και για το ίδιο το κράτος. Η κρατική ολιγωρία στοιχίζει ακριβά και τελικά κοστίζει ακριβά και στην τσέπη των πολιτών. Υπάρχουν τεράστια προβλήματα, καθώς φαίνεται, στη χρηματοδότηση του έργου. Το Ίδρυμα «Σταύρος Νιάρχος» το οποίο θα στήριζε οικονομικά την κατασκευή του κτηρίου Γ, ζητάει επιπλέον εγγυήσεις, προφανώς γιατί είναι καλός γνώστης της ελληνικής διοικητικής κωλυσιεργίας. Το έργο σύμφωνα με τον προγραμματισμό είχε προβλεφθεί να παραδοθεί στο τέλος του 2016 με αρχές του 2017. Αυτή τη στιγμή, όμως, κανείς δεν γνωρίζει τίποτα για τον χρόνο παράδοσης του. Σας θυμίζω, ότι το εργοτάξιο παραδόθηκε απαλλαγμένο από κάθε είδους πρόβλημα στη νέα ηγεσία του Υπουργείου μετά την αλλαγή κυβέρνησης τον Γενάρη του 2015. Σας θυμίζω, επίσης, ότι ετοιμαζόταν μουσειολογική και μουσειογραφική μελέτη με πρόβλεψη ένταξης στο ΕΣΠΑ 2014-2020 και μάλιστα με προϋπολογισμό 10 εκατομμυρίων ευρώ. Έχουν περάσει δύο ολόκληρα χρόνια από τότε. Στην πρώτη δική σας επίσημη ενημέρωση προς τα μέσα μαζικής ενημέρωσης την 1η Μαρτίου του 2017 μεταξύ άλλων είπατε, ότι η προσπάθεια που γίνεται από το Υπουργείο Πολιτισμού, την Πινακοθήκη και τον κατασκευαστή, έχουν ένα κοινό στόχο, να ολοκληρωθεί το κτήριο, γιατί το αντιλαμβάνεστε ως ένα έργο εθνικής εμβέλειας. Και όντως τέτοιο είναι. Και σας ερωτώ, κυρία Υπουργέ: Πώς υλοποιεί το Υπουργείο αυτόν τον στόχο; Τι έκανε επί δύο χρόνια στην κατεύθυνση, ολοκλήρωσης του έργου; Φτάσαμε Μάρτη του 2017, για να μας πείτε ότι θα γίνει επανεκκίνηση του έργου σήμερα που μιλάμε, θα μπει η μελέτη σε διαδικασία ανάθεσης; Και μέχρι να ολοκληρωθεί αυτή η διαδικασία, ο κατασκευαστής θα πληρώνεται; Και εάν δεν πληρώνεται, θα αποζημιωθεί; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ανακοινώνετε περιχαρής, ότι τα εγκαίνια του νέου κτηρίου προγραμματίζονται για τα τέλη του 2019 ή αρχές του 2020 για κάτι που τα εγκαίνια έπρεπε να γίνονται σήμερα; Ανακοινώνετε, επίσης, περήφανα την εξασφάλιση εντυπωσιακής έκθεσης για τα εγκαίνια από το μουσείο του Λούβρου με τίτλο «Hommage au Louvre». με ένα έργο ατελείωτο που ο κατασκευαστής τα βρόντηξε; Ή μήπως δεν τα βρόντηξε;
Ολοκληρώστε, κυρία Κεφαλίδου.
Ευχαριστώ, κύριε Πρόεδρε, σε δύο λεπτά. Και σας ρωτώ, λοιπόν: Ποια είναι η πορεία εξέλιξης του έργου επέκτασης της Εθνικής Πινακοθήκης; Ποια η τύχη της χρηματοδότησης του από ευρωπαϊκούς και εθνικούς πόρους, καθώς και από τους πόρους του Ιδρύματος «Σταύρος Νιάρχος»;
Κυρία Κεφαλίδου, σας παρακαλώ, βάλτε το ερώτημα.
Είναι πολλά τα ερωτήματα.
Σας άφησα τριπλάσιο χρόνο.
Κύριε Πρόεδρε, θα πάρω από τη δευτερομιλία μου.
Όχι δεν μπορεί να γίνει αυτό, διότι ούτε ο Κανονισμός το επιτρέπει και θα θέλετε να απαντήσετε.
Αφορά πάρα πολύ κόσμο.
Ωραία κλείστε σε τριάντα δευτερόλεπτα.
Ποια είναι η τύχη - ξαναλέω - της χρηματοδότησης από ευρωπαϊκούς και εθνικούς πόρους και από τους πόρους του Ιδρύματος «Σταύρος Νιάρχος»; Στις 31 Μαρτίου 2017 λήγει η ΣΑΕ των 11 εκατομμυρίων ευρώ του Υπουργείου Οικονομικών και θα πρέπει να διασφαλιστεί ότι υπάρχει περιθώριο περαιτέρω εκταμίευσης. Επόμενο ερώτημα: Με ποιον τρόπο διευθέτησε το Υπουργείο το ζήτημα με την κατασκευαστική εταιρεία και τη διάλυση της εργολαβίας; Και τελικά τι κοστίζει στον Έλληνα πολίτη κάθε μέρα καθυστέρησης; Ευχαριστώ, κύριε Πρόεδρε.
Τώρα ξέρετε τι συμβαίνει, κυρία Υπουργέ; Μερικοί συνάδελφοι και συναδέλφισσες ξέρουν την αδυναμία που τους έχω, την αγάπη λόγω παλαιών φιλιών και το εκμεταλλεύονται. Μην κάνετε και εσείς το ίδιο. Εσείς δεν το ξέρετε μεν, αλλά τυχαίνει να σας έχω δει σχεδόν σε όλα σας τα έργα, που σημαίνει ότι το μαθαίνετε απόψε. Ορίστε, κυρία Υπουργέ, έχετε τον λόγο.
Ευχαριστώ, κύριε Πρόεδρε. Θα προσπαθήσω να μην κάνω κατάχρηση του χρόνου. Κύριοι Βουλευτές, κυρία Κεφαλίδου, θα ήθελα να κάνω μια σύντομη αναδρομή για το θέμα των καθυστερήσεων. Υπήρξαν, πράγματι, καθυστερήσεις. Γιατί όμως; Με το που ξεκίνησαν οι εργασίες για το νέο κτήριο της Πινακοθήκης το καλοκαίρι του 2013, διαπιστώθηκε ότι δεν είχε προβλεφθεί η αλλαγή της στάθμης του υδροφόρου ορίζοντα από τα έργα του μετρό και του γκαράζ. Έτσι χρειάστηκε να μεσολαβήσει διάστημα ενάμιση χρόνου, για να υπογραφεί η συμπληρωματική σύμβαση τον Μάρτιο του 2015, ώστε να τροποποιηθούν όλες οι μελέτες. Οι εργασίες της αντίστοιχης συμπληρωματικής σύμβασης ολοκληρώθηκαν τον Μάρτιο του 2016, πολύ μεταγενέστερα του Ιανουαρίου του 2015. Το ίδιο καλοκαίρι του 2013 στο κτήριο Α κατά τη διαδικασία αποξήλωσης των δομικών στοιχείων, διαπιστώθηκε η παρουσία επικίνδυνων υλικών - και συγκεκριμένα αμίαντου - κάτω από τις ψευδοροφές του κτηρίου. Μόλις τον Σεπτέμβριο του 2015 απομακρύνθηκαν τα υλικά αυτά και αποκαταστάθηκε η κατάσταση του κτηρίου Α. Τον Σεπτέμβριο του 2015, αφού είχε απομακρυνθεί και ο αμίαντος από τον φέροντα οργανισμό του κτηρίου Α, διαπιστώνεται ασυμφωνία μεταξύ της στατικής μελέτης των αρχικών σχεδίων και της υφιστάμενης κατάστασης. Χρειάστηκε να αποτυπωθεί όλος ο υπάρχων φέροντας οργανισμός του κτηρίου Α και να γίνει ορθή επανάληψη όλης της στατικής μελέτης με βάση τα νέα δεδομένα. Η αποκατάσταση του φέροντος οργανισμού ολοκληρώθηκε μόλις τον Οκτώβριο του 2016. Κατά συνέπεια τον Ιανουάριο του 2015, δεν παραλάβαμε ένα απαλλαγμένο, όπως είπατε, από κάθε είδους προβλήματα εργοτάξιο αλλά ένα εργοτάξιο με σοβαρές εκκρεμότητες και με μία σειρά από προβλήματα προς επίλυση και επικαιροποίηση. Σήμερα έχει, πράγματι, γίνει αίτημα διάλυσης της εργολαβίας από τον ανάδοχο εργολάβο. Όμως η υπηρεσία του Υπουργείου Πολιτισμού και Αθλητισμού έχει αρνηθεί την επικείμενη διάλυση, υποστηρίζοντας ότι η ανάδοχος εταιρεία έχει αντικείμενο εργασιών κυρίως στο κτήριο Α βάσει σύμβασης. Έως σήμερα συνεχίζονται τμηματικά οι εργασίες στο νέο κτήριο της Πινακοθήκης και το Υπουργείο Πολιτισμού, όπως και η Πινακοθήκη, συνδράμει με κάθε τρόπο, παρέχοντας οδηγίες στον ανάδοχο για την επίλυση τυχόν ζητημάτων που προκύπτουν στο έργο. Άρα απέχουμε πολύ από το να μιλάμε για ένα εργοτάξιο - φάντασμα της πρωτεύουσας και πολύ περισσότερο για ολιγωρία. Για να μπορέσουν να εξασφαλιστούν ομαλά οι υπόλοιπες εργασίες στα κτήρια Β και Γ και να συνεχιστεί ένα έργο εθνικής εμβέλειας και όχι μόνο, συνεργαζόμαστε στενά και με πιεστικούς ρυθμούς με τη διεύθυνση της Εθνικής Πινακοθήκης, με την περιφέρεια και φυσικά με το Ίδρυμα «Σταύρος Νιάρχος». Παρέχουμε όλες τις απαραίτητες εγγυήσεις για τη μελλοντική μετεγκατάσταση και λειτουργία της Πινακοθήκης στο τέλος του 2019, που προβλέπεται να παραδοθεί η επέκταση του κτηρίου. Συγκεκριμένα δεσμεύονται ήδη από τώρα 805 000 ευρώ από δημόσιες επενδύσεις - ξεκίνησε ήδη η διαδικασία εγγραφής του ποσού στο Πρόγραμμα Δημοσίων Επενδύσεων - για τη μεταφορά και μετεγκατάσταση των έργων - περίπου χίλια έργα τέχνης - της μόνιμης συλλογής της Πινακοθήκης από του Γουδή, όπου φυλάσσεται έως σήμερα, στο νέο κτήριο της Πινακοθήκης, καθώς και η διαμόρφωση του εξοπλισμού του αμφιθεάτρου της Πινακοθήκης, το οποίο θα επιτρέψει από τον πρώτο χρόνο λειτουργίας της, να διοργανώνει συνέδρια και να έχει έσοδα. Έχει ήδη ξεκινήσει η διαδικασία απορρόφησης επιπλέον προσωπικού, δεκαέξι φύλακες, από τον ΟΔΙΕ. Επίσης θα διατεθεί - και δεσμεύονται από σήμερα κιόλας από την υπηρεσία μας - τεχνικό προσωπικό, επτά θέσεις, που θα καλύψει και σε αυτό το επίπεδο τις νέες εγκαταστάσεις της Πινακοθήκης για το 2019. Τέλος, σε πολύ γρήγορους ρυθμούς κινείται και η ίδια η διεύθυνση της Πινακοθήκης, η κ. Λαμπράκη - Πλάκα, σε συνεργασία με την περιφέρεια, για να δεσμευτούν οι απαραίτητες πιστώσεις για την υλοποίηση της επικαιροποιημένης μουσειογραφικής μελέτης. Εδώ θα ήθελα να σας διορθώσω. Δεν είναι 10 εκατομμύρια, είναι 4,5 εκατομμύρια. Δεν ενδίδουμε, λοιπόν, σε κωλυσιεργίες. Αντίθετα η πρόθεσή μας είναι να εγγυηθούμε την ομαλή λειτουργία του νέου εμβληματικού χώρου της Πινακοθήκης και να εξασφαλίσουμε έτσι την άμεση εκκίνηση των εργασιών που αφορούν κυρίως το κτήριο Β, αλλά κυρίως για να μπορέσουμε να στήσουμε από σήμερα για το τέλος του 2019 έναν υγιή και βιώσιμο φορέα πολιτισμού εθνικής σημασίας, όπως είναι η Εθνική μας Πινακοθήκη. Κατ' επέκταση σε συνεργασία με το Ίδρυμα «Σταύρος Νιάρχος» και έχοντας εξασφαλίσει πλέον την εφαρμογή των τελευταίων μελετών της μουσειογραφίας, αισιοδοξούμε ότι μέσα στην άνοιξη ο εργολάβος θα μπορέσει να συνεχίσει τις εργασίες του ανεμπόδιστα στο σύνολο του έργου. Και έρχομαι στη χρηματοδότηση.
Κυρία Υπουργέ, κρατήστε το για τη δευτερολογία σας.
Εντάξει, κύριε Πρόεδρε. Ευχαριστώ.
Κυρία, Κεφαλίδου, έχετε τον λόγο.
Ευχαριστώ, κύριε Πρόεδρε. Όπως καταλαβαίνετε, κύριε Πρόεδρε, εικόνα ολοκληρωμένη δεν έχω. Οπότε με βάση όσα είπε μέχρι τώρα η Υπουργός, αφού την κάνουμε τμηματικά την απάντηση, εγώ θέλω να σας πω, κυρία Υπουργέ, ότι ακούω από εσάς, πως την άνοιξη του 2017 θα είμαστε σε θέση να ξεκινήσουμε, δηλαδή τώρα.
Όχι να συνεχιστούν.
Να συνεχιστούν. Ακούγοντάς σας, κυρία Υπουργέ, θα νόμιζε κανείς, ότι δεν έχουν μεσολαβήσει δύο χρόνια της Κυβέρνησής σας. Δεν άκουσα τίποτα για την έλλειψη συντονισμού εκ μέρους του Υπουργείου, που δικαίως σας κατηγορούν. Και δεν εννοώ εσάς προσωπικά. Άλλωστε έχετε αναλάβει μόλις εκατό μέρες αλλά πριν από εσάς υπήρχαν οι προκάτοχοί σας Υπουργοί. Αυτό το οποίο μου απαντήσατε, είναι ότι όλες οι διαδικασίες είναι σε εξέλιξη, χωρίς να έχουμε τίποτα χειροπιαστό. Δεν άκουσα, επίσης, καμμία απάντηση για την επιθυμία απόσυρσης του εργολάβου. Είναι μέσα και δουλεύει; Κάνατε αποδεκτό το αίτημα της απόσυρσης του εργολάβου; Αποζημιώνεται ο εργολάβος που είναι αυτήν τη στιγμή μέσα; Συνεχίζουν οι εργασίες; Θέλω μια ολοκληρωμένη απάντηση. Επίσης, οι όποιες καθυστερήσεις του έργου λόγω του προβλήματος των υδάτων ξέρετε ότι είχαν τελειώσει μέχρι το 2014 και πως ό,τι σας παραδόθηκε ήταν καθαρό. Αυτό το ξέρουμε πολύ καλά, γιατί αυτή ήταν η εικόνα με το που παρέλαβε ο νέος Υπουργός τον Γενάρη του 2015. Εσείς, αντί για εγκαίνια, μας λέτε ότι ετοιμάζεστε για μελέτες και για διαγωνισμούς που θα προκηρύξετε. Εγώ σας ρωτώ: Υπάρχει ώριμη μουσειογραφική και μουσειολογική μελέτη; Υπάρχουν μελέτες εφαρμογής; Και η απάντηση, προφανώς, είναι όχι. Η μουσειολογική μελέτη, που μετά βαΐων και κλάδων ανακοινώσατε την 1η Μαρτίου 2017, έπρεπε ήδη να έχει ολοκληρωθεί, αφού προβλεπόταν από το 2014. Το μόνο που έχει γίνει - και το ξέρετε καλά - είναι σε συνεργασία με την περιφέρεια να έχει υπογραφεί προγραμματική σύμβαση, για να προκηρυχθούν οι οριστικές μελέτες. Έρχεστε δηλαδή, τρία χρόνια μετά, και ανακοινώνετε ότι θα γίνει διαγωνισμός, για να ανατεθεί η μελέτη. Και πότε θα τελειώσουν όλα αυτά; Το έργο έπρεπε να τελειώσει από το 2016. Με τις καθυστερήσεις υπάρχει πολύ μεγάλη πιθανότητα η περιφέρεια να αναγκαστεί να αποσύρει το έργο. Άρα, για ποια πολιτική βούληση μιλάμε; Τίποτα απ' ό,τι μας λέτε δεν είναι κατοχυρωμένο. Επίσης, κυρία Υπουργέ, δεν απαντήσατε στις εντολές προς τον εργολάβο να προσαρμόσει τη συμβατική μελέτη που υπάρχει σήμερα με τις ανάγκες που θα προκύψουν από τη μουσειολογική μελέτη που θα γίνει κάποια στιγμή. Έχετε υπ' όψιν σας τι σημαίνει αυτό για το έργο; Τι σημαίνουν αυτές οι καθυστερήσεις; Πώς είναι δυνατόν να προχωρά ομαλά η εξέλιξη ενός έργου, όταν οι υπηρεσίες σας λειτουργούν πρωθύστερα; Είναι δυνατόν να είναι τα ψάρια στη θάλασσα και το τηγάνι στη φωτιά;
Κυρία Υπουργέ, επειδή τυχαίνει το σπίτι μου να είναι σε απόσταση μόνο εκατό μέτρων και από το μπαλκόνι να βλέπω το εργοτάξιο, στείλτε να γίνει κανένας αιφνιδιαστικός έλεγχος σ' αυτόν τον κύριο εργολάβο για να δούμε πόσοι εργάτες δουλεύουν. Γιατί ότι δουλεύουν σας το λέω και εγώ που τους βλέπω από το μπαλκόνι, αλλά άλλο είναι να δουλεύουν πέντε, άλλο να δουλεύουν πενήντα και άλλο να δουλεύουν εκατόν πενήντα. Κάντε έναν αιφνιδιαστικό έλεγχο, για να δούμε πόσους έχει εκεί. Κυρία Υπουργέ, έχετε τον λόγο για τρία λεπτά με μια μικρή ανοχή.
Μέχρι στιγμής δεν έχει παρουσιαστεί κανένα πρόβλημα στην πορεία χρηματοδότησης του έργου. Είναι εξασφαλισμένο το σύνολο της χρηματοδότησης για την αποπεράτωση του έργου. Νομίζω ότι σε όλα αυτά που ξαναθέσατε στη δευτερολογία σας έχω ήδη απαντήσει και δεν θα ήθελα να εκμεταλλευτώ άλλο τον χρόνο. Θα προτιμούσα να αναφερθώ στο δεύτερο κομμάτι της ερώτησή σας που αφορά τη χρηματοδότηση. Το έργο έχει δημοπρατηθεί με χρηματοδότηση από το ΕΣΠΑ 2007-2013. Υπογράφηκε με σύμβαση τον Νοέμβριο του 2012 με την ανάδοχο εταιρεία για την κατασκευή του νέου κτηρίου της Πινακοθήκης συνολικού ποσού 20.357.093 ευρώ, συμπεριλαμβανομένου του ΦΠΑ. Τον Μάρτιο του 2015 υπεγράφη και η πρώτη συμπληρωματική σύμβαση. Σχετικά με τις τροποποιήσεις που είπαμε, ακριβώς αυτό αποδεικνύεται, ότι υπήρχαν προβλήματα και χρειαζόταν επικαιροποίηση λόγω των υδάτων, λόγω της αλλαγής της στάθμης του νερού. Επομένως, δεν ήταν ολοκληρωμένο και δεν παρελήφθη ένα άνευ προβλημάτων έργο. Χρειαζόταν συμπληρωματική σύμβαση ποσού 5.600.000, συμπεριλαμβανομένου ΦΠΑ. Δηλαδή, από καθυστερήσεις στη διαδικασία και αστοχίες μελετών, που αναφέρθηκαν παραπάνω και που προέκυψαν πριν το 2015, το έργο δεν μπόρεσε να ολοκληρωθεί σε οκτακόσιες πενήντα εργάσιμες μέρες, όπως προβλεπόταν από την αρχική σύμβαση. Έτσι, μέχρι σήμερα από το σύνολο των 25.000.000 κ.λπ. έχουν απορροφηθεί τα 15.500.000 ευρώ. Το υπόλοιπο ποσό των 10.500.000 ευρώ έχει εξασφαλιστεί ως εξής: Από ευρωπαϊκά προγράμματα 3.760.000, ενταγμένα στο ΕΣΠΑ 2014-2020, που αφορούν στο κτήριο Α και τον περιβάλλοντα χώρο, από εθνικούς πόρους 6.740.000 και από πόρους από το Ίδρυμα «Σταύρος Νιάρχος». Το αντικείμενο της χορηγίας και η διαχείριση δωρεάς του Ιδρύματος «Σταύρος Νιάρχος», ύψους 13 εκατομμυρίων, είναι αρμοδιότητα της Εθνικής Πινακοθήκης, η οποία για αυτόν τον σκοπό έχει συστήσει εταιρεία μη κερδοσκοπικού χαρακτήρα. Έτσι, με αυτόν τον τρόπο, θα καταστεί λειτουργικό κυρίως το κτήριο Β. Επομένως, όχι μόνο δεν θα αφήσουμε την Εθνική Πινακοθήκη να ρημάζει, όπως είπατε, ή να μετατραπεί σε τσιμεντένιο κουφάρι, αλλά κινούμαστε με ρυθμούς συνεργατικά με όλους τους εμπλεκόμενους φορείς, με τη διεύθυνση της Πινακοθήκης, με την περιφέρεια και φυσικά με το Ίδρυμα «Σταύρος Νιάρχος», για να πετύχουμε έναν κοινό στόχο: Να παραδώσουμε το συντομότερο δυνατό και με τις ελάχιστες καθυστερήσεις πλέον ένα έργο τόσο σημαντικό για τον ελληνικό πολιτισμό.
Υπάρχει αίτηση για διάλυση της εργολαβίας, ναι ή όχι;
Όπως σας είπα πριν, δεν έχει γίνει αποδεκτή η διάλυση.
Αυτό ξέρετε πρακτικά τι σημαίνει;
Επιτρέψτε μου να απαντήσω.
Ότι θα αποζημιωθεί ο εργολάβος.
Επιτρέψτε μου να σας απαντήσω. Είμαστε σε διάλογο με την εταιρεία. Η εταιρεία έχει ακόμη δουλειά να κάνει από την πρώτη σύμβαση και εν τω μεταξύ ετοιμάζουμε τη δυνατότητα να συνεχιστεί το έργο την άνοιξη του 2017.
Ποια θα είναι η αποζημίωση; Έχει κατατεθεί αίτημα διάλυσης της εργολαβίας και με βάση τον νόμο περί δημοσίων έργων…
Τη διάλυση δεν την αναγνωρίζουμε.
Το ότι δεν την αναγνωρίζετε εσείς δεν σημαίνει ότι δεν υπάρχει νομικό θέμα. Είναι απόφαση Υπουργού μετά το πώς θα αποζημιωθεί.
Κυρία Κεφαλίδου, δεν υπάρχει διάλογος σ' αυτή τη διαδικασία.
Δεν έχει απαντηθεί τίποτα, όμως, κυρία Πρόεδρε. Θα επανέλθω. Ευχαριστώ.
Να επανέλθετε. Ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 11/17-2-2017 επερώτηση, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή του Νομού Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών, με θέμα: «Προτίθεστε να ανοίξετε το χωροταξικό του Καλλικράτη;». Ο επερωτών Βουλευτής κ. Βασίλειος Κεγκέρογλου έχει δέκα λεπτά για να πρωτολογήσει και πέντε λεπτά για δευτερολογία. Το ίδιο και εκ μέρους της Κυβέρνησης ο Υπουργός Εσωτερικών. Οι Κοινοβουλευτικοί Εκπρόσωποι έχουν όλοι τρία λεπτά, εκτός του κ. Γρηγοράκου που στην πρωτολογία του έχει έξι λεπτά. Θα τηρηθεί ακριβώς ο χρόνος, σας προειδοποιώ, γιατί είναι μια ειδική διαδικασία που κρατάει ακριβώς μιάμιση ώρα. Σας ευχαριστώ. Τον λόγο έχει ο κ. Κεγκέρογλου.
Ευχαριστώ, κυρία Πρόεδρε. Κυρίες και κύριοι συνάδελφοι, στην ιστορική διαδρομή της Μεταπολίτευσης από το '74 και μετά η παράταξή μας από το '81 μέχρι πρόσφατα πρωταγωνίστησε στις πρωτοβουλίες και στις αλλαγές στον χώρο της αυτοδιοίκησης. Από τους διορισμένους νομάρχες και την πολυδιάσπαση των εξίμισι χιλιάδων κοινοτήτων περάσαμε στους σύγχρονους δήμους και στις δεκατρείς αιρετές περιφέρειες. Αυτό δεν σημαίνει ότι τα πράγματα μπορούν να μείνουν στατικά στον χώρο της αυτοδιοίκησης. Η μεταρρύθμιση οφείλει να είναι διαρκής, αφού οι ευρωπαϊκές εξελίξεις και γενικότερα αυτές που αφορούν τη χώρα μας τρέχουν, νέα προβλήματα αναφύονται και οι κοινωνικές ανάγκες συνεχώς αλλάζουν και διευρύνονται. Σήμερα είναι περισσότερο από ποτέ αναγκαίος ο καθοριστικός ρόλος της αυτοδιοίκησης στην ανασύνταξη της χώρας, στην ανάπτυξη και στην ενεργοποίηση όλων των παραγωγικών και δημιουργικών δυνάμεων του τόπου. Κατά την άποψή μας, πάνω στην αυτοδιοίκηση θα πρέπει να στηριχθεί το μεγαλύτερο μέρος της ανασυγκρότησης της χώρας, η αναπτυξιακή αναδιάρθρωση και η παραγωγή νέου πλούτου, όπως επίσης, μπορεί - και πρέπει να στηριχθεί - η κοινωνική συνοχή και η διασφάλιση ενός ελάχιστου επιπέδου αξιοπρεπούς διαβίωσης, κοινωνικής προστασίας και ασφάλειας για την οικογένεια και τον κάθε πολίτη. Η παράταξή μας αξιολογώντας τα μεγάλα βήματα, τις κατακτήσεις, τις μεταρρυθμίσεις και όλες τις αλλαγές, που έγιναν τον προηγούμενο ιστορικό κύκλο, σήμερα με σοβαρότητα, ωριμότητα, αλλά και γνώση, προτείνει ένα μεγάλο άλμα προς τα εμπρός, την προσαρμογή του διοικητικού και αυτοδιοικητικού συστήματος στα ευρωπαϊκά δεδομένα και στις εθνικές και τοπικές ανάγκες, με γενναία αποκέντρωση της διακυβέρνησης, με ριζική αλλαγή στο κράτος και ανάληψη των τοπικών υποθέσεων, με ολοκληρωμένη μορφή από τους δήμους και περιφέρειες, με κυρίαρχο ρόλο στο σχεδιασμό και την υλοποίηση του αναπτυξιακού προγραμματισμού. Η ανασύνταξη αυτή της πολιτείας πρέπει να στηριχθεί σε πολύ συγκεκριμένες και μη διαπραγματεύσιμες μεταρρυθμίσεις στη βάση των ακόλουθων αρχών: Πρώτον, το τεκμήριο της αρμοδιότητας, που ξεκινά από τα κάτω και ανήκει στην αυτοδιοίκηση. Αυτό σημαίνει ότι σε ό,τι αφορά την λήψη των αποφάσεων εφαρμόζεται η αρχή της εγγύτητας στον πολίτη και σε ό,τι αφορά την άσκηση της αρμοδιότητας, αυτή προϋποθέτει αντίστοιχους πόρους και διοικητικές δομές. Ο ισχυρός δήμος είναι η βάση της μεταρρύθμισης. Δεύτερον, με βάση την αρχή της επικουρικότητας των θεσμών και των επιπέδων ανάπτυξης, όσες αρμοδιότητες του δήμου δεν είναι αποκλειστικές εκχωρούνται ως συντρέχουσες και στην περιφερειακή αυτοδιοίκηση, η οποία σηκώνει το μεγάλο βάρος της περιφερειακής ανάπτυξης. Τρίτον, με βάση την αρχή της αναλογικότητας των ευθυνών και τον ευρωπαϊκό χάρτη τοπικής αυτονομίας προσδιορίζονται οι διαδικασίες εσωτερικής αποκέντρωσης ανάμεσα στους βαθμούς αυτοδιοίκησης και οριοθετούνται οι αποκλειστικές και οι συντρέχουσες αρμοδιότητές τους. Οι αρμοδιότητες αναπτυξιακού τύπου ασκούνται επικουρικά, ενώ οι αρμοδιότητες κρατικού τύπου ασκούνται αποκλειστικά. Η άσκηση αρμοδιότητας υπέρ των πολιτών δεν υπάγεται στη διακριτική ευχέρεια των αιρετών οργάνων αλλά είναι υποχρεωτική και η μη εφαρμογή τους επιφέρει ασφαλώς κυρώσεις. Τέταρτον, σύμφωνα με το Σύνταγμα, η αρχή της οικονομικής αυτοτέλειας είναι υποχρέωση του κράτους, που συνεπάγεται γενναία ανακατανομή πόρων υπέρ της αυτοδιοίκησης. Ασφαλώς, η αλλαγή αυτή δεν μπορεί να υλοποιηθεί χωρίς ευρύτερη αλλαγή της φορολογικής φιλοσοφίας και απόδοσης στους ΟΤΑ τουλάχιστον ορισμένων βασικών πόρων, όπως ο φόρος ακίνητης περιουσίας, όποια μορφή και αν έχει αυτός μετά την αναπροσαρμογή του, που θα αντικαταστήσει ή θα λειτουργήσει συμπληρωματικά στο καθεστώς των κεντρικών αυτοτελών πόρων. Η Κυβέρνηση σήμερα αντί να στηριχθεί σε μια τέτοια κατεύθυνση, αφού παλινδρόμησε εγκαταλείποντας για μεγάλο διάστημα την αυτοδιοίκηση, δείχνει να μην αντιλαμβάνεται τα μηνύματα και τις ανάγκες των καιρών. Διέπεται από μια ιδιότυπη αντίληψη νεοσυγκεντρωτισμού και πατερναλιστικού ελέγχου των τοπικών κοινωνιών. Αυτό από πού προκύπτει; Προκύπτει από τις επεξεργασίες, που έχουν δει το φως της δημοσιότητας, το κείμενο της επιτροπής, που συνέστησε το Υπουργείο Εσωτερικών για την ονομαζόμενη «αναθεώρηση του Καλλικράτη», που δεν μπορεί, κατά την άποψή μας, να αποτελέσει βάση για συζήτηση. Αυτό που μας ενδιαφέρει και βάσει αυτού θα πρέπει να γίνει η αναγκαία δημόσια συζήτηση και ο διάλογος, είναι οι κυβερνητικές θέσεις για τα θέματα. Εκτός εάν η Κυβέρνηση απλώς υιοθετεί το κείμενο αυτών των τετρακοσίων σαράντα τριών σελίδων, που, όμως, είναι συρραφή μεγάλων αντιφάσεων και αποκαλύπτει τη σύγχυση, που επικρατεί στους συντάκτες, και προφανώς θα προκαλέσει σύγχυση και όσους προσπαθήσουν να το υιοθετήσουν, έστω και ως βάση συζήτησης. Αναφέρω, ενδεικτικά, ότι ενώ σε άλλο σημείο του κειμένου υπάρχει διακήρυξη υπέρ της διεύρυνσης της δημοκρατίας, της λαϊκής συμμετοχής και άλλων συμμετοχικών διαδικασιών, έρχεται και εισηγείται την κατάργηση των τοπικών κοινοτήτων, του βασικού κυττάρου δηλαδή της κοινωνίας και ιδιαίτερα στην ύπαιθρο. Αυτή είναι η μεγάλη αντίφαση. Δεύτερον, προτείνει σε άλλο σημείο εκλογή δημοτικών συμβούλων χωρίς χωρική αναφορά σε δημοτική ενότητα και ταυτόχρονα σε άλλο σημείο δίνει το δικαίωμα να συγκροτείται παράταξη και συνδυασμός μόνο σε επίπεδο δημοτικής ενότητας. Η απόλυτη αντιφατικότητα! Όλα αυτά φαίνεται ότι είναι «λίθοι, πλίνθοι και κέραμοι ατάκτως ερριμμένα», που ουσιαστικά εάν προχωρήσουν έστω και στη συζήτηση θα μπαχαλοποιήσουν το σύστημα - και μόνο με τη συζήτηση. Το μπάχαλο είναι απαραίτητη προϋπόθεση για να αναδειχθεί στη συνέχεια ο θεραπευτικός ρόλος των διορισμένων από το Υπουργείο Εσωτερικών Γενικών Γραμματέων. Αυτός είναι ο σχεδιασμός. Αυτή φαίνεται ότι είναι η επιδίωξη του Υπουργείου. Το πρόβλημα σήμερα, όμως, κύριοι της Κυβέρνησης, δεν είναι τόσο στο εσωτερικό μοντέλο διακυβέρνησης ή διοίκησης της αυτοδιοίκησης, παρ' ότι υπάρχουν θέματα που πρέπει να τα δούμε και αυτά παράλληλα. Πρέπει να δούμε βασικά τον κεντρικό ρόλο της αυτοδιοίκησης σε σχέση με τη μεγάλη προσπάθεια που κάνει η χώρα να βγει από την κρίση, μέσα από την αναγκαία παραγωγική ανασυγκρότηση, μέσα από την ανασύνταξη. Πρέπει να δούμε τους πόρους για τις αρμοδιότητες που έχει η αυτοδιοίκηση και να δούμε ξανά τις αρμοδιότητες που της ανήκουν, αλλά δεν έχει. Βεβαίως, πρέπει να δούμε και το πολλαπλό σύστημα των γραφειοκρατικών ελέγχων το οποίο θεσπίστηκε, προκειμένου να υπάρξει διαφάνεια και κανονικότητα σε όλες τις λειτουργίες, αλλά έχουν καταλήξει πολλές φορές να είναι αναποτελεσματικοί αυτοί οι έλεγχοι και απλώς να δημιουργούν πρόβλημα, να εγκλωβίζουν πολλές φορές τις πρωτοβουλίες και τις δράσεις της αυτοδιοίκησης. Βεβαίως, όχι από το ένα άκρο στο άλλο, αλλά μέσα από μια ουσιαστική διαβούλευση, πρέπει να δούμε ποιες είναι οι βέλτιστες λύσεις σήμερα για αυτά τα προβλήματα. Κύριε Υπουργέ, η αυτοδιοίκηση έχει ανάγκη σήμερα από περισσότερη κοινωνικοποίηση και όχι από κρατικοποίηση. Είναι δύο διαφορετικές κατευθύνσεις. Χρειάζεται περισσότερη χειραφέτηση, και όχι χειραγώγηση. Έχετε αφήσει έμμεσα - και είναι ένα βασικό στοιχείο στο οποίο θέλουμε να μας ξεκαθαρίσετε την άποψή σας - το θέμα της αλλαγής του χωροταξικού. Είναι επιδίωξή σας; Είναι ένας γενικός κανόνας ή σε μια ακραία περίπτωση μπορεί να συμβεί και αυτό; Είναι ένα ζήτημα, που όπως σας έχω γράψει στην ερώτηση, απασχόλησε τον δημόσιο διάλογο στο Ηράκλειο και στην Κρήτη, όταν τέθηκαν στον Πρωθυπουργό και τους άλλους που παραβρέθηκαν εκεί αυτά τα θέματα. Πρέπει να έχουμε σαφή απάντηση. Γιατί, κύριε Υπουργέ, δεν επιλύετε ζητήματα που ταλανίζουν καθημερινά την αυτοδιοίκηση, αλλά δεν είναι ντε και καλά αντικείμενο της όποιας μεταρρύθμισης ή μεγάλης αλλαγής ενός νομοσχεδίου που θα έρθει; Παραδείγματος χάριν, μου είχατε υποσχεθεί τον Ιανουάριο ότι θα φέρνατε διάταξη - και χαιρετήσαμε αυτή τη δέσμευσή σας - για τη ρύθμιση των οφειλών των δημοτών προς τους δήμους και τις δημοτικές επιχειρήσεις. Δεν την έχετε φέρει ακόμα. Είναι ήδη Μάρτης. Γιατί δεν έχετε υλοποιήσει τη δέσμευσή σας για την παράταση των αδειών λειτουργίας των Κέντρων Δημιουργικής Απασχόλησης Παιδιών και ΚΔΑΠ - ΜΕΑ των δήμων, που είναι στον αέρα; Γιατί δεν διορθώνετε την παρανοϊκή διάταξη του Υπουργείου Εργασίας για τους αιρετούς της αυτοδιοίκησης - τη διάταξη της παραγράφου 2 του άρθρου 20 εννοώ - που αφορά την περικοπή των συντάξεων, όταν αναλαμβάνουν υπηρεσία; Και αυτό το λέω, επειδή για άλλες θέσεις στο δημόσιο έχει έρθει τροπολογία και έχει διορθωθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κυρία Πρόεδρε. Έχετε τη βούληση στο πλαίσιο των προτάσεων που σας κατέθεσα για ριζική μεταβίβαση αρμοδιοτήτων και πόρων στην αυτοδιοίκηση; Τι άποψη έχετε για τον φόρο ακίνητης περιουσίας συγκεκριμένα; Γιατί δεν οργανώνετε - κι αυτό είναι κεντρικό ερώτημα - θεσμικά τον διάλογο για τη μεταρρύθμιση στην αυτοδιοίκηση ξεκινώντας από την κατάθεση των δικών σας, των κυβερνητικών δηλαδή, θέσεων, προκειμένου πραγματικά να κληθούν οι πάντες να συμμετέχουν σε αυτόν τον διάλογο, γιατί οφείλουν; Κι εμείς σε έναν οργανωμένο θεσμικό διάλογο θέλουμε να συμμετέχουμε και θα συμμετέχουμε για να αναδείξουμε τις προτάσεις μας. Ευχαριστώ.
Ευχαριστούμε. Τώρα τον λόγο έχει ο Υπουργός Εσωτερικών κ. Σκουρλέτης για δέκα λεπτά.
Ευχαριστώ, κυρία Πρόεδρε. Κύριε Κεγκέρογλου, καταθέσατε μια επερώτηση με θέμα το χωροταξικό. Βεβαίως με διευκολύνετε, γιατί αναφερθήκατε πάρα πολύ λίγο σε αυτό και κάνετε μια συνολική τοποθέτηση για τα ζητήματα της αυτοδιοίκησης. Θα ήθελα, όμως, για το συγκεκριμένο που καταθέσατε την επερώτηση να μας πείτε τι λέτε εσείς. Διότι ο σημερινός χάρτης, η σημερινή εικόνα της πρωτοβάθμιας αυτοδιοίκησης είναι δική σας επιλογή. Θέλετε να το αλλάξουμε; Τι εισηγείστε επ' αυτού; Τι λέτε, λοιπόν, εσείς; Τι καταθέτετε ως πρόταση εκ μέρους του χώρου σας, της παράταξής σας για τα ζητήματα αυτά; Η αλήθεια είναι ότι ο σημερινός χάρτης της αυτοδιοίκησης, όπως προέκυψε μέσα από τον ν.3852, δεν κατόρθωσε με επιτυχία να ενσωματώσει τις πραγματικές καταστάσεις της γεωγραφικής, της συγκοινωνιακής και οικονομικής πραγματικότητας της χώρας μας. Και γι' αυτό υπάρχουν περιπτώσεις που δεν λειτουργούν. Δεν είναι όμως - και θέλω να είμαι απόλυτα σαφής - οι συνθήκες τέτοιες, για να ανοίξει για γενικευμένη συζήτηση γύρω από το χωροταξικό. Το λέω κατηγορηματικά. Δεν είναι στις προθέσεις μας στο ορατό μέλλον να ανοίξουμε αυτή την συζήτηση. Υπάρχουν, βέβαια, περιπτώσεις με το σταγονόμετρο που αξίζει να τις δούμε τώρα και να συμφωνήσουμε νομίζω. Είναι κάτι που θα αποτελέσει κοινό τόπο. Είναι μια εύκολη συζήτηση αυτή. Η άλλη μεγάλη συζήτηση προϋποθέτει άλλα πράγματα, για να την κάνουμε κι ενδεχομένως να μας οδηγήσει σε μια κατάσταση στο χωροταξικό ζήτημα. Είπατε ότι η παράταξή σας πρωταγωνίστησε στις μεταρρυθμίσεις των τελευταίων δεκαετιών και είναι μια πραγματικότητα. Εσείς πράγματι, επί πολλά χρόνια κρατούσατε την μπαγκέτα, μπορούσατε και κάνατε απόπειρες μεταρρύθμισης κι έχουμε οδηγηθεί στα σημερινά προβλήματα. Δεν καταλαβαίνω η τοποθέτησή σας αν έχει κι έναν χαρακτήρα αυτοκριτικής. Εγώ δέχομαι την πρόκληση περί ανάγκης διαρκούς μεταρρύθμισης και ακριβώς αυτός είναι ο λόγος που πέρυσι στα μέσα της χρονιάς συγκροτήσαμε αυτή την επιτροπή ακριβώς, όχι για να καταλήξουμε σε μια κλειστή πρόταση, αλλά σε ένα πλαίσιο, σε αυτό το πόρισμα των τετρακοσίων και σελίδων, που δόθηκε στη δημοσιότητα στα τέλη του Φεβρουαρίου, το οποίο θα μπορούσε να αποτελέσει ένα υλικό. Εμείς έχουμε πει σε όλους τους τόνους ότι αυτό δεν μας δεσμεύει. Υπάρχουν πλευρές, με τις οποίες συμφωνούμε, υπάρχουν κάποιες με τις οποίες θα σας έλεγα εγώ προσωπικά ότι είμαι αντίθετος. Για παράδειγμα, δεν συμφωνώ με την κατάργηση των τοπικών συμβουλίων. Συμφωνώ με τη δικιά σας παρατήρηση. Επίσης, δεν μου είναι αρεστή η ιδέα του διοικητικού γραμματέα, όπως τον προσεγγίζει η επιτροπή. Αλλά δεν το ξεκαθαρίσαμε εξ αρχής ότι το πόρισμα αυτής της επιτροπής, στην οποία συμμετείχαν οι πάντες, δεν είναι τίποτα άλλο από το να κωδικοποιήσει με διαφορετική ταχύτητα, αν θέλετε - αλλού είναι πιο αναλυτικό, αλλού είναι γενικόλογο το πόρισμα αυτό - διάφορες απόψεις και να μπορέσουμε να πάρουμε το έναυσμα να κάνουμε μια οργανωμένη συζήτηση. Γι' αυτό επαναλαμβάνω, ότι μου είμαι ακατανόητη τουλάχιστον η στάση της ΚΕΔΕ, η οποία πυροβολάει τον διάλογο. Μέχρι τώρα, ασκείτο μια κριτική προς την εκάστοτε κυβέρνηση ότι καταθέτει τις προτάσεις της και περιορίζει τις δυνατότητες διαλόγου. Τώρα που πήγαμε με έναν τρόπο αρκετά ανοιχτό να ξεκινήσουμε σε ένα πρωτόλειο επίπεδο μια συζήτηση, διαμαρτύρεται. Νομίζω, λοιπόν, ότι θα έχουμε τη δυνατότητα τους επόμενους μήνες να συνεχίσουμε να ανταλλάσσουμε απόψεις και σ' αυτήν την Αίθουσα και αλλού, για να μπορέσουμε, πράγματι, να ακολουθήσουμε αυτό που είπατε εσείς, μια διαρκή πορεία μεταρρυθμίσεων σε ό,τι είναι ώριμο, σε ό,τι έχουμε δει αυτά τα χρόνια εφαρμογής του Καλλικράτη και με δεδομένες, όμως, τις συνθήκες που υπάρχουν, διότι διαφορετικά θα κάναμε τη συζήτηση αυτή το 2008 και το 2009 απ' ό,τι τώρα και με δεδομένο ότι ζούμε σε συνθήκες μιας βαθιάς οικονομικής κρίσης, υπάρχουν οι περιοριστικές πολιτικές, οι πολιτικές λιτότητας. Όλα αυτά, προφανώς, δεν αφήσαν ανέγγιχτη την αυτοδιοίκηση και το πάνω από 60% μείωση των πόρων της αυτοδιοίκησης είναι κάτι το οποίο το χρεώνεστε, κύριοι της Νέας Δημοκρατίας και του ΠΑΣΟΚ. Άρα, πολύ σωστά μας τα λέτε. Διαπίστωσα, μάλιστα, ότι η κ. Γεννηματά έκανε και μια ενδιαφέρουσα εισήγηση το Σάββατο το πρωί στο ΙΣΤΑΜΕ για την αυτοδιοίκηση. Ήταν πολύ ενδιαφέρουσα η θεματολογία. Το περιεχόμενο να δούμε, συγκεκριμένες προτάσεις, τις δεδομένες συνθήκες των περιοριστικών πολιτικών. Βεβαίως, οι αρμοδιότητες πρέπει να ακολουθούνται από πόρους, αλλιώς είναι ένα αδειανό πουκάμισο. Εκεί, λοιπόν, πρέπει να σκύψουμε και να δούμε πώς θα αξιοποιήσουμε τα εργαλεία, που έχουμε στη διάθεσή μας. Εκείνο που δεν άκουσα και πραγματικά μου έκανε εντύπωση - και δεν νομίζω ότι πρέπει να το αποφύγετε - είναι και το θέμα του εκλογικού συστήματος. Η κ. Γεννηματά δεν είπε κάτι γι' αυτό. Είναι δευτερεύον ζήτημα; Είναι σωστό η ψήφος, για παράδειγμα, του κ. Βορίδη, που τον βλέπω εδώ μπροστά μου, σε κάποιες περιπτώσεις να μετράει πολλαπλάσια, ενώ η δικιά μου να διαιρείται, αν μένω εκτός του δεύτερου γύρου και είμαι σε κάποιο σχήμα και έχω υποστηρίξει κάποιο σχήμα στις δημοτικές εκλογές; Αυτό είναι αντίληψη δημοκρατίας, αντιπροσωπευτικότητας των πραγματικών λαϊκών συσχετισμών σε επίπεδο των τοπικών κοινωνιών; Είναι τα προβλήματα της αυτοδιοίκησης αυτά, στα οποία δεν χωρούν να υπάρξουν συνθέσεις, προσεγγίσεις, συγκλίσεις; Είναι τόσο μεγάλα; Αφορούν μεγάλα γεωστρατηγικά ζητήματα; Δεν μπορούμε να συμφωνήσουμε στον τρόπο διαχείρισης των απορριμμάτων, στα ζητήματα του πολεοδομικού σχεδιασμού, στα ζητήματα της τοπικής ανάπτυξης, ενός δημοκρατικού σχεδιασμού για τον ρόλο της αυτοδιοίκησης; Γιατί, λοιπόν, δεν μπορούμε να ευνοήσουμε μ' ένα αντίστοιχο εκλογικό σύστημα, το οποίο θα δώσει τη δυνατότητα να εισβάλλουν ορμητικά νέες δυνάμεις στην υπόθεση της αυτοδιοίκησης; Η υπόθεση της αυτοδιοίκησης δεν μπορεί να είναι κακέκτυπο της κεντρικής πολιτικής σκηνής. Αλίμονο! Είναι μια παλιά, ξεπερασμένη αντίληψη. Είναι αυτή η αντίληψη, που οδηγεί στη χειραγώγηση και όχι στη χειραφέτηση. Διότι τα έργα και οι ημέρες σας χαρακτηρίζονται από μια προσπάθεια χειραγώγησης της αυτοδιοίκησης. Δυστυχώς, αυτό κόστισε στον τόπο. Δυστυχώς, η ιστορία του τόπου μας είναι μια ιστορία χαμένων ευκαιριών και στον χώρο της αυτοδιοίκησης. Μπορούμε, λοιπόν, να δούμε πώς θα αξιοποιήσουμε σήμερα ό,τι διαθέτουμε. Εγώ θέλω να σας πω ενδεικτικά ότι αυτά τα δύο χρόνια και κάποιους μήνες, που είναι η Κυβέρνησή μας στα πράγματα, δεν μπόρεσε προφανώς να αυξήσει τους πόρους προς την αυτοδιοίκηση άμεσα, μέσω των ΚΑΠ. Όμως, κατηύθυνε ποσά από το ΕΣΠΑ, τα οποία ξεπερνούν μέσα από ενεργοποιημένα προγράμματα που υλοποιούνται αυτήν τη στιγμή τα 2.027.000, ενώ, επίσης, ένα άλλο ποσό του 1,2 εκατομμυρίου αυτήν τη στιγμή δρομολογείται για να υλοποιηθεί. Επιπλέον, 800 εκατομμύρια δοθήκαν από το ΠΔΕ, ενώ 494 εκατομμύρια πήγαν σε προγράμματα κοινωφελούς εργασίας στην αυτοδιοίκηση. Αυτούς τους πόρους τους διαχειρίστηκε η αυτοδιοίκηση. Αυτοί οι πόροι καταλήξανε στις τοπικές κοινωνίες, παρ'όλο που οι συνθήκες ήταν δύσκολες. Συμφωνώ ότι πρέπει να δούμε το θέμα του αναπροσδιορισμού των αρμοδιοτήτων με βάση τη μέχρι τώρα εμπειρία. Προσωπικά, δεν με ικανοποιεί η σχέση που έχει αυτήν τη στιγμή ο πρώτος και ο δεύτερος βαθμός της αυτοδιοίκησης με την αποκεντρωμένη αυτοδιοίκηση - πρέπει να το δούμε - στα πλαίσια, βέβαια, πάντοτε του Συντάγματος. Αν θέλουμε να κάνουμε μια πιο βαθιά μεταρρύθμιση, τότε θα πρέπει να δούμε αυτό το ζήτημα στα πλαίσια της συνταγματικής αναθεώρησης. Αυτά είναι ζητήματα, τα οποία με τον έναν ή με τον άλλον τρόπο, έχουν τεθεί και έχουμε πάρα πολλά να πούμε. Ακούω και διάφορα πράγματα ευφάνταστα. Πριν από λίγο, με πήρε κάποιος δημοσιογράφος από μια εφημερίδα και μου λέει: «Είναι αλήθεια ότι θα φέρετε τις εκλογές πιο μπροστά και να τις κάνετε το 2018;» Από πού και ως πού; Κανείς δεν έχει το δικαίωμα να το κάνει αυτό. Είναι προσδιορισμένη πενταετής η θητεία. Άρα, οι εκλογές θα γίνουν, αφού εξαντληθεί αυτή η πενταετής θητεία των αιρετών. Όμως, υπάρχουν πολλά πράγματα, τα οποία θα πρέπει να συγκεκριμενοποιήσουμε. Φτάνουν πια οι καλές προθέσεις και οι γενικόλογες προσεγγίσεις. Θα μιλήσουμε για την πολύ ενδιαφέρουσα, πολύμορφη τυπολογία των δήμων σήμερα στην Ελλάδα, που χαρακτηρίζεται από τη μία από δεκάδες μικρούς νησιωτικούς δήμους, που έχουν ιδιαίτερα πια χαρακτηριστικά και από τους ορεινούς δήμους από την άλλη; Είναι άλλο ο δήμος της Β΄ Αθήνας και άλλο ένας αγροτικός δήμος. Μπορούν όλοι αυτοί να έχουν στις δεδομένες συνθήκες τις αντίστοιχες υπηρεσίες, για να μπορέσουν να καλύψουν πραγματικές ζωτικές ανάγκες; Εκεί πάνω, λοιπόν, πρέπει να δουλέψουμε, για να μπορέσουμε να γίνουμε πιο συγκεκριμένοι. Και θα σας παρακαλούσα, όταν μιλάτε με ανθρώπους της αυτοδιοίκησης, από όποιον χώρο και αν προέρχεστε, να μην χαϊδεύουμε αυτιά ή να μην καλλιεργούμε έναν ιδιότυπο αυτοδιοικητικό - τοπικιστικό λαϊκισμό, όπως θα τον έλεγα, δηλαδή ότι ο καθένας αποφασίζει τα πάντα για τον τόπο του. Δεν είναι έτσι. Διότι υπάρχουν οι μεγάλες δημόσιες πολιτικές, γύρω από την υγεία, τη χωροταξία, το περιβάλλον, όπου είτε είναι συνταγματικές επιταγές είτε αφορούν μεγάλες δημόσιες πολιτικές που η ευθύνη είναι στην κεντρική Κυβέρνηση. Προφανώς, στα όρια της τοπικότητας και της περιφερειακότητας πρέπει να ασκούνται οι διάφορες πολιτικές. Νομίζω, λοιπόν, ότι και η σημερινή κουβέντα συμβάλλει σε έναν διάλογο που εκ των πραγμάτων έχει ξεκινήσει. Και έχει πάρα πολύ ενδιαφέρον και μπορούμε να το κάνουμε με έναν συστηματικό τρόπο, έτσι ώστε όπου συμφωνούμε, όπου ομονοούμε, να καταλήξουμε σε κοινές θέσεις. Σε τελική ανάλυση, η σημερινή Κυβέρνηση έχει την ευθύνη των τελικών επιλογών και αυτή θα κριθεί. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Διδυμοτείχου και Γυμνάσιο, λυκειακές τάξεις Μεταξάδων Έβρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Λεωνίδας Γρηγοράκος από τη Δημοκρατική Συμπαράταξη ΠΑΣΟΚ - ΔΗΜΑΡ για έξι λεπτά.
Ευχαριστώ πολύ, κυρία Πρόεδρε. Κύριε Υπουργέ, καλόπιστα κάναμε την ερώτηση, γιατί στις 20 Δεκεμβρίου ο Πρωθυπουργός είχε πάει στην Κρήτη και είπε επί λέξει ότι θα προχωρήσει σε αλλαγές στον Καλλικράτη, προκειμένου να αντιμετωπιστούν οι δυσλειτουργίες του. Και επειδή, κύριε Υπουργέ, «των φρονίμων τα παιδιά πριν πεινάσουν μαγειρεύουν», ήρθαμε εδώ, για να μας πείτε τις απόψεις σας, γιατί ακούγαμε αυτές τις ημέρες διάφορες απόψεις και αυτές οι απόψεις ήταν συγκεκριμένες και στοχευμένες, μόνο ως προς την αλλαγή της εκλογιμότητας των δημάρχων και της τοπικής αυτοδιοίκησης. Εγώ δεν άκουσα καμία άλλη πρόταση. Είμαστε ανοιχτοί σε κάθε μεταρρυθμιστική πρόταση, η οποία θα είναι συνολική, αλλά την οποία πριν τη φέρετε εδώ θα έχουμε συζητήσει και εμείς. Δεν θα έρχεστε μετά μόνοι σας εδώ και θα ζητάτε να σας στηρίξουμε. Αυτό ξεχάστε το! Εξάλλου, αυτό το έχετε πάθει με την αξιολόγηση αυτές τις ημέρες. Γιατί υπάρχει βέβαια, μια γενική αίσθηση και εσείς μιλήσατε για εκατόν ογδόντα και άλλοι συνάδελφοι Βουλευτές έχουν κάνει διάφορες προτάσεις για το πώς θα ξεπεράσουμε την κρίση. Γιατί η κρίση είναι μεγάλη και χρειάζεται συναίνεση, που βέβαια κάποτε, πριν τρία χρόνια, αυτή η λέξη ήταν αλλεργικό σοκ για εσάς. Όταν μιλούσαμε για συναίνεση και σας ζητούσαμε κάτι, ήσασταν απέναντι. Η πόρτα ήταν κλειστή και υπήρχε τοίχος! Όμως, κύριε Υπουργέ, οι δυσμενείς εξελίξεις στην οικονομία δείχνουν ότι πάμε ολοταχώς προς τα πίσω, ότι η Ελλάδα βρίσκεται σε δυσχερέστατη θέση και ότι αυτή η συγκυβέρνηση ΣΥΡΙΖΑ - ΑΝΕΛ στερείται ενός σχεδίου εξόδου από την κρίση. Γιατί είναι λίγο ριζοσπαστική, είναι λίγο αντικαπιταλιστική, έχετε τις δικές σας προσωπικές ιδέες, υπάρχει μια Αριστερά, υπάρχει ένα κομμάτι του κόμματος που έχει ευρωπαϊκή αντίληψη, έχετε μπόλικο λαϊκισμό, έχετε και εθνικισμό. Και βέβαια, το πιο ξεχωριστό από όλα, είναι ότι - δεν το είδα, δεν το διαπίστωσα στη συζήτηση σήμερα, είδα ότι ήσασταν πολύ προσεκτικός σε αυτά που είπατε - υπάρχουν Υπουργοί που έχουν μια καθεστωτική αντίληψη ως προς τη δικαιοσύνη, ως προς τα μέσα μαζικής ενημέρωσης. Θέλουν τη χειραγώγηση του κράτους. Ελπίζω ότι δεν θέλετε τη χειραγώγηση της τοπικής αυτοδιοίκησης. Τέλος πάντων, αυτό το τελευταίο χρονικό διάστημα σε δυο νομοσχέδια στα οποία ήμουν εισηγητής εγώ είδα ένα μεγάλο κύμα ρουσφετιών και πελατειακών σχέσεων. Σε αυτό, αγαπητέ κύριε Υπουργέ, εμείς στην τοπική αυτοδιοίκηση και ιδιαίτερα σε ένα μεταρρυθμιστικό σχέδιο, τον «ΚΑΛΛΙΚΡΑΤΗ» - που ακολούθησε μια άλλη μεγάλη μεταρρύθμιση του Αλέκου Παπαδόπουλου, τον «ΚΑΠΟΔΙΣΤΡΙΑ» - τουλάχιστον όσο οι δυνάμεις μας μας αναλογούν, θα είμαστε απέναντι. Και θα είμαστε απέναντι, γιατί τώρα δυο χρόνια - ξέρετε, έχουν περάσει δυο χρόνια, κύριε Υπουργέ, δεν είστε νέοι πια - οι σχέσεις σας με την αυτοδιοίκηση παραμένει ψυχρή. Παρακολουθείτε γεγονότα. Και βέβαια, αν θέλει κάποιος να το εξηγήσει αυτό, γίνεται γιατί είναι κάτι ξένο με εσάς. Δεν έχουμε δει ούτε στα συνέδριά σας τις προτάσεις σας. Ζητούσατε προηγουμένως από τον κ. Κεγκέρογλου να σας πει τις προτάσεις μας. Εγώ θα σας τις πω τις προτάσεις μας. Τις δικές σας δεν άκουσα να μας πείτε. Εσείς είστε Κυβέρνηση. Εμείς εσάς θα ακούμε. Τις δικές μας, όταν έρθουμε στην εξουσία και αν ξαναγίνουμε ποτέ εξουσία, θα σας τις πούμε, ή η Νέα Δημοκρατία, όταν έρθει, θα μας τις πει. Όμως, εγώ θέλω σήμερα από εδώ, όταν μπείτε στη δευτερολογία σας, να μου πείτε τι θα κάνετε, τι σκέφτεστε να κάνετε. Εγώ σε αυτό ήθελα να μου απαντήσετε σήμερα. Εξάλλου, αυτό σας ζητάει και ο συνάδελφος. Δύο χρόνια, λοιπόν, δεν έγινε το παραμικρό βήμα ούτε σε περιφερειακό ούτε σε τοπικό επίπεδο. Μοναδικό σας μέλημα, κύριε Υπουργέ, είναι πώς θα ελέγξετε και θα χειραγωγήσετε τον θεσμό της αποκέντρωσης. Έχετε φτιάξει μια επιτροπή, στην οποία σας έκλεισαν την πόρτα οι δυνάμεις της τοπικής αυτοδιοίκησης. Έχετε στραμμένο το βλέμμα σας στις πελατειακές σχέσεις - αυτή την εντύπωση δίνετε - και σε κομματικές εξαρτήσεις. Εάν αυτή τη στιγμή αποτιμήσει κάποιος την παρουσία σας στην τοπική αυτοδιοίκηση τα δύο χρόνια - που είναι ένας ζωντανός χώρος η τοπική αυτοδιοίκηση, οι δήμοι και οι περιφέρειες - θα διαπιστώσει έλλειμμα το οποίο είναι πρωτοφανές. Και ξέρετε τι κάνετε, το οποίο είναι πολύ επικίνδυνο και κάνει «τζιζ», γιατί ακόμη είναι πολύ νωρίς να αξιολογηθεί ο «ΚΑΛΛΙΚΡΑΤΗΣ»; Προσπαθείτε να υποδαυλίσετε τοπικιστικές αντιθέσεις και αντιδράσεις, προκειμένου να βάλετε κάποιο χέρι στον «ΚΑΛΛΙΚΡΑΤΗ». Εγώ πιστεύω ότι ο «ΚΑΛΛΙΚΡΑΤΗΣ» χρειάζεται ακόμη χρόνια, για να μπορέσουμε να τον αξιολογήσουμε. Ήταν μια πολύ μεγάλη μεταρρύθμιση. Ήσασταν και σε αυτή απέναντι. Μπήκε στη ζωή των Ελλήνων, έχει μπει στην πολιτική ζωή των Ελλήνων, έχει μπει στο DNA των Ελλήνων, έχουμε δώσει μεγάλες δυνατότητες στην Τοπική Αυτοδιοίκηση. Πρέπει να δώσουμε ακόμη περισσότερες, αλλά με μέτρο. Πρέπει να είμαστε πάρα πολύ προσεκτικοί και συνετοί στις συζητήσεις που θα κάνουμε στην Τοπική Αυτοδιοίκηση. Δεν έχω πολύ χρόνο, γιατί είδα ότι πέρασε πάρα πολύ γρήγορα ο χρόνος μου. Το μόνο που θα σας πω είναι ότι τη σχέση του δικού μας κόμματος με την τοπική αυτοδιοίκηση τη γνωρίζετε. Εμείς αφήσαμε ένα αποτύπωμα. Μακάρι να αφήσουν και οι άλλες πολιτικές δυνάμεις αποτύπωμα. Θα είναι για το καλό του τόπου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Εμείς κάναμε πράξεις αυτά που λέγαμε. Θέλουμε και από εσάς να τα κάνετε πράξεις. Εγώ, όμως, θέλω να σας πω κάτι, κύριε Υπουργέ. Πριν από χρόνια, άκουσα τον Ρουτέλι - θυμάστε τον Ρουτέλι, τον Δήμαρχο της Ρώμης, ο οποίος ήταν εκεί στα θέματα της Κεντροαριστεράς «Μαργαρίτα», μετά τον έκανε ο Πρόντι, αν θυμάμαι καλά, Υπουργό Πολιτισμού - να υποστηρίζει τη μεταφορά πληθώρας αρμοδιοτήτων στην τοπική αυτοδιοίκηση. Είπε, όμως - και κατάλαβα μετά - ότι αυτό ήταν το θερμοκήπιο του «μπερλουσκονισμού». Θυμηθείτε τι έγινε στην Ιταλία πριν από την «Ελιά» και με τον Μπερλουσκόνι μετά. Όταν, λοιπόν, εγώ το είχα ακούσει τότε - εδώ, στη Βουλή ήμουν - είχα πει «να δεις ότι αυτά που λέει ο Ρουτέλι μάλλον είναι υπερβολές». Εγώ, όμως, λέω ότι δεν είναι υπερβολές, κύριε Υπουργέ. Θα θυμίσω σε όλους εδώ ότι, όταν έχασε το δημοψήφισμα ο Ρέντσι, ένα από τα ερωτήματα που είχε συμπεριλάβει ήταν η επιστροφή των αρμοδιοτήτων από την αυτοδιοίκηση στην κεντρική διοίκηση, γιατί είχε κάνει πολύ μεγάλα βήματα, είχε δώσει πολύ μεγάλη εξουσία στην τοπική αυτοδιοίκηση. Εμείς, λοιπόν, πιστεύουμε - και η κ. Γεννηματά έκανε μια καλή εισήγηση, για την τοπική αυτοδιοίκηση, όπως είπατε, προχθές σε ημερίδα που είχαμε - πως όλα αυτά που θα γίνουν, πρέπει να γίνουν με διακομματική συναίνεση και όχι μέσω μιας επιτροπής, στην οποία έχετε βάλει κάποιους δικούς σας ανθρώπους και η οποία είναι μονοτασική. Ειδικά στα μεγάλα θέματα, θα πρέπει να είμαστε γενναιόδωροι, πάρα πολύ προωθημένοι, μεταρρυθμιστές και ανατρεπτικοί. Εγώ περιμένω στη δευτερολογία σας να ακούσω το δικό σας πρόγραμμα για την τοπική αυτοδιοίκηση. Σας ευχαριστώ πολύ.
Τον λόγο έχει για τρία λεπτά η κ. Μαρία Θελερίτη, Βουλευτής Κορινθίας, από τον ΣΥΡΙΖΑ.
Αγαπητοί συνάδελφοι και συναδέλφισσες, μου δίνεται η εντύπωση - και θα έλεγα ότι αυτό επιχειρείται συχνά από τη μεριά και της Μείζονος και της Ελάσσονος Αντιπολίτευσης - πως κινούμαστε σε ένα κενό χρόνου, λες και ο χρόνος να ξεκίνησε να μετράει από τον Ιανουάριο του 2015 και πως η παρούσα Κυβέρνηση αρνείται να συνδιαλεχθεί για τα επιτακτικά προβλήματα και τις ανάγκες των πολιτών και εν προκειμένω και της τοπικής αυτοδιοίκησης, εξ ου το ξένο της Κυβέρνησης προς την αυτοδιοίκηση, εξ ου το έλλειμμα πολιτικών της Κυβέρνησης προς την αυτοδιοίκηση. Επειδή, όμως, η ερώτηση αφορά το χωροταξικό, δεν θα μείνω και εγώ σε αυτό, καθότι οι τοποθετήσεις ξέφυγαν από αυτό και πραγματικά, εμπλουτίστηκαν με περισσότερες θέσεις για την αυτοδιοίκηση. Θα ήθελα μόνο να υπενθυμίσω κάποια σημεία. Κατ' αρχάς, πότε και ποιος νομοθέτησε για τον «Καλλικράτη» με τη φοβερή βούληση της μείωσης του αριθμού των δήμων; Και πριν από τον «Καλλικράτη» ποιος νομοθέτησε τον «Καποδίστρια»;
Εμείς.
Θα σας το πω. Μην βιάζεστε. Και αν έθετα διαφορετικά το ερώτημα - γιατί και στις δύο περιπτώσεις προφανώς, δεν αρνούμαστε ότι υπήρξαν θετικές μεταρρυθμίσεις και αλλαγές από τη συγκεκριμένη παράταξη και το κόμμα το οποίο επιχείρησε αυτές τις μεταρρυθμίσεις - εγώ θα ρωτούσα: Τι εν τέλει καταγράφηκε στη συνείδηση και στη μνήμη των πολιτών από αυτές τις μεταρρυθμίσεις και ποιος έχει ευθύνη για το γεγονός αυτό; Ποιος έχει ευθύνη, που η βασική, θα λέγαμε, αν όχι και αποκλειστική πολλές φορές και στις περισσότερες περιπτώσεις, διάσταση που συζητήθηκε εκείνη την περίοδο ευρέως και αποτέλεσε πεδίο διαμάχης και αντιπαλότητας, είχε να κάνει με τον αριθμό των δήμων και με τα χωροταξικά μεγέθη, ενώ την ίδια στιγμή δεν έγινε καμμία ουσιαστική συζήτηση για τον τρόπο λειτουργίας των τοπικών αρχών, για τον τρόπο εκλογής, για την εμπέδωση των δημοκρατικών θεσμών στο τοπικό επίπεδο και βέβαια, για την ενεργητική συμμετοχή των πολιτών σε όλες τις διαδικασίες λήψης των αποφάσεων; Εγώ ρωτώ: Γιατί αυτό το ενδιαφέρον της Αντιπολίτευσης και συγκεκριμένα της Δημοκρατικής Συμπαράταξης σήμερα διά του κ. Κεγκέρογλου, που κόπτεται εκ των υστέρων και ασμένως για το χωροταξικό ζήτημα, ενώ ακριβώς αυτή η παράταξη είναι εκείνη που το σχεδίασε, το νομοθέτησαν και εν τέλει το εφάρμοσαν; Και επειδή αναρωτιέστε τι θα κάνει η Κυβέρνηση, το Υπουργείο Εσωτερικών και ο ΣΥΡΙΖΑ σχετικά με τη μεταρρύθμιση της τοπικής αυτοδιοίκησης και την αλλαγή του «ΚΑΛΛΙΚΡΑΤΗ», εμείς λέμε ότι η αλλαγή του «ΚΑΛΛΙΚΡΑΤΗ» δεν αρχίζει, ούτε βεβαίως και εξαντλείται στην ικανοποίηση τοπικισμών, που εκ των υστέρων τώρα εσείς ενστερνίζεστε ως υπέρμαχοι του «όσο μεγαλύτερο, τόσο καλύτερο». [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, δώστε μου δύο λεπτά. Εσείς, αυτοί οι υπέρμαχοι του μεγέθους, που αποφασίσατε να υλοποιήσετε αυτές τις συνενώσεις των δήμων, γιατί δεν λάβατε υπ' όψιν αυτά τα αιτήματα των δήμων; Τότε ήταν τοπικιστικού χαρακτήρα, ενώ σήμερα τι ακριβώς είναι; Και αυτή η εμμονή σας τώρα για το τοπικό, μήπως τελικά καλλιεργεί μια αδιαφορία απέναντι στο υπερτοπικό και στο συλλογικό; Εγώ θα ήθελα να σας τονίσω, παρ' όλο που δεν έχω πολύ χρόνο, ότι αυτή η μεταρρύθμιση που επιχειρείται από τη μεριά της Κυβέρνησης είναι μια συντονισμένη παρέμβαση. Αφορά όλες τις βαθμίδες της αυτοδιοίκησης και της αποσυγκέντρωσης της διοίκησης. Αυτό θα γίνει μέσα από θεσμικές αλλαγές, που αντιμετωπίζουν την έννοια του χώρου με ευρύτερα κριτήρια από αυτά τα στενά διοικητικά όρια των δήμων, γιατί ο χώρος - και μέσα από τη διεθνή βιβλιογραφία και έτσι όπως έχει γίνει σήμερα - εκφράζει και αποτυπώνει γεωγραφικά τις οικονομικές, κοινωνικές, πολιτιστικές και οικολογικές πολιτικές της κοινωνίας και φυσικά συμβάλλει στην αντιμετώπιση των ενδοπεριφερειακών ανισοτήτων. Αγαπητοί συνάδελφοι, τότε που σχεδιάζατε τον «ΚΑΛΛΙΚΡΑΤΗ» κυριαρχούσε η λογική του μεγέθους - το όσο μεγαλύτερο, τόσο το καλύτερο - παρά τις αμφισβητήσεις πάνω σε αυτή τη φιλοσοφία πολλών ευρωπαϊκών κρατών και ιδιαίτερα της Δανίας, της οποίας το σύστημα εσείς ακολουθήσατε, ακριβώς την ίδια περίοδο που αυτή η χώρα ανέδειξε στις αξιολογήσεις της ότι η αύξηση του μεγέθους δεν δημιουργεί ούτε καλύτερη παροχή κοινωνικών υπηρεσιών ούτε περισσότερα έσοδα, αλλά αντίθετα δημιουργεί ένα τεράστιο δημοκρατικό έλλειμμα στη χώρα. Αυτό το εντόπισε η Δανία. Αυτό θα έπρεπε να το είχατε λάβει υπ' όψιν σας για να μην πάμε σε αυτό το μεγάλο μέγεθος των δήμων και να μην συμβεί σήμερα αυτή η ερήμωση στην ύπαιθρο, όπως και το δημοκρατικό έλλειμμα. Και τα δύο αυτά είναι συστατικά στοιχεία της τοπικής αυτοδιοίκησης, πόσο μάλλον δε της χώρας μας.
Κυρία Θελερίτη, ολοκληρώστε.
Τελειώνω, κυρία Πρόεδρε. Εμείς, λοιπόν, σήμερα καλούμεθα να αντιμετωπίσουμε και να επιχειρήσουμε να στήσουμε πάλι στα πόδια της τη χώρα και την αυτοδιοίκηση και μάλιστα καλούμαστε να συνδυάσουμε τον αναπτυξιακό ρόλο της αυτοδιοίκησης με την παραγωγική ανασυγκρότηση της χώρας. Εκεί θα πρέπει να αναρωτηθούμε το εξής: Με αυτήν την ερήμωση της υπαίθρου και την κατάσταση που επικρατεί στους δήμους, με ποιον τρόπο θα επιτευχθεί ο αναπτυξιακός ρόλος στην πραγματική παραγωγική ανασυγκρότηση της χώρας; Σας ευχαριστώ.
Έχω αντιληφθεί τι θα συμβεί τώρα, αλλά τι να κάνουμε; Υπενθυμίζω ότι ο χρόνος ομιλίας είναι τρία λεπτά. Τον λόγο έχει ο κ. Μαυρουδής Βορίδης από τη Νέα Δημοκρατία, Βουλευτής Νομού Αττικής.
Ευχαριστώ, κυρία Πρόεδρε. Διεφάνη, αν κατάλαβα καλά, μία ελαφρά, ίσως και όχι τόσο ελαφρά αντίφαση ανάμεσα σε αυτό που είπε η Κυβέρνηση και σ' αυτό που είπε η Κοινοβουλευτική Ομάδα που τη στηρίζει.
Καθόλου.
Και θα πω γιατί. Διότι, η θέση του Υπουργού στο χωροταξικό είναι μία θέση την οποία εγώ κατ' αρχάς κατανοώ και νομίζω ότι είναι σωστή θέση. Τι λέει; Δεν μπορεί να ανοίξει, επομένως θα γίνουν περιορισμένες παρεμβάσεις σημειακού, εστιασμένες. Θα πω και με ποιο κριτήριο κατά τη γνώμη μου πρέπει να γίνουν αυτές. Κυρία Θελερίτη, εσείς από ό,τι κατάλαβα ασκήσατε δριμύτατη κριτική στο ζήτημα των μεγεθών και επομένως αυτό ανοίγει μια συζήτηση για το ότι δεν σας αρέσει γενικώς η κατάσταση ως έχει. Επομένως, θα βλέπατε μία αναθεώρηση στην κατεύθυνση της επιστροφής ουσιαστικά της δουλειάς που έχει κάνει ο «ΚΑΛΛΙΚΡΑΤΗΣ». Για να συζητήσουμε, όμως, το χωροταξικό, εγώ θα συμφωνήσω ότι προφανώς τα κριτήρια δεν μπορεί να είναι τοπικιστικά. Θα πρέπει να τεθούν κάποια κριτήρια αντικειμενικά, ορθολογικά, που πρέπει να είναι συνδεδεμένα κυρίως - έτσι το βλέπω εγώ τουλάχιστον - με τις αναπτυξιακές δυνατότητες που έχει ένας δήμος. Θέλουμε επομένως μονάδες διοικητικές, λειτουργικές, που να μπορούν να υποστηρίξουν κυρίως τις αναπτυξιακές δράσεις των τοπικών κοινωνιών. Εδώ απλώς ανοίγει μία συζήτηση. Εγώ θα πω ορισμένες σκέψεις. Είχε υπάρξει ένα κριτήριο, λόγου χάρη, με βάση τα νησιά. Εκεί έχουμε πολύ μικρά νησιά, που αποτελούν δήμους, που είναι πολύ αμφίβολο αν έχουν τέτοιες διοικητικές ικανότητες και υποδομές. Μπορεί κανείς να κάνει αντίθετη σκέψη. Παραδείγματος χάριν, από τη δική μας πλευρά, ο κ. Αθανασίου σας έχει καταθέσει - νομίζω από 3 Μαρτίου - μία ερώτηση, που θέτει για τα μεγάλα νησιά το ζήτημα του κατά πόσον τα πολύ μεγάλα νησιά μπορούν να είναι ένας δήμος και κατά πόσο είναι λειτουργικό να είναι ένας δήμος. Επαναλαμβάνω ότι εδώ το κριτήριο δεν είναι αν η α΄ κοινότητα τσακώνεται με τη β΄ κοινότητα και ποιος θα ήθελε το α΄ ή το β΄. Το κριτήριο είναι να δούμε αν είναι λειτουργικές και αποτελεσματικές αυτές οι συνενώσεις και σε ποια σημεία. Νομίζω ότι είναι μια ενδιαφέρουσα συζήτηση, που θα πρέπει να γίνει, αρκεί να ξεκαθαρίσουμε τα κριτήρια με τα οποία θα γίνει. Όμως γυρνάω στα θέματα που έθεσε η επερώτηση του κ. Κεγκέρογλου - η ερώτηση που δεν απαντήθηκε και έρχεται να συζητηθεί με την παρούσα διαδικασία - τα οποία ήταν αρκετά ευρύτερα. Για να λήξουμε με τα διαδικαστικά, υπάρχει εδώ ένα πόρισμα μιας επιτροπής. Αυτό το πόρισμα, πράγματι, κατά νόμον έχει εκδοθεί. Προβλέπεται, δηλαδή, η έκδοσή του ως νομοθετική πρόβλεψη. Ορθώς, λοιπόν, καταρτίστηκε. Το ενδιαφέρον ερώτημα, κυρία Πρόεδρε, εδώ δεν είναι αν ορθώς ή όχι κατηρτίσθη το πόρισμα. Καλά έκανε και αυτή η επιτροπή. Καταθέτει τις προτάσεις της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Δεν θα κρατήσει πολύ. Το ενδιαφέρον ερώτημα είναι αν αυτές είναι οι προτάσεις της Κυβέρνησης και αν τις υιοθετεί. Το απαντήσατε στην προηγούμενη συζήτησή μας. Απήντησε σε ερώτησή μου ο Υπουργός ως εξής: «Ίσως εν μέρει να υιοθετήσουμε κάποιες από αυτές τις προτάσεις. Περί τα μέσα του χρόνου θα υπάρχει ένα κείμενο που θα στηρίζεται εν μέρει σε αυτό το κείμενο και θα έχει και κάποια άλλα που θα αποτελέσει τη βάση της συζήτησης». Σωστά, νομίζω, αποδίδω την απάντησή σας της προηγούμενης φοράς. Τώρα, έστω έτσι ξαναμπαίνει το εξής ερώτημα. Στον διάλογο τον οποίο θα κάνετε, θα λάβετε υπ' όψιν σας τα θεσμικά συγκροτούμενα όργανα; Διότι έχετε μπει σε μια αντιδικία και σε μια απαξίωση αυτών των οργάνων. Και μιλώ για την ΚΕΔΕ. Δεν έχει νόημα να απαξιώνετε την ΚΕΔΕ, είτε σας αρέσει είτε δεν σας αρέσει. Με την ΚΕΔΕ πρέπει να μιλήσετε. Κι έχετε, κατά τη γνώμη μου, δύο διαδικαστικές δυνατότητες. Ή θα ξεκινήσετε έναν διάλογο σε μηδενική βάση «Ελάτε να συζητήσουμε είναι όλα ανοικτά», χωρίς θέση, ή θα πάρετε μια θέση ως Κυβέρνηση και θα την καταθέσετε στη συζήτηση. Αυτή τη στιγμή, πάντως, υπάρχει ένα κείμενο, το οποίο, επαναλαμβάνω, προϊδεάζει αρνητικά. Διότι, βεβαίως, και είναι αρνητικό - για να τοποθετηθώ, την ξέρετε τη γνώμη μας περί απλής αναλογικής - διότι βάζετε το θέμα της ισοτιμίας της ψήφου και ξεχνάτε εντελώς το θέμα της ικανότητας αποτελεσματικής διακυβέρνησης του δήμου. Αλλά δεν είναι μόνο αυτά, γιατί εδώ πρέπει να δούμε τις υπόλοιπες θέσεις σας για την κυβερνησιμότητα. Κάτι ακούω για λαϊκά συμβούλια, για συμβούλια γειτονιάς αποφασιστικής αρμοδιότητας, για λαϊκά δημοψηφίσματα, για τον γενικό γραμματέα, ο οποίος θα διορίζεται, αλλά δεν θα διορίζεται, αλλά θα είναι από το μητρώο επιτελικών στελεχών, αλλά από πού θα είναι και ποιος το αποφασίζει. Κάτι ακούω για περιορισμό των αρμοδιοτήτων των δημάρχων, για τη μεταφορά αρμοδιοτήτων στα δημοτικά συμβούλια. Αυτό είναι που συνιστά στην πραγματικότητα ένα πολιτικό σχέδιο υπονόμευσης της αποτελεσματικότητας. Και θα πω, κύριε Υπουργέ, ότι σήμερα μας το επιβεβαιώσατε. Διότι στο επιχείρημά σας για την απλή αναλογική, σήμερα εδώ, δεν μας είπατε κάτι για την κυβερνησιμότητα. Είπατε το γνωστό επιχείρημα που έχει πάντα η απλή αναλογική, της ισοτιμίας της ψήφου, αλλά είπατε και το πιο ενδιαφέρον που, κατά τη γνώμη μου, αποκαλύπτει ένα πολιτικό σχέδιο, να εισβάλλουν ορμητικά νέες δυνάμεις στην αυτοδιοίκηση. Συγγνώμη, ποιες δυνάμεις, δηλαδή; Γιατί εκείνο το οποίο καταλαβαίνει κανείς πίσω από τη διατύπωση περί ορμής των νέων δυνάμεων είναι ότι σήμερα ο ΣΥΡΙΖΑ δεν έχει δυνάμεις στην αυτοδιοίκηση και σκέφτεστε ότι με την απλή αναλογική ο ΣΥΡΙΖΑ θα αποκτήσει ρόλο στην αυτοδιοίκηση. Το πολιτικό σχέδιο, λοιπόν, και ο καημός δεν είναι η ισοτιμία της ψήφου. Το πολιτικό σχέδιο είναι οι νέες δυνάμεις - βλέπε τώρα ΣΥΡΙΖΑ - που ουσιαστικά θα θέσουν σε ομηρία τους δημάρχους, προκειμένου να μην μπορεί κανείς να πάρει απόφαση χωρίς τη σύμπραξη των συγκεκριμένων πολιτικών δυνάμεων που πρόσκεινται στον ΣΥΡΙΖΑ. Εδώ, λοιπόν - τελειώνω, κυρία Πρόεδρε - η συζήτηση πρέπει να είναι μια και πρέπει να βάλουμε και σωστά τις προτεραιότητές μας. Ένα είναι το ζήτημα για τη χώρα, η μεγέθυνση της οικονομίας. Ένα είναι το ζήτημα για τη δημόσια διοίκηση, το να συμβάλλει σε αυτή την προσπάθεια μεγέθυνσης της οικονομίας και στην ανάπτυξη. Ένα είναι το πρωτεύον ζήτημα για την αυτοδιοίκηση, η συμβολή της σε αυτή την προσπάθεια. Κι εδώ είναι που πρέπει, κατά τη γνώμη μας, να εστιαστεί η συζήτηση για τη μεταρρύθμιση της αυτοδιοίκησης. Ευχαριστώ πολύ, κυρία Πρόεδρε.
Επειδή διαμαρτύρεστε, όταν χάνει ένας τον χρόνο και το ανέχομαι, πλέον καταλάβατε πώς θα πάει η συνέχεια. Από τον Λαϊκό Σύνδεσμο - Χρυσή Αυγή ο κ. Μπαρμπαρούσης, Βουλευτής Αιτωλίας και Ακαρνανίας, έχει τον λόγο για τρία λεπτά.
Ευχαριστώ. Άλλη μια επερώτηση του ΠΑΣΟΚ, αυτή τη φορά για τον Καλλικράτη. Δηλαδή, για να καταλάβουμε, ερωτά το ΠΑΣΟΚ για κάτι που αυτό έφερε σε ισχύ. Σε λίγο θα κάνετε, κύριοι, και καμιά επερώτηση για τα σκάνδαλα του χρηματιστηρίου, των Olympic Games και των εξοπλιστικών και θα μας τρελάνετε τελείως! Εκτός και αν νομίζετε ότι επειδή αλλάξατε το όνομά σας από ΠΑΣΟΚ σε Δημοκρατική Συμπαράταξη, αυτό σας απαλλάσσει από τις αμαρτίες του παρελθόντος, οι οποίες μέχρι και σήμερα βαραίνουν τη χώρα μας και τον λαό μας. Όπως και να 'χει, ως Χρυσή Αυγή ήμασταν αντίθετοι στο σχέδιο «ΚΑΛΛΙΚΡΑΤΗΣ», θεωρώντας ότι κατακερματίζει τις κοινότητες, διαλύει τον κοινωνικό ιστό στις επαρχίες και είναι άκρως δυσλειτουργικός σε σχέση με τους πολίτες. Το κίνημά μας ήταν ενάντια σε αυτό το αρχιτεκτονικό δημιούργημα και δικαιωθήκαμε για πολλοστή φορά και σε αυτό το θέμα, αφού όλοι οι δήμοι έχουν χρεοκοπήσει, όπως ακριβώς έχουν χρεοκοπήσει και τα κόμματα που είχαν φέρει αυτά τα νομοθετήματα. Το βασικό κύτταρο του πολιτειακού και διοικητικού μοντέλου το οποίο πρεσβεύει η Χρυσή Αυγή, σύμφωνα με το πατριωτικό κοινωνικό πνεύμα, είναι ο δήμος εντός του οποίου αναπτύσσεται η πολιτική, κοινωνική, οικονομική και πολιτιστική ζωή του λαού. Η Χρυσή Αυγή πιστεύει στην ανάγκη απόλυτης αποκέντρωσης των υπηρεσιών, λειτουργιών και λειτουργημάτων, ώστε κάθε δήμος να καταστεί αυτοδύναμο πολιτικό, κοινωνικό, οικονομικό, πολιτιστικό και διοικητικό όργανο, δημιουργικό μέλος της λαϊκής κοινότητας. Ο δήμος πρέπει να καταστεί ένα λειτουργικό και διοικητικό κύτταρο σε απόλυτη αντιστοιχία με την κεντρική διοίκηση. Έτσι, όλες οι υπηρεσίες θα βρίσκονται στη δικαιοδοσία και αρμοδιότητα του δήμου και θα ελέγχονται κυρίαρχα από την κεντρική εξουσία. Η αποκέντρωση οφείλει να είναι καθολική, περιλαμβάνοντας κάθε υπηρεσία, από την οικονομική έως τη δικαστική. Ένα ενδεικτικό παράδειγμα είναι αυτό του Δήμου Ρούβα στη Μεσσαρά. Οι κάτοικοι της περιοχής με συνεχείς επιστολές προς την Περιφέρεια Κρήτης ζητούν να επανιδρυθεί ο Δήμος Ρούβα, τονίζοντας ότι όσο λειτουργούσε επί «ΚΑΠΟΔΙΣΤΡΙΑ» δεν παρατηρήθηκαν ποτέ οικονομικά προβλήματα, ενώ η αναπτυξιακή του παρέμβαση ξεπερνούσε το μέγεθός του. Ο Δήμος Ρούβα, αν λειτουργούσε σήμερα, συνυπολογιζομένων των περικοπών που έχουν γίνει στους δήμους, θα είχε ετήσια έσοδα από τους κεντρικούς αυτοτελείς πόρους 510.000 ευρώ και από ανταποδοτικά 310.000 ευρώ, δηλαδή σύνολο 820.000 ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό θέλω, κυρία Πρόεδρε. Το 2010 τα έξοδά του ήταν συνολικά 45.000 ευρώ τον μήνα, δηλαδή 540.000 ευρώ ετησίως. Διέθετε Τεχνική Υπηρεσία, Οικονομική Υπηρεσία, Βιολογικό Καθαρισμό, Ανακύκλωση, δηλαδή όλες τις υπηρεσίες που υποτίθεται ότι θα του εξασφάλιζαν οι καλλικρατικοί δήμοι. Φυσικά, αυτό είναι μόνο ένα παράδειγμα. Κύριοι του ΣΥΡΙΖΑ, περιμένουμε από εσάς να κάνετε πράξη αυτά που δήλωνε στον Τύπο ο Πρόεδρός σας. Συγκεκριμένα, στις 12 Ιουνίου του 2013 αναφέρεται στην κατάργηση του «ΚΑΛΛΙΚΡΑΤΗ», με ταυτόχρονη αποκλιμάκωση των ΟΤΑ, έτσι ώστε να καλυφθεί το τεράστιο σημερινό έλλειμμα πρωτογενούς δημοκρατίας που υπάρχει στη χώρα μας. Αυτά λέγατε, κύριοι, το 2013, ως αντιπολίτευση. Κάντε τα πράξη. Πολύ φοβάμαι, όμως, ότι και αυτά ήταν σαν το μνημόνιο που θα σκίζατε και τα τόσα άλλα ψέματα με τα οποία φλομώσατε και εσείς τον ελληνικό λαό για να του αρπάξετε την ψήφο και τελικά δεν κάνατε τίποτα και ούτε πρόκειται να κάνετε κάτι. Ευχαριστώ.
Τον λόγο έχει τώρα από το ΚΚΕ ο Βουλευτής Ηρακλείου κ. Συντυχάκης για τρία λεπτά.
Ευχαριστώ, κυρία Πρόεδρε. Κυρίες και κύριοι, η Κυβέρνηση, η Νέα Δημοκρατία και το ΠΑΣΟΚ, καθώς και οι ηγεσίες των συλλογικών οργάνων της τοπικής διοίκησης, ΚΕΔΕ και ΕΝΠΕ, ανεβάζουν τελευταία τους τόνους της αντιπαράθεσης με αφορμή την επικείμενη αναθεώρηση του «ΚΑΛΛΙΚΡΑΤΗ», ενώ από κοινού συνδιαμόρφωσαν μέχρι πριν αποχωρήσει η ΚΕΔΕ από την επιτροπή του Υπουργείου Εσωτερικών, το πόρισμα το οποίο δόθηκε στη δημοσιότητα για τη λεγόμενη αναθεώρηση του «ΚΑΛΛΙΚΡΑΤΗ». Αυτή τη στρατηγική, όμως, μια στρατηγική που επί της ουσίας συνδέει στενά την τοπική διοίκηση με τους επιχειρηματικούς ομίλους προκειμένου να διευκολύνει την κερδοφορία τους, υπηρετεί ο τωρινός «ΚΑΛΛΙΚΡΑΤΗΣ», αλλά και ο αναθεωρημένος «ΚΑΛΛΙΚΡΑΤΗΣ» που θα έρθει στην πορεία, με βάση τουλάχιστον τα πορίσματα που βλέπουμε μέχρι σήμερα. Για λόγους καθαρά κομματικού τακτικισμού γίνεται προσπάθεια για μία ανούσια λαϊκίστικου τύπου διαφοροποίηση της Νέας Δημοκρατίας και του ΠΑΣΟΚ, της ΚΕΔΕ και της ΕΝΠΕ, σε δευτερεύοντα ζητήματα - γνωρίζουμε όλοι ότι η πλειοψηφία στην ΚΕΔΕ και στην ΕΝΠΕ είναι Νέα Δημοκρατία και ΠΑΣΟΚ. Γι' αυτό, άλλωστε, αποχώρησαν από την επιτροπή - αξιοποιώντας το χωροταξικό του ΚΑΛΛΙΚΡΑΤΗ, διάφορα αιτήματα για επανασύσταση πρώην καποδιστριακών δήμων που στηρίζονται από τοπικούς παράγοντες - πρώην δημάρχους - αλλά και επιχειρηματίες ή εκπροσώπους τους. Αυτή η τακτική, βέβαια, βολεύει και μια χαρά την Κυβέρνηση ΣΥΡΙΖΑ - ΑΝΕΛ, αφού έτσι συντηρούνται προσχηματικά οι διαχωριστικές γραμμές στο χωροταξικό, όπως και η διαφωνία σας σχετικά με την τοποθέτηση των Γενικών Γραμματέων στους δήμους από το Μητρώο Στελεχών της Δημόσιας Διοίκησης, το εκλογικό σύστημα, τις αρμοδιότητες του δημάρχου, τη διαμόρφωση των ψηφοδελτίων, την κατάργηση ή μη των τοπικών συμβουλίων, τα δημοψηφίσματα. Τι πιο βολικό, άλλωστε και για την Κυβέρνηση, όπως και για τη Νέα Δημοκρατία και το ΠΑΣΟΚ, οι διαμαρτυρίες να εστιάζονται στο αν θα επανιδρυθεί ή όχι ένας δήμος - όπως για παράδειγμα, στον Ρούβα ή στο Τυμπάκι - αξιοποιώντας τοπικιστικές διαφορές και δίνοντας τη λαβή ακόμα και στην εγκληματική και φασιστική Χρυσή Αυγή να τις αξιοποιεί αυτές και κυρίως καλλιεργώντας την ψευδαίσθηση στους δημότες ότι την περίοδο λειτουργίας των ξεχωριστών δήμων τα πράγματα ήταν καλύτερα για να κρύψουν μία βασική αλήθεια, ότι δηλαδή είτε με συνενωμένους, είτε με ξεχωριστούς δήμους, τα τιμολόγια του νερού, οι φόροι και τα τέλη σε όλα τα δημοτικά διαμερίσματα τουλάχιστον των εν λόγω δήμων εξισώνονται προς τα πάνω με βάση την αρχή της ανταποδοτικότητας, την περικοπή των πόρων και την υποχρέωση των ισοσκελισμένων προϋπολογισμών; Για το ΚΚΕ, το πραγματικό πρόβλημα με τον «ΚΑΛΛΙΚΡΑΤΗ» δεν βρίσκεται στην αλλαγή του χάρτη των δήμων, αλλά στη στρατηγική συναντίληψή σας για το κράτος, τους τοπικούς περιφερειακούς θεσμούς, που εν πολλοίς χαρακτηρίζει και την ουσία του πορίσματος της επιτροπής και προκρίνει τα αναγκαία θεσμικά εργαλεία που θα ανοίξουν τον δρόμο στα νέα πεδία κερδοφορίας και ανταγωνιστικότητας του κεφαλαίου. Τα στρατηγικά σημεία σύγκλισης που έχετε και που αυτά υπηρετεί και ο παλαιός και ο νέος «ΚΑΛΛΙΚΡΑΤΗΣ» είναι η αντικατάσταση του «Οικονομικού Παρατηρητηρίου» με την «Επιτροπή Ανασυγκρότησης ΟΤΑ» και τον «Λογαριασμό Οικονομικής Ενίσχυσης ΟΤΑ». Δηλαδή, αλλάζει ο Μανωλιός και βάζει τα ρούχα του αλλιώς! Δημιουργείτε έναν μηχανισμό που οδηγεί τον κάθε δήμο έγκαιρα και από νωρίς στον δρόμο συμμόρφωσης με βάση τα μέτρα της δημοσιονομικής προσαρμογής και, δεύτερον, τα αναπτυξιακά προγράμματα στους ΟΤΑ με απευθείας υπαγωγή τους στον αναπτυξιακό νόμο, υπηρετώντας στρατηγικούς σχεδιασμούς των επιχειρηματικών ομίλων και όχι τις λαϊκές ανάγκες. Τρίτον, υπάρχουν οι συμβάσεις παραχώρησης - εκμετάλλευσης από επιχειρηματικούς ομίλους μέχρι και ενενήντα εννέα χρόνια του συνόλου της δημοτικής ακίνητης περιουσίας με ασυλία επενδύσεων από φόρους, τέλη, δικαιώματα υπέρ του δημοσίου. Τέταρτον, γίνεται η επέκταση των ΚοινΣΕπ και των άλλων μορφών κοινωνικής οικονομίας για να συμβάλουν στην αύξηση της ανταγωνιστικότητας και ταυτόχρονα να δημιουργήσουν αυταπάτες σε ανέργους και εξαθλιωμένους ότι στην καπιταλιστική ζούγκλα υπάρχουν και σοσιαλιστικές νησίδες, ενώ δίνεται η ευκαιρία να ανθίσουν οι ΜΚΟ και τα διάφορα δίκτυα που ελέγχονται κατά βάση από στελέχη των δικών σας κομμάτων. Πέμπτον, μιλάμε για την αύξηση των ιδίων εσόδων με σταδιακή μεταφορά νέων φορολογικών βαρών στις πλάτες των λαϊκών νοικοκυριών και τη νομιμοποίηση τελών μέσω και της τοπικής διοίκησης, όπως για παράδειγμα ο ΕΝΦΙΑ, ο αυξημένος ΦΠΑ στα νησιά. Ήδη αυτά γίνονται, δρομολογούνται, όπως για παράδειγμα η βεβαίωση οφειλών στην εφορία και το μπλοκάρισμα των τραπεζικών λογαριασμών για τα ακίνητα εκτός σχεδίου πόλης στο Ηράκλειο. Έτσι, επαναοριοθετείται η έννοια της ανταπόδοσης και η επέκτασή της και σε άλλους τομείς, όπως το πράσινο, με το επιχείρημα ότι δεν επαρκούν τα ανταποδοτικά έσοδα. Δηλαδή, με λίγα λόγια αυτές οι αλλαγές φέρουν πιο κοντά δήμους και περιφέρειες σε πιο αποφασιστική σύμπραξη με το ιδιωτικό κεφάλαιο. Σ' αυτά συμφωνείτε, δεν υπάρχει διαφωνία. Κατά συνέπεια, κυρίες και κύριοι, ο «ΚΑΛΛΙΚΡΑΤΗΣ», παλαιός και νέος, αποτελεί τον οδικό χάρτη των αντιδραστικών αλλαγών στην κρατική και τοπική διοίκηση και συνδέεται με τις γενικότερες ανάγκες του κεφαλαίου και της καπιταλιστικής ανάπτυξης σε συνθήκες οικονομικής κρίσης και οξύτατου καπιταλιστικού ανταγωνισμού, αλλαγές που δεν έχουν καμμία σχέση με τις λαϊκές ανάγκες. Το ΚΚΕ, λοιπόν, απορρίπτει και τον παλιό και κάθε εκδοχή του αναθεωρημένου «ΚΑΛΛΙΚΡΑΤΗ». Η αντίληψη του ΚΚΕ για τις δομές διοίκησης και διεύθυνσης στο κεντρικό και τοπικό επίπεδο, έχει θεμέλιό της την κοινωνική ιδιοκτησία στα συγκεντρωμένα μέσα παραγωγής, τον κεντρικό σχεδιασμό της παραγωγής, με κίνητρο την ικανοποίηση των λαϊκών αναγκών. Πάνω σε αυτή τη βάση μπορεί μόνο να διαμορφώνεται ένα ενιαίο σύγχρονο και δωρεάν κρατικό σύστημα υγείας, πρόνοιας, παιδείας και συνολικά των κοινωνικών δομών, όπου πραγματικά θα υπάρχει ο εργατικός και λαϊκός έλεγχος, από τα κάτω προς τα πάνω, που θα διαρθρώνεται πρώτα από όλα σε επίπεδο παραγωγικής μονάδας και κοινωνικών υπηρεσιών.
Κύριε Συντυχάκη, ολοκληρώστε. Σπάσατε το ρεκόρ!
Ολοκληρώνω, κυρία Πρόεδρε. Με αυτή τη γραμμή το ΚΚΕ στέκεται απέναντι στις αντιδραστικές αλλαγές, οι οποίες εξυφαίνονται. Με τη θέση αυτή καλούμε τους εργαζόμενους, αλλά και τους εκλεγμένους στην τοπική περιφερειακή διοίκηση σε έναν αγώνα για τη διεκδίκηση των πραγματικών λαϊκών αναγκών, κόντρα σε Κυβέρνηση και τοπικές αρχές που στηρίζουν αυτές τις αντιδραστικές ανατροπές. Ευχαριστώ πολύ.
Το ζήτημα με τον χρόνο είναι τεράστιο πρόβλημα. Δεν μπορώ να καταλάβω πώς μπορεί να λυθεί. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο εκπαιδευτικοί συνοδοί από το Γενικό Λύκειο Διδυμοτείχου (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει από τους Ανεξάρτητους Έλληνες ο κ. Κατσίκης, Βουλευτής Νομού Αττικής. Κύριε Κατσίκη, αισιοδοξώ ότι εσείς θα τηρήσετε τον χρόνο σας.
Κυρία Πρόεδρε, για να κερδίσω χρόνο δεν ανέβηκα ούτε στο Βήμα και μιλάω από τη θέση μου. Συνεπώς, να είστε αισιόδοξη. Κύριε Υπουργέ, κυρίες και κύριοι συνάδελφοι, λένε πως αν κανείς περάσει από την τοπική αυτοδιοίκηση, δύσκολα ανακόπτεται από αυτή. Εγώ το λέω αυτό με απόλυτη ειλικρίνεια, γιατί προέρχομαι και έχω περάσει από εκεί. Η εμβάπτιση στα κοινά από τον Α΄ βαθμό διοίκησης και η αμεσότητα της επικοινωνίας με τον υπό την αρχαία του έννοια δήμο, σε καθιστά αιώνια ερωτευμένο μαζί της. Υπό αυτό το πρίσμα και την οπτική θα προσπαθήσω να προσεγγίσω το ζήτημα. Είναι γεγονός ότι έχει πολύπλευρα διαπιστωθεί πως τα κύματα συνένωσης που έχουν δεχθεί οι Οργανισμοί Τοπικής Αυτοδιοίκησης, «ΚΑΛΛΙΚΡΑΤΗΣ» και «ΚΑΠΟΔΙΣΤΡΙΑΣ», δεν κατήργησαν, αλλά διατήρησαν ως αποκεντρωμένους θεσμούς τους προϋφιστάμενους ΟΤΑ, με αποτέλεσμα σήμερα να λειτουργούν, ειδικά στη πρωτοβάθμια αυτοδιοίκηση, πολλαπλά και επάλληλα επίπεδα διοίκησης. Οι δημοτικές και τοπικές κοινότητες είναι ιδιαίτερα αποδυναμωμένες, αφού στερούνται αποφασιστικών αρμοδιοτήτων. Θα προσεγγίσω τις δυσλειτουργίες, αλλά και τις παθογένειες, αν θέλετε, για τις οποίες εμείς πιστεύουμε ότι επί τη βάσει αυτών πρέπει να γίνουν μεταρρυθμίσεις σε πέντε σημεία: Πρώτον, η πολλαπλότητα των θεσμών που έτσι δημιουργεί επικάλυψη αρμοδιοτήτων. Δεύτερον, η διαιώνιση τοπικιστικών διαιρέσεων, που έχει ως αποτέλεσμα τη μη καλλιέργεια ενιαίας συνείδησης για τους δημότες των νέων δήμων. Τρίτον, η αποδυνάμωση του ρόλου των αποκεντρωτικών δομών, οι οποίες σχεδιασμένες προ εικοσαετίας ξεπεράστηκαν από τις πραγματικές ανάγκες των πολιτών και από τις δυνατότητες εξέλιξης της ενδοδημοτικής αποκέντρωσης. Τέταρτον, ο περιορισμός της συμμετοχής των πολιτών και η υποκατάσταση της συμμετοχικής δημοκρατίας με την εκλογή οργάνων σε τόσο χαμηλό επίπεδο, όπως των δημοτικών και των κοινοτικών ενοτήτων. Πέμπτον, η αύξηση της γεωγραφικής απόστασης μεταξύ των επιπέδων εκπροσώπησης. Οι καταγεγραμμένες δυσχέρειες και σοβαρές δυσλειτουργίες που συνδέονται κυρίως με γεωγραφικά χαρακτηριστικά, όπως νησιωτικοί, ορεινοί και μειονεκτικοί δήμοι, καταδεικνύουν την αδήριτη ανάγκη μιας διαφορετικής δικαιοπολιτικής μεταχείρισης και οργάνωσης του πρωτοβάθμιου αυτοδιοικητικού επιπέδου διοίκησης των περιοχών. Η αναγκαιότητα της αναθεώρησης του θεσμικού πλαισίου λειτουργίας της τοπικής αυτοδιοίκησης που προκύπτει από τις προτάσεις της επιτροπής - η οποία συγκροτήθηκε με τις διατάξεις του ν.4368/2016 και προαναγγέλθηκε από τον ίδιο τον Πρωθυπουργό στην Κρήτη - θα ήταν σκόπιμο να συμπεριλάβει αν όχι το σύνολο, τουλάχιστον περιπτώσεις αναγκαίου χωροταξικού επανασχεδιασμού, προκειμένου να απομειωθούν δυσλειτουργίες και αναποτελεσματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Βέβαια, και εγώ είχα κληθεί και κατέθεσα, κύριε Υπουργέ, στη συσταθείσα μόλις πέρυσι υποεπιτροπή αρμόδια για θέματα του Υπουργείου Εσωτερικών και Διοικητικής Ανασυγκρότησης, της Διαρκούς Επιτροπής Δημόσιας Διοίκησης, Δημόσιας Τάξης κλπ., προτάσεις, μεταξύ των οποίων και την επανεξέταση του χωροταξικού σχεδιασμού των καλλικράτειων δήμων, τις οποίες και θα δώσω στα Πρακτικά. [[Στο σημείο αυτό ο Βουλευτής κ. Κωνσταντίνος Κατσίκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και βεβαίως, κύριε Υπουργέ, απαντήσατε - και ήσασταν ξεκάθαρος - στην ερώτηση του συναδέλφου κ. Κεγκέρογλου, ότι δεν βλέπετε στο ορατό μέλλον ένα τέτοιο θέμα να ανοίγει δηλαδή η συζήτηση του χωροταξικού σχεδιασμού. Και βεβαίως αυτό είναι κάτι που σεβόμεθα. Άλλωστε, αυτό δεν σημαίνει πως απαντήσατε ότι δεν θέλετε να το δείτε ποτέ. Κάποια στιγμή και όταν ο χρόνος ωριμάσει, πιστεύουμε να το δείτε. Και κλείνοντας λέω πως επειδή η οποιαδήποτε αλλαγή είναι επιτυχημένη μόνο αν είναι από όλους αποδεκτή, είναι βέβαιο πως οι πολίτες, οι φορείς και η διοίκηση θα κληθούν να αποφασίσουν από κοινού σε κοινές συνισταμένες προσέγγισης για το αυτοδιοικητικό τους μέλλον. Σας ευχαριστώ.
Ευχαριστούμε τον κ. Κατσίκη. Τον λόγο έχει για τρία λεπτά ο Βουλευτής Νομού Αττικής κ. Καβαδέλλας από την Ένωση Κεντρώων. Οι περισσότεροι σήμερα είναι από τον Νομό Αττικής.
Ευχαριστώ, κυρία Πρόεδρε. Είναι αλήθεια ότι ο νόμος «ΚΑΠΟΔΙΣΤΡΙΑ», «ΚΑΛΛΙΚΡΑΤΗ», κλπ., έφεραν πολλές και σημαντικές αλλαγές στη χώρα μας, βοηθώντάς τη να κάνει ένα βήμα περισσότερο ευρωπαϊκό προς την ενίσχυση βέβαια του θεσμού της τοπικής αυτοδιοίκησης. Όμως, χρειάζονται επειγόντως και κάποιες διορθώσεις, γιατί γίνονται κάποια λάθη. Αυτή η διαπίστωση αποτελεί και τη βάση της σημερινής μας συζήτησης με αφορμή την επίκαιρη επερώτηση του συναδέλφου κ. Κεγκέρογλου. Η αρχική, λοιπόν, πρόθεση του νομοθέτη ήταν να σφραγιστεί ο θεσμός της τοπικής αυτοδιοίκησης. Κατά την εφαρμογή όμως και στην πορεία, στην πράξη δημιουργήθηκαν πολλά και διαφορετικά προβλήματα. Η ευθύνη αυτών των προβλημάτων ανήκει στην Κυβέρνηση. Ένα πρώτο συμπέρασμα είναι πως η Κυβέρνηση δεν έχει δώσει την απαραίτητη προσοχή και δεν έχει επιδείξει την απαραίτητη ευαισθησία. Αυτό προκύπτει από την απλή ανάγνωση των αυστηρών και επικριτικών σχολίων των αυτοδιοικητικών φορέων, σχετικά με τα συμπεράσματα της έκθεσης της επιτροπής του αρμοδίου Υπουργείου Εσωτερικών. Ίσως ακριβώς γι' αυτόν τον λόγο την Παρασκευή που μας πέρασε το διοικητικό συμβούλιο της Ένωσης Περιφερειαρχών αποφάσισε τη συγκρότηση ειδικής επιτροπής αποτελούμενης από τον κ. Αγοραστό, Πρόεδρο της Ένωσης Περιφερειών και Περιφερειάρχη Θεσσαλίας, τον κ. Μπακογιάννη, Περιφερειάρχη Στερεάς Ελλάδας, τον κ. Κατσιφάρα, Περιφερειάρχη Δυτικής Ελλάδας τον κ. Τατούλη, Περιφερειάρχη Πελοποννήσου και την κ. Δούρου, Περιφερειάρχη Αττικής. Πιστεύουμε πως τον πρώτο λόγο στην εν εξελίξει διαδικασία για τη νομοθέτηση βελτιώσεων στον καλλικρατικό νόμο πρέπει να τον έχουν οι φορείς της τοπικής αυτοδιοίκησης. Γι' αυτόν τον λόγο εμείς ως Ένωση Κεντρώων θα περιμένουμε τα τελικά συμπεράσματα της επιτροπής και ελπίζουμε πως αυτά θα βαίνουν προς τη σωστή κατεύθυνση. Επιθυμούμε να υπάρξει ορθή και αποδοτική συνεργασία των δύο βαθμών τοπικής αυτοδιοίκησης και είμαστε πρόθυμοι να υπερασπιστούμε και να στηρίξουμε με την ψήφο μας τα σωστά βήματα και τις θετικές αλλαγές. Σε αυτό το πλαίσιο στηρίζουμε την πρόταση για άμεση σύγκληση κοινού συνεδρίου ΚΕΔΕ και ΕΝΠΕ με αποκλειστικό σκοπό τον εξαντλητικό διάλογο προς την ανάληψη νομοθετικών πρωτοβουλιών. Κρίνω σκόπιμο να αναφερθώ από αυτό το Βήμα στις κόκκινες γραμμές που έθεσε η ΚΕΔΕ χθες στη Θεσσαλονίκη, οι οποίες εκφράζουν και τις δικές μας ανησυχίες στην Ένωση Κεντρώων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Υπάρχει βέβαια και μια εξαίρεση. Υπάρχει η εξαίρεση της απλής αναλογικής στις αυτοδιοικητικές εκλογές και σε αυτό δεν μπορούμε να συμφωνήσουμε, δηλαδή στην ενισχυμένη ψήφο, διότι τίθεται ένα θέμα δημοκρατίας και ένα θέμα λογικής, γιατί η ψήφος η δική μου που ανήκω σε ένα μικρό κόμμα μετράει 0,8% και η ψήφος που ανήκει σε ένα μεγάλο κόμμα μετράει 1,2%. Αυτό είναι ευθεία ύβρις στον πολίτη, είναι ευθεία ύβρις προς τη δημοκρατία. Δεν πρέπει η δημοκρατία να βολεύεται. Η δημοκρατία πρέπει να είναι καθαρή, πεντακάθαρη. Με εξαίρεση, λοιπόν, αυτό το σημείο οι υπόλοιπες προτάσεις των αυτοδιοικητικών φορέων μάς βρίσκουν σύμφωνους. Ο χρόνος μου έχει τελειώσει. Θέλω να σεβαστώ όσο μπορώ τον περιορισμό μου. Ευχαριστώ πολύ.
Ευχαριστούμε κι εμείς. Ο τελευταίος κοινοβουλευτικός εκπρόσωπος είναι από το Ποτάμι, ο κ. Γεώργιος Μαυρωτάς, και αυτός από τον Νομό Αττικής. Ορίστε, κύριε Μαυρωτά, έχετε τον λόγο για τρία λεπτά.
Ευχαριστώ, κυρία Πρόεδρε. Είμαι αποφασισμένος να κάνω την έκπληξη και να είμαι μέσα στον χρόνο μου, οπότε μπαίνω κατευθείαν στο θέμα. Τα προβλήματα της αυτοδιοίκησης (οικονομικά, διοικητικά και κοινωνικά) οφείλονται σε παθογένειες και ανεπάρκειες θεσμικές, απόρροια πολιτικής βούλησης και όχι στον γεωγραφικό συνδυασμό της. Ακόμα και σε υπαρκτές αστοχίες γεωγραφικών κατανομών, η αποσπασματική αντιμετώπιση κάποιων από αυτές θα σήμαινε συνολικά «το ξήλωμα του πουλόβερ». Είναι, λοιπόν, ανορθολογικό και προβληματικό να συζητείται η δημιουργία νέων δήμων ad hoc επιλεκτικά και αποσπασματικά. Η συζήτηση αυτή θα πρέπει να γίνεται περισσότερο για τα κριτήρια και όχι για τις ειδικές περιπτώσεις, να αξιολογήσουμε τι πήγε και τι δεν πήγε καλά και να επέμβουμε συνολικά, να χρησιμοποιήσουμε την εμπειρία, θετική και αρνητική, της μέχρι σήμερα λειτουργίας των δήμων μετά τον «ΚΑΛΛΙΚΡΑΤΗ» για τη συναγωγή συμπερασμάτων, που θα οδηγήσουν σε ολοκληρωμένες παρεμβάσεις και εξορθολογισμό της λειτουργίας της αυτοδιοίκησης. Έτσι, θα αντιμετωπιστούν τα υπαρκτά προβλήματα. Κάποιες σημειακές διορθώσεις της σημερινής γεωγραφίας της πρωτοβάθμιας αυτοδιοίκησης μπορούν να γίνουν μετά από έναν ολοκληρωμένο, συνολικό σχεδιασμό. Βασικό, λοιπόν, στοιχείο ορθολογικού, γεωγραφικού σχεδιασμού είναι ο καθορισμός αναπτυξιακά ενιαίων περιοχών. Κάθε μεμονωμένη συζήτηση σήμερα είναι περισσότερο για να ικανοποιήσει μικροτοπικισμούς, αλλά δεν οδηγεί σε βιώσιμες λύσεις. Όχι, λοιπόν, σε μικροδιαχείριση, αλλά σε μια συνολικά βέλτιστη αντιμετώπιση, με ενιαίους κανόνες, με ενιαία κριτήρια και όχι με ad hoc αντιμετώπιση των περιπτώσεων και κυρίως, όχι σε δημαγωγικές κάλπικες δεσμεύσεις και υποσχέσεις τοπικιστικού χαρακτήρα. Ευχαριστώ πολύ.
Κύριε Μαυρωτά, σας ευχαριστούμε πολύ. Είστε πράγματι η έκπληξη. Περνάμε τώρα, στις δευτερολογίες. Ορίστε, κύριε Κεγκέρογλου, έχετε τον λόγο για πέντε λεπτά. Θα μιλήσετε από τη θέση σας;
Ναι. Ευχαριστώ, κυρία Πρόεδρε. Κύριε Υπουργέ, επειδή αναρωτηθήκατε για το θέμα του εκλογικού συστήματος, αυτό το οποίο είπα αφορά βεβαίως και το χωροταξικό, αλλά το χωροταξικό με τη λογική που θέσατε και αποδεχθήκατε και εσείς σε αντίθεση με αυτά που έγιναν στην Κρήτη. Και δεν μπορώ, βεβαίως, να κάνω μαθήματα στους συναδέλφους να διαβαστεί ξανά η τοποθέτηση του Πρωθυπουργού, για τον οποίο κάναμε την επερώτηση και τον οποίο εγκαλούμε ότι ενώ δεν συζήτησε τα μεγάλα θέματα της αυτοδιοίκησης, μίλησε για το θέμα του χωροταξικού. Αφήνουμε, λοιπόν, το χωροταξικό και πάμε στο εκλογικό, στο οποίο αναφερθήκατε, στο αναλογικό. Ούτε και σε αυτό πρέπει να επικεντρωθεί αποκλειστικά ο όλος διάλογος. Πρέπει βεβαίως να συμπεριληφθεί, γιατί πρέπει να δούμε και την αναλογικότητα του συστήματος, αλλά να μην υποστηρίζουμε ότι ο δήμαρχος του 51% θα πρέπει να είναι μειοψηφία, γιατί αυτό θα είναι η άλλη μορφή της μη δημοκρατικής λειτουργίας. Βεβαίως, τα υπερβολικά μπόνους κλπ. έχουν και αυτά τον ρόλο τους σε ορισμένες εποχές και θα πρέπει να τα δούμε. Άλλωστε και για το εκλογικό σύστημα του κεντρικού συστήματος, για το οποίο μας έχετε κατηγορήσει ότι δεν ψηφίσαμε την απλή αναλογική, εμείς έχουμε δικιά μας πρόταση με μικρότερα μπόνους και εφόσον αυτά συμβάλλουν και βοηθούν στο να συγκροτούνται κυβερνήσεις. Όχι μπόνους για τα μπόνους και μάλιστα υπερβολικά, για να είμαστε ξεκάθαροι. Έρχομαι, όμως, στην ουσία της συζήτησης, η οποία πραγματικά πρέπει να αφορά ποιος είναι ο σύγχρονος ρόλος της αυτοδιοίκησης, μάλιστα με δεδομένη την κατάσταση της χώρας αλλά και την προοπτική της. Δεν θα αναφερθώ τώρα, γιατί με όσους δεν έχουν ιστορική μνήμη να συγκρίνουν τις εξίμισι χιλιάδες κοινότητες, χωρίς αρμοδιότητες τους πενήντα δύο διορισμένους νομάρχες και το ρόλο τους με τους τριακόσιους είκοσι πέντε σύγχρονους δήμους με τα προβλήματά τους και βεβαίως, τις δεκατρείς αιρετές περιφέρειες με τον σημαντικό τους ρόλο σήμερα, δεν μπορούμε να προχωρήσουμε τη συζήτηση μαζί τους. Όμως, η ευρύτατη κοινωνία μπορεί να συζητήσει, γιατί πραγματικά χρειάζεται μια συνεχής προσπάθεια, συνεχής μεταρρύθμιση - χαίρομαι που το αποδεχτήκατε - , διότι αυτή είναι η εξέλιξη των πραγμάτων και βεβαίως, με τις εξελίξεις που υπάρχουν στο οικονομικό και κοινωνικό πεδίο στην Ευρώπη τον κόσμο και τη χώρα μας. Εδώ γίνεται συζήτηση για μια διαφορετική Ευρώπη του αύριο και δεν θα συζητήσουμε για την εξέλιξη της αυτοδιοίκησης και τις ανάγκες που υπάρχουν; Για αυτό θέσαμε και τις προτάσεις και θεωρούμε βασικότατο τον ρόλο της αυτοδιοίκησης στην αναστροφή του παραγωγικού μοντέλου. Η Ελλάδα των περιφερειών είναι αυτή η οποία θα ανατρέψει την κατάσταση της κρίσης και θα μας οδηγήσει στην υπέρβαση και στην Ελλάδα της ανάπτυξης και της απασχόλησης. Και με βάση αυτά καταθέτουμε τις προτάσεις μας. Και με βάση αυτά μιλούμε, αξιολογώντας και το τι έχει γίνει μέχρι τώρα. Και πρώτα απ' όλα να πούμε ότι η αυτοδιοίκηση απέδειξε ότι στον κοινωνικό τομέα τα καταφέρνει πολύ καλύτερα από το κεντρικό κράτος. Προγράμματα όπως το Βοήθεια στο Σπίτι, προγράμματα όπως αυτά που αποκεντρώσαμε από το Ευρωπαϊκό Κοινωνικό Ταμείο, έστω στο 20%, προγράμματα όπως αυτά που υλοποιούνται μέσα από τις δομές των ΚΔΑΠ, των ΚΗΦΙ κλπ., αποδεικνύουν ότι πρέπει να κάνουμε την τομή και το σύνολο της προνοιακής κοινωνικής πολιτικής να περάσει στους δήμους μαζί με τις δομές, ανοικτές και κλειστές δομές για το ΠΕΔΥ, για τους ηλικιωμένους, για τα άτομα με αναπηρία. Να δούμε το ίδιο πράγμα σε σχέση με την υγεία. Η πρωτοβάθμια φροντίδα υγείας πρέπει να περάσει στους δήμους. Αυτό το οποίο μας έφερε προχθές το Υπουργείο Υγείας για να ψηφίσει η Βουλή, τα ΤΟΜΥ, Τοπικές Μονάδες, λέει, Υγείας, διευθύνονται από το Υπουργείο και στο μόνο που ζητάει να συμβάλουν οι δήμοι ξέρετε ποιο είναι; Τους ζητάει στέγη, τίποτα άλλο, να δώσουν δωρεάν στέγη. Τρίτος τομέας που πραγματικά πρέπει να αξιοποιήσουμε την εμπειρία των Βορειοευρωπαίων και να δούμε τον ενισχυμένο ρόλο της πρωτοβάθμιας αυτοδιοίκησης στην εκπαίδευση, στη δημοτική, στην υποχρεωτική εκπαίδευση με την τοπική ιστορία, με τη συμβολή της. Να δούμε, κύριε Υπουργέ, ότι το πείραμα που κάναμε με το Πρόγραμμα Αγροτικής Ανάπτυξης που αποκεντρώθηκε σε ένα ποσοστό στις περιφέρειες, είναι θετικό, γιατί δεν έχει καμμία σχέση με τις γραφειοκρατίες του κέντρου και πρέπει επιτέλους να το προχωρήσουμε και όχι μόνο να έχουμε ΠΕΠ, που υλοποιούν κεντρικές επιλογές μέσω της χρηματοδότησης που αποκεντρώνεται, αλλά να δούμε και κυρίαρχο ρόλο στον σχεδιασμό ακόμα και του τμήματος που αφορά την κεντρική χρηματοδότηση, το Πρόγραμμα Δημοσίων Επενδύσεων, αλλά που αφορά τη συγκεκριμένη περιφέρεια. Ιδιαίτερα σε περιφέρειες που είναι αυτοτελείς ως προς τα γεωγραφικά όρια, αυτό είναι κάτι που πραγματικά μπορεί να προχωρήσει άμεσα, γιατί δεν συνδέεται με άλλες περιφέρειες. Όσον αφορά τα Προγράμματα Κατάρτισης και Απασχόλησης, ο ΟΑΕΔ, ο θεσμός που βοήθησε χρόνια τώρα με τον τρόπο του, με τα προβλήματά του κλπ., πρέπει να αλλάξει ρόλο και να συνεργαστεί με την περιφερειακή, με την τοπική αυτοδιοίκηση. Μπορούν τα τοπικά προγράμματα απασχόλησης, βεβαίως σε συνεργασία με τον κεντρικό σχεδιασμό και τον ΟΑΕΔ, να προχωρήσουν αποτελεσματικότερα. Εμείς, το Πρόγραμμα Εγγυημένο Εισόδημα, όπως το είχαμε εκπονήσει, το τοπικό πρόγραμμα επανένταξης των ανθρώπων που εντάσσονται στο πρόγραμμα για την εργασία, το αναθέταμε στον δήμο. Γιατί; Γιατί ο δήμος στην τοπική κοινωνία μπορεί να παίξει έναν τέτοιο ουσιαστικό ρόλο. Να προχωρήσω και να πω ότι πραγματικά η αυτοδιοίκηση έχει αποδείξει ότι μπορεί να πάρει πρωτοβουλίες ακόμα και σε θέματα νέων τεχνολογιών, έτσι ώστε να καλύψουμε το ψηφιακό χάσμα, να δούμε τις έξυπνες πόλεις, οι οποίες μπορούν να μας πάνε ένα άλμα μπροστά και έτσι να συνάδει η δική μας προοπτική με αυτήν του σύγχρονου κόσμου. Τέλος, θα ήθελα να αναφερθώ στην τοπική κοινότητα, το «κύτταρο» πραγματικά της ελληνικής κοινωνίας. Αξιολογώντας τη μέχρι τώρα πορεία των πραγμάτων, χρειάζεται ενίσχυση των τοπικών κοινοτήτων και των δραστηριοτήτων τους. Παραδείγματος χάριν στα θέματα καθημερινότητας, μπορούν ευέλικτα, χωρίς επιπλέον κόστος, αν τους εκχωρηθεί συγκεκριμένο ποσό εκ των προτέρων, με ένταλμα προπληρωμής και απολογιστικά να έλθουν στο τέλος της χρονιάς, να διαχειριστούν τα μικροπροβλήματα που υπάρχουν. Και με μια τομή, το να μπορούν χωρίς πολλές διαδικασίες μέσω εργοσήμου, κύριε Υπουργέ, να προσλάβουν άνθρωπο που θα μπορέσει σε δύο ώρες, για μια ημέρα, να διορθώσει κάποιο συγκεκριμένο τοπικό πρόβλημα που θα υπάρχει. Είναι μια συζήτηση την οποία είχαμε κάνει όταν ήμουν στο Υπουργείο Εργασίας και ο κ. Γρηγοράκος στο Υπουργείο Εσωτερικών. Υπήρχαν αντιρρήσεις από άλλους και δεν προχώρησε. Νομίζω, όμως, ότι τώρα είναι ώριμο. Γιατί δεν μπορεί να περιμένει τη σύγκληση του δημοτικού συμβουλίου ή την απόφαση του δημάρχου μια βλάβη που μπορεί να φτιαχτεί μέσα σε τρεις ώρες από έναν άνθρωπο που θα πληρωθεί μέσω τραπέζης μέσω του εργοσήμου. Κλείνω, λοιπόν, λέγοντας ότι εμείς είμαστε εδώ, με τις προτάσεις μας, τις απόψεις μας, την ιστορία μας, τη θετική ή την αρνητική, με όλο αυτό το οποίο πραγματικά έχει δημιουργήσει θετικό έργο στον τόπο μας. Γιατί όλοι λένε και αποδέχονται ότι αν δεν υπήρχε αυτή η Αυτοδιοίκηση σε αυτήν την περίοδο της κρίσης, δυστυχώς τα πράγματα για τους αδύναμους ανθρώπους θα ήταν πολύ δυσκολότερα. Αυτό θέλουμε να αξιοποιήσουμε, να δούμε πώς μέσα από τα νέα δεδομένα μπορούμε να την πάμε μπροστά. Γι' αυτό ζητούμε θεσμοθετημένο, κανονικοποιημένο διάλογο, αφού κατατεθούν οι απόψεις της Κυβέρνησης, προκειμένου να έχει και αποτέλεσμα. Χρειάζεται ευρύτερη συναίνεση για τις αλλαγές στην Αυτοδιοίκηση. Δεν μπορεί να ψηφιστεί ένας νόμος - η Κυβέρνηση έχει εκατόν πενήντα τρεις στο Κοινοβούλιο, δεν το αμφισβητεί κανείς - και μετά από κάμποσο καιρό και πριν τις εκλογές το 2019, να έλθει μια άλλη κυβέρνηση και να τα αλλάξει πάλι. Χρειάζεται επομένως, ένα πλαίσιο ευρύτερης αποδοχής επί της ουσίας, το οποίο δεν είναι μόνο πολιτικής αποδοχής, αλλά και κοινωνικής και θεσμικής. Γι' αυτό σας καλούμε μέσα από θεσμοθετημένο διάλογο να προχωρήσετε. Ευχαριστώ.
Κύριε Υπουργέ, θέλετε να ακούσετε και τον κ. Γρηγοράκο προτού πάρετε τον λόγο;
Ναι, κυρία Πρόεδρε.
Κύριε Γρηγοράκο, θέλετε να προηγηθείτε;
Καμμία αντίρρηση.
Έχετε τον λόγο για τρία λεπτά.
Για να αποφύγουμε την τριτολογία!
Αυτό σκέφτηκα! Ορίστε, κύριε Γρηγοράκο, έχετε τον λόγο.
Ευχαριστώ, κυρία Πρόεδρε. Κύριε Υπουργέ, αποδεδειγμένα, λοιπόν, εμείς έχουμε προτάσεις. Και έχουμε προτάσεις τις οποίες καταθέτουμε, κυρία Πρόεδρε, στη Βουλή και ο κ. Κεγκέρογλου και εγώ και δεν «στρίβουμε διά του αρραβώνος», κάθε φορά που είμαστε στα δύσκολα, με το να φέρνουμε στο προσκήνιο του ελληνικού Κοινοβουλίου τα σκάνδαλα και τις εξεταστικές επιτροπές. Θα περιμένω, λοιπόν, να ακούσω κι εγώ τις προτάσεις. Εγώ θα τις κάνω τώρα. Να δω τι προτάσεις έχει ο κύριος Υπουργός, διότι μας ρώτησε για προτάσεις. Αν και ο ίδιος έπρεπε να κάνει τις προτάσεις κι εμείς να αντιπαρατεθούμε. Εμείς πιστεύουμε στην αναβάθμιση του θεσμού της αυτοδιοίκησης, της περιφερειακής και της τοπικής. Σας το είπα με συγκεκριμένα παραδείγματα. Δεν θα αναφερθώ στη συνάδελφο, γιατί προηγουμένως η συνάδελφος του ΣΥΡΙΖΑ έκανε μια κριτική για το ΠΑΣΟΚ, για όλα αυτά που έγιναν τα προηγούμενα χρόνια, για «ΚΑΠΟΔΙΣΤΡΙΑ», για «ΚΑΛΛΙΚΡΑΤΗ». Ας φύγουμε από όλα αυτά και τα χωροταξικά. Εγώ πιστεύω ότι η περιφέρεια είναι ο συνδετικός κρίκος. Έχουμε κάνει μεγάλα άλματα. Θα πρέπει λοιπόν να αποκεντρώσουμε πολύ περισσότερο το κράτος στην περιφέρεια. Γιατί η περιφέρεια μπορεί να είναι το πραγματικό αντίβαρο απέναντι σε ένα υπερτροφικό, στρεβλό, αναποτελεσματικό κράτος που μας έφερε σήμερα εδώ. Όμως κι αυτήν την περιφέρεια, που σήμερα την έχουμε και πιστεύουμε ότι είναι η ατμομηχανή όλων των παραγωγικών και οικονομικών δραστηριοτήτων, πρέπει να τη δούμε πάλι από την αρχή, διότι το μοντέλο το σημερινό με την τεχνολογία, με την επιστήμη, με την πάρα πολύ γρήγορη εξάπλωση της πληροφορίας πιθανόν να έχει ξεπεραστεί. Έτσι, λοιπόν, πιστεύουμε ότι μπορούμε όλοι μαζί να βρούμε ένα καινούργιο μοντέλο. Εμείς υποστηρίζουμε, κύριε Υπουργέ, ότι πρέπει να εκσυγχρονίσουμε, να μεταρρυθμίσουμε και να αποκεντρώσουμε την υπάρχουσα κεντρική διοίκηση. Πρέπει να γίνει αυτό οπωσδήποτε, αν θέλουμε να πάμε μπροστά. Εμείς πιστεύουμε ότι αυτό το ανίκανο, υπερτροφικό και σπάταλο κράτος - κάνουμε την αυτοκριτική μας, γιατί συμβάλαμε κι εμείς σ' αυτό - οδήγησε τη χώρα στην κρίση. Από τη στιγμή, λοιπόν, που το έχουμε εξακριβώσει αυτό και μ' όλα αυτά που έχει υποστεί ο τόπος - αναλαμβάνουμε τις ευθύνες μας - πιστεύω ότι πρέπει να ανατοποθετηθούμε και να αναθεωρήσουμε τις προγενέστερες επιλογές μας προς το καλύτερο και μπορούμε να το κάνουμε. Δεν σας κρύβω ότι ως ΠΑΣΟΚ εμείς έχουμε κάνει την αυτοκριτική μας και συνέχεια θα την κάνουμε και σήμερα εδώ πάλι αυτοκριτική κάνουμε. Εμείς δεν είμαστε οι θιασώτες του κρατισμού. Κάποια στιγμή είπαμε «ας μπει και ο ιδιωτικός τομέας στο πλαίσιο της σύμπραξης του κράτους με τον ιδιωτικό τομέα», όμως κι εμείς αντιταχθήκαμε σε επιλογές τις οποίες ο κύριος Υπουργός και μια ομάδα από τον ΣΥΡΙΖΑ συνεχίζουν ακόμη να αντιπαλεύουν. Εμείς πήγαμε και είπαμε τότε «όχι στον ΟΛΠ», όμως αλλάξαμε μετά, γιατί ξέρουμε ότι κάναμε κακό στον τόπο. Έτσι, λοιπόν, πιστεύουμε ότι με την εμπειρία που έχουμε συλλέξει, κυρία Πρόεδρε, μπορούμε να γίνουμε πιο τολμηροί όλοι μας και μπορούμε να κάνουμε πολλά πράγματα που θα ενδυναμώσουν τον θεσμό της τοπικής αυτοδιοίκησης. Έτσι, λοιπόν, πρέπει να βρούμε μια θεσμική συμμετρία μεταξύ της κρατικής διοίκησης και της πρωτοφανούς υστέρησης που είδαμε στους δήμους τα τελευταία χρόνια. Θα πρέπει να μεταφέρουμε αρμοδιότητες, αλλά αυτές τις αρμοδιότητες, όπως είπα και στην πρωτολογία μου, δεν πρέπει να τις μεταφέρουμε αλόγιστα, γιατί αν κάνουμε κάτι τέτοιο, ελλοχεύει ο κίνδυνος η αυτοδιοίκηση όχι μόνο να γίνει καρικατούρα των υπαρχόντων κρατικών δομών όπου το κράτος σήμερα δεν δουλεύει, αλλά και να τις ξεπεράσει. Φανταστείτε - και εδώ είναι το καίριο θέμα, γι' αυτό σας λέω ότι εμείς κάνουμε προτάσεις - τι θα γινόταν αυτή τη συγκεκριμένη περίοδο με την κρίση αν είχαμε παραχωρήσει τη χρήση γης στους δήμους. Θέλω να τελειώσω την ομιλία μου λέγοντάς σας το εξής: Στα νέα προβλήματα που αντιμετωπίζει η χώρα, εσείς είχατε πει ότι θα καταργήσετε τον ΕΝΦΙΑ. Εμείς λέμε ότι μια σοσιαλδημοκρατική πρόταση που ενσαρκώνει ένα ισχυρό και ανθεκτικό κοινωνικό μοντέλο στους δήμους είναι η επανεξέταση της φορολογίας της ακίνητης περιουσίας να μεταφερθεί στην αυτοδιοίκηση. Υπάρχουν, λοιπόν, σημαντικές δυνατότητες κι εμείς κάναμε συγκεκριμένες προτάσεις και θα κάνουμε και άλλες για την εξεύρεση πόρων της τοπικής αυτοδιοίκησης, αρκεί να μη θέλουμε να υποκαταστήσουμε το κράτος, γιατί αν θέλουμε να υποκαταστήσουμε το κράτος πάλι από την αρχή, πάλι αρνητικές πλευρές θα δούμε και πάλι σκιερές πλευρές του συστήματος θα βρούμε. Κυρία Πρόεδρε, κυρίες και κύριοι συνάδελφοι, εγώ πιστεύω ότι η έξοδος από την κρίση δεν θα έλθει με την εμμονή μας να ακολουθούμε τα μνημόνια για να κάνουμε μια δημοσιονομική εξυγίανση. Ειδικά γι' αυτόν τον τομέα που είναι μπροστάρης στις μεταρρυθμίσεις και με τον οποίο μπορεί να προχωρήσει η ελληνική κοινωνία, γιατί οι δήμοι και οι κοινότητες είναι το «κύτταρο» της ελληνικής κοινωνίας, απαιτούνται βαθιές διαρθρωτικές αλλαγές και μεταρρυθμίσεις και στη διοίκηση και στην αυτοδιοίκηση, διαφορετικά αν συνεχίσουμε να σκεφτόμαστε όλοι έτσι, ανακυκλώνουμε τα αδιέξοδά μας και η χώρα θα συνεχίσει να ακολουθεί τον πεπατημένο δρόμο προς την καταστροφή. Χρειάζεται, λοιπόν, θάρρος, χρειάζονται ιδέες και πάνω απ' όλα χρειάζεται ένας ανατρεπτικός πολιτικός λόγος που μέσα του θα έχει το «κύτταρο» της μεταρρύθμισης.
Κύριε Υπουργέ, έχετε τον λόγο για πέντε λεπτά για τη δευτερολογία σας.
Ευχαριστώ, κυρία Πρόεδρε. Νομίζω ότι υπήρξαν γόνιμες προτάσεις, αλλά υπήρξαν και αποτυχημένες προσπάθειες ερμηνείας της τοποθέτησής μου ή της τοποθέτησης της κ. Θελερίτη. Υπάρχει μια μεγάλη αλήθεια: Όσον αφορά τον «ΚΑΛΛΙΚΡΑΤΗ» έτσι όπως αποτυπώθηκε στο σύνολο, στη γεωγραφία του, στους τριακόσιους είκοσι πέντε δήμους της χώρας, νομίζω ότι θα ήταν διαφορετικό το αποτέλεσμα εάν δεν είχε γίνει με γνώμονα να εξυπηρετήσει συγκεκριμένες δημοσιονομικές προτεραιότητες και πολιτικές. Ήταν η αρχή της εισόδου της χώρας στην περίοδο της λιτότητας. Και αυτό το κριτήριο φάνηκε τελικά ότι ήταν αποφασιστικής σημασίας και ως προς τον αριθμό των δήμων αλλά σε κάποιες περιπτώσεις και στα όρια του κράτους, πέρα από τις πολιτικές σκοπιμότητες που υπήρξαν σε ορισμένες περιπτώσεις. Βεβαίως, στο ορατό μέλλον και επειδή βρισκόμαστε στη χορεία των πολιτικών λιτότητας - δεν αμφισβητείται αυτό - δεν μπορούμε να ανοίγουμε το θέμα της χωροταξίας. Ακούστηκε - και ευτυχώς δεν μονοπώλησαν τη συζήτηση τέτοιου είδους προσεγγίσεις - για προσπάθεια χειραγώγησης της τοπικής αυτοδιοίκησης εκ μέρους της Κυβέρνησης. Θα σας θυμίσω ένα από τα πρώτα μέτρα αυτής της Κυβέρνησης που είναι ακριβώς στην αντίθετη κατεύθυνση, αυτό που έκανε με τους αποκεντρωμένους γραμματείς. Εμείς είμαστε αυτοί που δεν αξιοποιήσαμε τη δυνατότητα να έχουμε κομματικά τοποθετημένα πρόσωπα στη θέση των αποκεντρωμένων γραμματέων. Βάλαμε τους συντονιστές μέσα από το μητρώο και την επετηρίδα των υπαλλήλων στις αντίστοιχες διοικήσεις. Αυτό, λοιπόν, επιβεβαιώνει την προσπάθεια να ελέγξουμε και να αλώσουμε το κράτος ή την αυτοδιοίκηση; Νομίζω ότι δείχνει το αντίθετο. Θεωρώ πως ακούστηκαν προτάσεις, που πράγματι πρέπει να αποτελέσουν αντικείμενο ενδελεχούς συζήτησης. Για παράδειγμα, να δούμε κάτι συγκεκριμένο: ακούστηκε η πρόταση να γίνει η μεταφορά του φόρου των ακινήτων στην τοπική αυτοδιοίκηση. Αρκεί αυτό από μόνο του; Τι θα σημαίνει εάν υπάρξει μια απλή, μια μηχανιστική μεταφορά; Σημαίνει, λοιπόν, ότι ο Δήμος της Αθήνας, της Θεσσαλονίκης, του Ηρακλείου της Κρήτης, της Πάτρας θα έχουν πάρει πολύ μεγάλα έσοδα, ενώ η περιφέρεια θα είναι καταδικασμένη να στερείται πόρων. Άρα, υπάρχει η ανάγκη πέρα ίσως από τη μεταφορά αυτού του φόρου στην αυτοδιοίκηση να υπάρχει και η λογική της αναδιανομής. Αλλιώς χαθήκαμε. Γιατί είμαστε αντιμέτωποι με ένα υδροκεφαλικό κράτος, είμαστε αντιμέτωποι με ένα υπερσυγκεντρωτικό κράτος. Αυτά ιστορικά έχουν διαμορφώσει…
Στην αυτοδιοίκηση, που σημαίνει και περιφέρεια.
Βεβαίως και περιφέρεια. Για φανταστείτε την Περιφέρεια της Αττικής τι θα εισπράττει. Θα πολλαπλασιαστούν οι ΚΑΠ που εισπράττει. Και τι μπορεί να σημαίνει σήμερα για τους περιφερειακούς δήμους; Τι μπορεί να σημαίνει σήμερα για τους μειονεκτικούς ορεινούς δήμους ή για τα νησιά; Και επ' αφορμή αυτού μου δίνετε τη δυνατότητα αυτή τη στιγμή να σας υπενθυμίσω την πρόσφατη απόφαση, που πήραμε για την έκτακτη ενίσχυση με 20 εκατομμύρια ευρώ των ογδόντα πέντε περίπου ορεινών και νησιωτικών δήμων, που ήταν μια ανάσα στις δεδομένες συνθήκες. Και όχι μόνο αυτό, αλλά αφορά και στη διοικητική τους υποστήριξη. Πριν από τρεις μέρες είχα πάει και μίλησα σε μια πολύ ενδιαφέρουσα ημερίδα που έκανε η ΕΕΤΑΑ μαζί με τη ΜΟΔ, που ακριβώς έρχεται να καλύψει την αποδεδειγμένη ανεπάρκεια, λόγω έλλειψης τεχνικών υπηρεσιών και εξειδικευμένου προσωπικού, να ωριμάσουν και να υποβάλουν μελέτες αυτοί οι δήμοι. Ερχόμαστε, λοιπόν, και με αυτό το δείγμα γραφής να δείξουμε τις δικές μας προτεραιότητες και πώς αντιλαμβανόμαστε τελικά την καλύτερη αξιοποίηση των όποιων μέσων διαθέτουμε στη σημερινή συγκυρία. Θέλω να σας πληροφορήσω, επειδή ακούστηκε από την πρωτολογία του κ. Κεγκέρογλου, ότι ελπίζω την παραπάνω εβδομάδα να καταθέσουμε αυτό το πολυνομοσχέδιο το οποίο είναι γνωστό και περιέχει πάρα πολύ κρίσιμες και λειτουργικές προτάσεις που αφορούν το προσωπικό των δήμων, τις ΔΕΥΑ, τη δυνατότητα ρύθμισης χρεών προς τους δήμους. Θα έχουμε τη δυνατότητα και εκεί να κάνουμε, επ' αφορμή του πολυνομοσχεδίου, μια συγκεκριμένη συζήτηση πάνω στις προωθούμενες νομοθετικές ρυθμίσεις, αλλά και πάλι - φαντάζομαι - μια αναγκαία γενικότερη συζήτηση για την αυτοδιοίκηση. Είμαστε, θα σας έλεγα, φανατικοί υπερασπιστές της αντίληψης ότι πρέπει να ενισχύσουμε αυτό που ονομάζουμε λαϊκή συμμετοχή και ταυτόχρονα να βαθύνουμε την έννοια της δημοκρατίας σε τοπικό επίπεδο. Αυτά αποτελούν κάποιες αφετηριακές αξίες για μας, για τον δικό μας τον χώρο. Και ειλικρινά, μόνο ως ανέκδοτο μπορώ να ακούσω, να δεχτώ, αυτό που ακούστηκε κάποια στιγμή, ότι η έννοια της αυτοδιοίκησης είναι ξένη προς την Αριστερά. Ούτε ιστορικά συμβαίνει αυτό ούτε πολύ περισσότερο στη δικιά μας Αριστερά, την Ενωτική Ριζοσπαστική Αριστερά, η οποία σας έμαθε το αλφάβητο της αυτοδιοίκησης - και το γνωρίζετε αυτό το πράγμα. Εν πάση περιπτώσει, δεν ήρθαμε εδώ πέρα τώρα για να κάνουμε μια ιστορική διαδρομή. Είμαστε εδώ για να δούμε πώς θα μπορέσουμε να οργανώσουμε τη συζήτηση με τον καλύτερο δυνατό τρόπο, με θεσμικό τρόπο, με ουσιαστικό τρόπο, με ανοιχτή συζήτηση, έτσι ώστε μέσα στο 2017 να κάνουμε κάποιες μεγάλες θεσμικές αλλαγές ακριβώς για να μην πάμε το 2018, παραμονή των εκλογών του 2019 και να δημιουργήσουμε - ας πούμε - καταστάσεις οι οποίες δεν θα δώσουν τη δυνατότητα να προσαρμοστεί και ο κόσμος της αυτοδιοίκησης στα νέα δεδομένα. Άρα, αποσαφηνίζουμε για άλλη μια φορά: Έχουμε ένα υλικό και το αξιοποιούμε. Δεν μας δεσμεύει ως Κυβέρνηση και δεν καταλαβαίνω, κύριε Βορίδη, γιατί δεν το αντιλαμβάνεστε αυτό. Σε κάποια κομμάτια συμφωνούμε, σε κάποια άλλα μπορεί να συμφωνείτε εσείς.
Πρέπει να πείτε σε ποια. Αυτό λέω.
Προφανώς. Ήδη έχει φανεί. Εγώ, μάλιστα, ανέφερα κάποια σημεία πολύ συγκεκριμένα, στα οποία είμαι αντίθετος. Μάλιστα θεωρώ πολύ λειτουργική την παρέμβαση του κ. Κεγκέρογλου, ο οποίος μιλάει για συγκεκριμένο, κλειστό προϋπολογισμό για μικρά έργα στα τοπικά συμβούλια και στις κοινότητες, αν κατάλαβα καλά αυτό που προτείνατε. Είναι κάτι το οποίο θα πρέπει να το δούμε πώς μπορεί να εφαρμοστεί. Βλέπετε, λοιπόν, ότι υπάρχει δυνατότητα συνεννόησης. Και πέρα από την ανάγκη συναίνεσης στα μεγαλύτερα ζητήματα, αυτά τα οποία θα κληθεί κατά κύριο λόγο να εφαρμόσει η κυβέρνηση που θα προκύψει μετά τις εκλογές του 2019, υπάρχει η δυνατότητα συναίνεσης και συνεννόησης και σε πολύ μικρά ζητήματα. Κυρίες και κύριοι, θέλω να κλείσω λέγοντας το εξής, μιας και προκλήθηκα - η αλήθεια είναι όχι με μεγάλη ένταση - σε σχέση με το τελευταίο. Οι προχθεσινές μου δηλώσεις αποτέλεσαν αφορμή για να αποκαλυφθεί, πράγματι, μια ανεύθυνη πολιτικά στάση των δυνάμεων της αντιπολίτευσης απέναντι στα μείζονα ζητήματα που σήμερα αντιμετωπίζει η χώρα, αλλά και να αναδειχθεί κυρίως η μεγάλη αντίφαση του κόμματος της Αξιωματικής Αντιπολίτευσης, το οποίο ενώ μας ζητά να υπογράψουμε το οτιδήποτε, να παραδοθούμε, να μη διαπραγματευτούμε, την ίδια ώρα μας λέει ότι δεν ψηφίζει ούτε καν τα θετικά αντίμετρα. Αυτός ο λαϊκισμός εκ μέρους της Αξιωματικής Αντιπολίτευσης…
Πριν τέσσερα χρόνια δεν ήσασταν στην Ελλάδα; Ήσασταν αλλού; Λες και απουσιάζατε!
Θα σας απαντήσω και σε αυτό. Θα πω και για σας.
Κύριε Γρηγοράκο, τώρα τι θα κάνουμε εδώ;
Αυτός ο λαϊκισμός εκ μέρους της Αξιωματικής Αντιπολίτευσης είναι πραγματικά επικίνδυνος. Και τώρα έχει έρθει, κύριε Γρηγοράκο, η ώρα σας. Λέτε για μας τι κάναμε. Εμείς όταν δεν ψηφίζαμε, σας ασκούσαμε μια κριτική η οποία ήταν από τη σκοπιά της υπεράσπισης των λαϊκών συμφερόντων. Σας λέγαμε να μην παραδοθείτε, να διαπραγματευτείτε σθεναρά, ενώ εσείς κάνατε ακριβώς το αντίθετο. Ακριβώς το αντίθετο! Και το κάνει, είναι η αλήθεια, με πιο αποτελεσματικό τρόπο η Νέα Δημοκρατία, η οποία διαρκώς συντονίζεται και με το Διεθνές Νομισματικό Ταμείο και με τους πιο ακραίους κύκλους των δανειστών. Σας ευχαριστώ.
Ευχαριστούμε κι εμείς. Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 11/17-2-2017 επερώτησης με θέμα: «Προτίθεστε να ανοίξετε το χωροταξικό του Καλλικράτη;». Έχουν διανεμηθεί τα Πρακτικά της Τετάρτης 1ης Φεβρουαρίου 2017, της Πέμπτης 2 Φεβρουαρίου 2017 και της Παρασκευής 3 Φεβρουαρίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Τετάρτης 1ης Φεβρουαρίου 2017, της Πέμπτης 2 Φεβρουαρίου 2017 και της Παρασκευής 3 Φεβρουαρίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.14΄ λύεται η συνεδρίαση για την Τετάρτη 22 Μαρτίου 2017 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.